text:
མ་སུ་རི་བོད་གཞུང་སློབ་གྲྭ་དབུ་བརྙེས་ནས་ལོ་༥༠ འཁོར་བར་བཀྲ་ཤིས་བདེ་ལེགས་ཞུ།
ཡར་ཐོན་གྱི་མི་གྲས་ཁོངས་སུ་ཚུད་པར་ཤེས་བྱ་ཡོན་ཏན་ཟེར་བ་མ་བྱུང་ཐབས་མེད་ཡིན། ཤེས་ཡོན་ཡར་རྒྱས་མ་སོང་བའི་མི་ལ་རྗེས་ལུས་ཀྱི་མི་རིགས་དང། རྒྱལ་ཁབ་དེར་རྗེས་ལུས་ཐེབས་པའི་ཡུལ་ལུང་ཞིག་ལ་ངོས་འཛིན་བྱེད་ཀྱི་ཡོད། ཤེས་བྱ་ཡོན་ཏན་ནི་ལག་ཆ་ལྟ་བུ་ཡིན། ལག་ཆ་དེ་ཕན་པའི་ལས་ལ་བེད་སྤྱོད་བྱེད་དང། གནོད་པ་ཞིག་བྱས་པ་གཉིས་ཀུན་སློང་བཟང་ངན་རག་ལུས་ཡོད། ཤེས་བྱ་ཡོན་ཏན་ཡོད་རུང་གཞན་ཕན་ལྷག་བསམ་གྱིས་ཕུངས་ན། ཤེས་ཡོན་དེ་དག་གིས་སྤྱི་ཚོགས་ནང་རྙོག་གྲ་འཕར་མ་དང། བརྡབ་གསིག་འཕར་མ། སྡུག་བསྔལ་འཕར་མ་བཅས་གཞན་ལ་གནོད་པ་ཆེ་བཟོ་སྲིད། དེ་ན་ཀུན་སློང་རྣམ་པར་དག་པ་ཞིག་དགོས་པ་ནི་ཤེས་ཡོན་གྱི་གཞི་རྟེན་ལྟ་བུ་ཡིན། བོད་ཆོས་ལྡན་གྱི་ཞིང་ཁམས་ཞེས་གངས་ཅན་བོད་ཀྱི་ལུང་པར་ཆོས་ཕྱོགས་ཀྱི་སྒོ་ནས་བསླབ་པ་སློབ་གཉེར་བྱ་ཡུལ་ཚད་མཐོའི་བཤད་གྲྭ་དང་སྒྲུབ་གྲྭ་དུ་མ་ཡོད་རུང། སྤྱི་ཚོགས་དམངས་ཁྲོད་དུ་ཤེས་བྱ་སྤྱི་དང། ཁྱད་པར་དུ་དེང་དུས་ཀྱི་ཤེས་ཡོན་སློབ་སྦྱོང། ཚན་རིག་ལག་རྩལ། དཔལ་འབྱོར་འཛུགས་སྐྲུན། འཛམ་གླིང་ཆབ་སྲིད་ཀྱི་འགྱུར་བའི་གནས་ཚུལ་སོགས་ཁེར་རྐྱང་ཟུར་སྡོད་ལྟ་བུར་གནས་པ་དེས་སྤྱི་སྒེར་གཉིས་ཀར་ཧ་ཅང་གི་གྱོང་གུན་ཆེན་པོ་བྱུང་ནས། རང་ཅག་རྣམས་རང་གི་རྒྱལ་ཁབ་བཞག་ནས་གཞན་གྱི་ཡུལ་དུ་བཙན་བྱོལ་ལ་གྱར་དགོས་པ་བྱུང་བ་དེ་ནས་ར་སྤྲོོད་གསལ་པོ་ཡོད་པས་སྣ་སུན་ཕོག་པ་བྱེད་དགོས།
དེ་ལྟའི་ཉམས་མྱོང་གཞི་རྩར་བཞག་ནས་རང་རེ་བཙན་བྱོལ་དུ་གནས་རིང་རང་འཚོ་ཐུབ་ཙམ་གྱི་བསམ་བློ་མ་བཏང་བར། རྩ་བའི་བསྒྲུབ་བྱ་བོད་དོན་མུ་མཐུད་རྩོད་ལེན་གྱིས་མཐར་རྒྱལ་ཁ་ལོན་ཐབས་ཀྱི་བསམ་བློ་གཏོང་གལ་ཆེ་བ་དང། དུས་ཚོད་ནི་སྐད་ཅིག་ཀྱང་མི་སྡོད་པར་འགྲོ་བ་དེ་ལ་ཁ་གསབ་བྱེད་ཐབས་མེད་པའི་གནད་ལ་དགོངས་ཏེ་༧སྤྱི་ནོར་གོང་ས་སྐྱབས་མགོན་ཆེན་པོ་མཆོག་མ་སུ་རིར་བཙན་བྱོལ་དུ་ཞབས་སོར་འཁོད་རྗེས་ཐོག་མ་ཕྱག་ལས་བོད་ཕྲུག་ཚོའི་ཤེས་ཡོན་ཐོག་དམིགས་བསལ་གྱིས་དགོངས་རྒྱ་ཆེ་བཞེས་མཛད་དེ་ཆིབས་ཞབས་ཁོངས་དང་སྐུ་སྲུང་བོད་དམག། ཆུ་སྒང་བསྟན་སྲུང་དང་བླངས་དམག་ཁོངས། ཆོས་ལུགས་དང་ལམ་བཟོའི་ཁོངས་བཅས་ནས་ན་གཞོན་རང་ལོ་༡༣-༣༧བར་གྱི་མི་གྲངས་༥༨ བསྡུ་བསྐོང་གིས་སློབ་གྲྭ་དང་པོ་༡༩༦༠ ཟླ་༣ ཚེས་༣ ཉིན་ཀིལ་ཌར་ (KILDER) མདུན་ཐང་དུ་སྒོ་དབྱེའི་དར་ཚོན་༧གོང་ས་མཆོག་ནས་ཐུགས་སྨོན་རྒྱ་ཆེ་བཅས་འབྲེག་གནང་མཛད་དེ་ད་ཆ་ལོ་ལོ་༥༠ འགྲོ་ཡི་ཡོད། དེ་ནི་བཙན་བྱོལ་ནང་གི་བོད་མིའི་སློབ་གྲྭ་དང་པོ་དེ་ཡིན་པ་རེད། སྐབས་དེར་༧གོང་ས་མཆོག་ནས་ཀིལ་ཌར་ཁང་ཁོངས་དང་བཅས་པ་སྤུས་གཟིགས་ཀྱིས་སློབ་ཕྲུག་ཚོའི་ཉལ་ཁང་དང། འཛིན་གྲྭ་ཚུགས་ཡུལ། དབུ་འཛིན་དགེ་ལས་ཀྱི་ལས་ཤག ཡིག་ཚང། ཐབ་ཚང། གཉེར་ཚང་བཅས་སུ་བེད་སྤྱོད་གནང་ཡོད། དེ་རྗེས་སློབ་ཕྲུག་གི་གྲངས་འབོར་རིམས་འཕར་གྱི་ཧན་ཧིལ་(HERNE HILL) དང་ཨས་རན་ཧའོ་སེ་(AREN HOUSE) ཁང་ཁོངས་ས་ཆ་དང་བཅས་པ་སྤུས་གཟིགས་ཀྱིས་རིན་འབབ། སློབ་ཕྲུག་གི་འཚོ་གོས། གནས་མལ་སོགས་ཐོག་མའི་མཐུན་རྐྱེན་གྱི་འགྲོ་སོང་ཚང་མ་སྐུ་སྒེར་ཡིག་ཚང་ནས་དམིགས་བསལ་གསོལ་རས་བཀའ་དྲིན་བསྐྱངས་ཡོད། བོད་ཀྱི་སློབ་གྲྭ་ཟུར་འཛུགས་དགོས་དོན་གཙོ་བོ་ནི། བོད་མིའི་ཆོས་དང་རིག་གཞུང་དང། སྐད་ཡིག གཤིས་སྤྱོད་བཅས་པ་མི་ཉམས་རྒྱུན་འཛིན་བྱེད་རྒྱུ་དང། བཙན་བྱོལ་དུ་ཡོད་པའི་བོད་མི་ཉུང་ཤས་དེ་དག་ཁ་འཐོར་དུ་མི་འགྲོ་བ་མི་རིགས་འདྲེས་ལྷད་མེད་པར་གཙང་མར་གནས་ཐབས་བྱ་རྒྱུ་བཅས་ཡིན། སློབ་གྲྭ་འདི་ཐོག་མར་འགོ་འཛུགས་གནང་སྐབས་སློབ་སྤྱི་ཀུན་གླིང་ཛ་སག་འོད་ཟེར་རྒྱལ་མཚན་མཆོག་དང། ཕྱག་རོགས་སུ་ཕྲེང་རིང་ཛ་སག་འཇིགས་མེད་སུམ་རྩེན་དབང་པོ་རྣམ་གཉིས་བསྐོ་གཞག་གནང་བ་དང། ཕྲེང་རིང་ལྷ་ལྕམ་རིན་ཆེན་སྒྲོལ་མ་མཆོག་ནས་དགེ་རྒན་གྱི་མཛད་འཁུར་བཞེས་ཡོད། དེ་རྗེས་རྒྱ་གར་དབུས་བོད་སློབ་འཛིན་སྐྱོང་ཚོགས་པ་ནས་སློབ་གྲྭའི་འཛིན་སྐྱོང་རྩིས་བཞེས་གནང་སྟེ་སློབ་སྤྱི་ཕྲེང་རིང་ཛ་སག་ནས་ཐུགས་འཁུར་བཞེས་ཡོད། སྤྱིར་ན་སློབ་ཕྲུག་ཁོངས་དྭ་ཕྲུག་དང་ཕྱེད་དྭ་ཕྲུག་མང་པོ་ཡོད་ཅིང། ཁོང་གིས་སློབ་ཕྲུག་རྣམས་ལ་སྙིང་ཉེའི་ཤ་ཚའི་ཐོག་ནས་བྱམས་བརྩེས་གཟིགས་སྐྱོང་ཕ་མ་དང་ཁྱད་མེད་གནང་བར་བརྟེན། སློབ་ཕྲུག་རྣམས་ནས་ཁོང་ལ་སློབ་གྲྭའི་པཱ་ལགས་སམ། ཕྲེང་རིང་པཱ་ལགས་ཞེས་གུས་བརྩི་ཆེན་པོ་ཞུ་གི་ཡོད། སློབ་གྲྭ་འདི་ནས་ཐོན་པའི་སློབ་ཕྲུག་མང་པོ་ཐོག་མར་རང་གཞུང་གི་ལས་ཁུངས་སུ་མ་ལག་བཅས་པའི་ནང་ཁ་ཚ་དགོས་གལ་གྱི་སྐད་བསྒྱུར་དང་ཡིག་འབྲིའི་ཞབས་འདེགས་ཞུས་པར་མ་ཟད། རིམ་པས་བཀའ་བློན་དང། སྤྱི་འཐུས། དྲུང་ཆེ་ཆུང། སྐུ་ཚབ་དོན་གཅོད། གཞིས་འགོ་བདེ་དོན། སྒེར་ལས་སོགས་ལས་རིགས་འདྲ་མིན་གྱི་རྒྱུན་འཛིན་མི་སྣ་ཐོན་པ་དེ་དག་གིས་ཐོག་མར་བཙན་བྱོལ་བོད་མིའི་སྤྱི་ཚོགས་ཀྱི་སྒྲིག་འཛུགས་ནང་མཐུན་རྐྱེན་ཞན་པའི་འོག་རང་རང་གི་ཤེས་ཚད་ནུས་པར་དཔག་པའི་ངལ་འཁུར་དང་ལེན་གྱིས་ཞབས་འདེགས་ཞུས་ཡོད་པ་བཙན་བྱོལ་བའི་ལོ་རྒྱུས་ཀྱི་ཁ་གྲགས་བཞིན་ཡོད།
དེ་ནི་སློབ་གྲྭའི་དབུ་འཛིན་དགེ་ལས་རྣམ་པས་ཞོགས་སྔ་ལངས་དང། དགོང་ཕྱི་ཉལ་གྱིས་སྐུ་ལས་བསྐྱོན་ཏེ་འཛིན་གྲྭ་དུས་ཚེས་ཙམ་མ་ཡིན་པར་ཞར་ཞོར་ལ་བོད་ཀྱི་ཆོས་དང་རིག་གཞུང། ལོ་རྒྱུས། དེང་གི་བཙན་བྱོལ་ནང་དང་ལྷག་པར་བོད་ནང་གི་གནས་སྟངས་སྐོར་ངོ་སྤྲོད་ཀྱི་སློབ་གསོ་རྒྱུན་མི་ཆད་པ་གནང་བར་བརྟེན། སློབ་ཕྲུག་ཚོའི་རྒྱལ་གཅེས་རིགས་ཞེན་ལྷག་བསམ་གྱི་སེམས་ཤུགས་གོང་མཐོར་སོང་བའི་འབྲས་བུ་ཡིན། སློབ་གྲྭ་འདི་ཐོག་མར་འགོ་འཛུགས་སྐབས་ཀྱི་གནས་སྟངས་དང་ད་ལྟའི་གནས་སྟངས་གཉིས་བསྡུར་ན་ཕྱིའི་མཐུན་རྐྱེན་ལ་ཁྱད་པར་ཆེན་པོ་ཡོད། སྐབས་དེའི་འཚོ་གོས་ཀྱི་གནས་སྟངས་དང། སློབ་གྲྭའི་ཆ་རྐྱེན་ཞན་པོ་ཡོད། དེང་སྐབས་གང་ཅིའི་གནས་སྟངས་ཧ་ཅང་ཡག་པོ་ཡོད་པས། གཙོ་བོ་ཕྱི་ནང་གི་ཤེས་ཡོན་སྤྱི་དང། ལྷག་པར་བསམ་བློ་ཀུན་སྤྱོད་སེམས་བཟང་གཞན་ཕན་ལ་བརྩོན་པའི་བོད་མི་ཡ་རབས་ཤིག་ཡོང་ཐབས་བྱེད་དགོས། དེ་ལྟར་མ་བྱུང་ན། སློབ་སྦྱོང་བྱས་པའི་དགོས་པ་མ་འགྲུབ་པ་ཡིན། ཚེ་འདི་སྒང་གི་མདུན་ལམ་དང་ཕྱི་མའི་མདུན་ལམ་གང་ལ་ཡང་ཤེས་བྱ་ཡོན་ཏན་མེད་ཐབས་མེད་པ་ཞིག་ཡིན། རང་ལ་ཤེས་ཡོན་ཡོད་ན་སྤྱི་ཚོགས་ཀྱི་བརྩི་བཀུར་བྱེད་པ་དང། སྐད་ཆ་ཞིག་བཤད་ཀྱང་མིས་ཉན་འཇོགས་བྱེད་ཀྱི་རེད། ཤེས་སྤྱོད་གཉིས་ལྡན་གྱི་སྤྱི་ཚོགས་ཀྱི་མིག་དཔེ་འོས་པ་ཞིག་བྱེད་ཐུབ་ན། རང་གཉིས་སྨོས་ཅི་སློབ་གྲྭའི་མཚན་དོན་ལའང་དེས་ཕན་གྱི་རེད། བོད་མིར་ངོམ་རྒྱུ་ཡང་དེ་ནས་ཡོང་གི་རེད། རང་ཅག་རྣམས་མི་རིགས་གཞན་པ་དང་མི་འདྲ་བར་རང་ཡུལ་རང་ལག་ཏུ་སོན་ཐབས། འགྱེལ་ས་ནས་ལངས་ཐབས་བྱེད་དགོས་པའི་ལས་འགན་ལྕི་མོ་ཞིག་ཡོད། བོད་ནང་དཔོན་པོ་ཕྱི་མི་ཞིག་སླེབས་པའི་རྐྱེན་གྱིས་བོད་མིའི་རིག་གཞུང་ལ་ཉམ་ཉེས་དང། མི་རིགས་ཀྱི་གཤིས་སྤྱོད་གམ་གཤིས་བཟང་པོ་རྩ་བརླག། དངོས་ནོར་གཏེར་ཁ་སོགས་འཕྲོག་འཁྱེར་གྱིས་བོད་ཀྱི་སྣོད་བཅུད་ལ་ཉམས་ཆག་ཆེན་པོ་བཟོས་ཡོད། འདི་ཕྱོགས་རང་དབང་ལུང་པར་ཡོད་པའི་ནང་ཤེས་ཡོན་མེད་པའི་མི་ཁྱུ་གཅིག་བྱུང་བ་ཡིན་ན་གང་ཡང་མ་བྱུང་བ་རེད། ཤེས་ཡོན་མེད་ན་ལྷག་བསམ་ཡོད་ཀྱང་ནུས་པ་གང་ཡང་ཐོན་མི་ཐུབ། དེས་ནས་ཤེས་ཡོན་ཐོག་རིག་པ་བསྒྲིམས་དགོས། ཡང་ཤེས་ཡོན་ཡོད་ཀྱང་། ལྷག་བསམ་སེམས་ཤུགས་ཀྱིས་ཀོ་ཐག་ཀློད་ན་བཟང་ལས་གནོད་ཆེ་བ་བྱེད་རྒྱུའི་ཉེན་ཁ་ཡོད། ཤེས་ཡོན་དེ་སྤྱི་ཚོགས་ཀྱི་རྡོག་ཁྲེས་དང་མི་རིགས་ཀྱི་ཞབས་འདྲེན་དུ་མི་འགྲོ་བ་ཅིས་ཀྱང་བྱེད་དགོས། ལས་ཀ་ཞིག་བྱས་ཕྱིན་དེ་ལ་འགྲིག་དང་མི་འགྲིག་གི་སྐད་ཆ་ཤོད་མཁན་ཡོང་རྒྱུ་ཆོས་ཉིད་རེད། དཔེར་ན། ཆུ་དཀར་ཡོལ་གང་ལ་མཚོན་ན། ལྷས་བདུད་རྩི་དང་མིས་ཆུ། ཡི་དྭགས་ཀྱིས་ཁྲག་རྣག་མཐོང་བ་བཅས་དངོས་པོ་གཅིག་ལ་ལས་ཀྱི་དབང་གིས་མཐོང་སྣང་མི་འདྲ་བ་ཡོང་གི་ཡོད། གཅོ་བོ་སོ་སོའི་ངོས་ནས་ངོ་ལྐོག་རྒྱབ་མདུན་མེད་པ་དང་། འདི་ཕྱི་ལས་འབྲས་འཕེར་བ་ཞིག་བྱེད་དགོས། དེ་ལྟར་གནས་སྐབས་ཤིག་ཕམ་ཡང། བདེན་པར་ནུས་པ་ཡོད་པས་རིམ་པས་མཐའ་གསལ་ཡོང་གི་རེད། སློབ་གྲྭ་འདི་ཐོག་མར་འགོ་འཛུགས་སྐབས་ནས་བཟུང་དཀའ་ལས་བསྐྱོན་མཁན་གྱི་དབུ་འཛིན་དགེ་ལས་མང་ཆེ་བ་ད་ལྟ་རང་རེའི་མིག་གི་སྤྱོད་ཡུལ་དུ་བཞུགས་མེད། ཡང་ཁག་གཅིག་ད་ལྟ་འཚོ་ཞིང་བཞུགས་ཡོད་པ་རེད། བཅའ་དངོས་ལ་ཆ་བཞག་ན་ཕྱི་བྱུག་ནང་བླུགས་ཀྱི་བཟོ་ལྟ་བཟོ་མཁན་ཁོང་རྣམ་པའི་ཐུགས་རྗེ་ལས་བྱུང་བ་ཡིན་པས། ད་རེས་ཀྱི་དུས་དྲན་འདིར་རྗེས་དྲན་ཞུ་འོས་པའི་གནས་ཤིག་ཡིན་པ་ཙམ་དུ་མ་ཟད་བཀའ་དྲིན་ནམ་ཡང་མ་བརྗེད་པ་དགོས་ངེས་ཡིན། ད་ལམ་གྱི་གོ་སྐབས་འདི་བརྒྱུད་དབུ་འཛིན་གཅིག་གི་འོག་འཚར་ལོང་དང་དགེ་རྒན་གཅིག་གི་དགེ་ཕྲུག ཐབ་ཚང་གཅིག་ནང་གཡོ་སྦྱོར་བྱས་པའི་འབྲས་དང་རྡ་ལི་ཀྲེང་མོ་བཅས་མཉམ་སྤྱོད་བྱེད་མཁན་གྱི་དགའ་སྐྱིད་མཉམ་འཚོ་བྱུང་བའི་གྲོགས་པོ་ཕོ་མོ་ལྷན་རྒྱལ་ལའང་མཛའ་བརྩེས་དྲངས་པའི་འཚམས་འདྲི་ཞུ་རྒྱུ་ཡིན།།


c: text/html

text:
ཚེ་ཐག་རིང་བར་བྱེད་པའི་རྒྱུ་རྐྱེན་ཆེན་པོ་ལྔ།
དངོས་སྦྱོང་སློབ་མ་འཆི་མེད་དཔལ་སྒྲོན་གྱིས་བསྒྱུར།
ལུས་ཕུང་བདེ་ཐང་ཡོང་བ་དང་ཚེ་ཐག་རིང་བ་ནི་མིའི་རིགས་ཀྱི་ཐུན་མོང་གི་འཚོལ་སྙེག་ཅིག་རེད། ཉེ་སྔོན་ཨ་རིའི་ཁ་ལི་ཧྥོར་ཉི་ཡ་མངའ་སྡེའི་སློབ་ཆེན་གྱིས་དུས་ཡུན་ལོ15རིང་ཚེ་ཐག་རིང་བའི་རྒན་པ1700ལ་རྗེས་འདེད་ཞིབ་འཇུག་བྱས་པའི་མཇུག་འབྲས་ཁྱབ་བསྒྲགས་བྱས་ཤིང་། ཞིབ་འཇུག་དེ་ལས་མངོན་པ་ལྟར་ན། འཚོ་བའི་གོམས་གཤིས་ཀྱིས་བདེ་ཐང་ལ་ཐེབས་པའི་ཤུགས་རྐྱེན་ནི་རྒྱུད་འདེད་རྒྱུ་རྐྱེན་ལས་ཆེ་བས། འཚོ་བའི་གོམས་གཤིས་བཟང་པོ་ཞིག་ཆགས་སུ་འཇུག་རྒྱུ་ནི་ཚེ་ཐག་རིང་བར་བྱེད་པའི་རྒྱུ་རྐྱེན་གཙོ་བོར་གྱུར་ཡོད། ཞིབ་འཇུག་མི་སྣས་ཚེ་ཐག་རིང་བར་བྱེད་པའི་རྒྱུ་རྐྱེན་ལྔ་ཕྱོགས་སྡོམ་བྱས་ཡོད་པ་སྟེ། དེ་དག་ནི་ལུས་པོའི་ཚོ་སྐམ་འོས་འཚམ་ཡིན་པ་དང་། ཉིན་རེར་དུས་ཚོད་གཉིས་རིང་རང་ཉིད་ཀྱི་དགའ་ཕྱོགས་ལ་འཐམས་པ། ཉིན་རེར་ཁོ་ཧྥེ་ཕོར་བ་གཉིས་རེ་འཐུང་བ། ཆང་འོས་འཚམ་འཐུང་བ། ལུས་རྩལ་སྦྱོང་བ་རྒྱུན་འཁྱོངས་བྱེད་པ་བཅས་རེད།
གཅིག ལུས་པོའི་ཚོ་སྐམ་འོས་འཚམ་ཡིན་པ།
ཁ་དཔེར“ རྒས་དུས་སྐུ་ཤ་སྐམ་པོ་དེ། །རིན་ཆེན་གསེར་གྱིས་ཉོ་ས་མེད། །”ཟེར་མོད། འོན་ཀྱང་ཚན་རིག་ལྟར་ན་རྒན་པ་རྣམས་ཀྱི་ལུས་སྟེང་དུ་ཚིལ་ངེས་ཅན་ཞིག་ལྡན་ན། ད་གཟོད་བདེ་ཐང་ཡོང་བར་ཕན་པ་བདེན་དཔང་བྱས་ཡོད། ཁ་ལི་ཧྥོར་ཉི་ཡ་མངའ་སྡེའི་སློབ་ཆེན་གྱི་ཞིབ་འཇུག་ལས་མངོན་པ་ལྟར་ན། ལོ་གཞོན་གྱི་སྐབས་སུ་ལུས་པོར་ཚོ་ཅུང་ཙམ་རྒྱས་ཏེ་ཚོ་དྲགས་པའི་ཚད་དུ་མ་སླེབས་པ་ཡིན་ན། ཤི་སྔ་བའི་ཚད3%གྱིས་ཇེ་དམའ་རུ་འགྲོ་བ་དང་། ཁ་ལི་ཧྥོར་ཉི་ཡ་མངའ་སྡེའི་སློབ་ཆེན་དབང་རྩ་རིག་པ་ཝ་ཁེ་ལོ་ཏི་ཡ•ཁ་ཝ་སི་ཡིས་ཀྱང་ལོ་ན་གཞོན་དུས་ལུས་པོ་སྐམ་ན་བདེ་ཐང་ཡིན་མོད། འོན་ཀྱང་ལོ་ན་རྒས་དུས་ལུས་པོ་སྐམ་དྲགས་པ་ནི་བཟང་རྟགས་ཤིག་མ་རེད་ཟེར།
མིའི་ལུས་སྟེང་དུ་ནུས་ཚད་ངེས་ཅན་ཞིག་གསོག་འཇོག་བྱས་ན་ད་གཟོད་གྲང་ངར་བཟོད་ཐུབ་ལ། ནད་འགོག་ནུས་པའང་ཇེ་མཐོར་འགྲོ་བར་མ་ཟད། ནད་ལྕི་མོ་ཕོག་སྐབས་གསོ་བཅོས་བྱེད་སླ་བ་རེད།གལ་ཏེ་མི་དར་མ་དང་རྒན་པའི་ལུས་པོ་སྐམ་དྲགས་ཏེ་ལུས་སྟེང་དུ་ཚིལ་ཅུང་ཙམ་ཡང་མེད་ན། རྙིང་ཚབ་གསར་བརྗེ་བྱེད་ཚད་ཇེ་དལ་དུ་འགྲོ་བ་དང་ནད་འགོག་ནུས་ཤུགས་ཀྱང་ཇེ་དམའ་རུ་འགྲོ་ངེས་ཡིན་ལ།བཀྲེས་སྐོམ་དང་ངལ་དུབ་སོགས་ལ་བཟོད་ཤུགས་མེད་པ་དང་། ཐ་ན་རུས་སོབ་སོགས་ཀྱི་ནད་རིགས་རྣམ་པ་སྣ་ཚོགས་བསླང་སྲིད། བུད་མེད་ཀྱི་ལུས་སྟེང་གི་ཚིལ་གྱིས་མོ་གཤིས་སྐུལ་རྒྱུའི་ཆུ་ཚད་རྒྱུན་འཁྱོངས་དང་གསང་རྒྱུད་ཟགས་ཐོན་སྙོམ་སྒྲིག་བྱེད་པར་ཕན་པ་ཡོད། ལུས་པོ་སྐམ་དྲགས་པའི་བུད་མེད་ཀྱི་མོ་གཤིས་སྐུལ་རྒྱུའི་ཆུ་ཚད་སྤྱིར་བཏང་གིས་ཅུང་དམའ་བས་ཟླ་མཚན་འཁྲུག་པ་དང་ཟླ་མཚན་འགག་པ། མངལ་མི་སྦྲུམ་པ་སོགས་ཀྱི་གནད་དོན་མང་པོ་འབྱུང་སྲིད།
ལུས་པོ་སྐམ་དྲགས་པའི་མི་རྣམས་ཀྱིས་ཟས་རིགས་ཀྱི་སྣ་ཁ་ཇེ་མང་དུ་བཏང་ནས། སྤྲི་དཀར་རིགས་ཏེ་དཔེར་ན་ཉ་ཤ་དང་ལུག་ཤ་སོགས་བཟའ་དགོས་པར་མ་ཟད་སིལ་ཏོག་མང་དུ་བཟའ་དགོས།
གཉིས། ཉིན་རེར་དུས་ཚོད་གཉིས་རིང་རང་ཉིད་ཀྱི་དགའ་ཕྱོགས་ལ་འཐམས་པ།
ཞིབ་འཇུག་དེ་ལས་མངོན་པ་ལྟར་ན། ཉིན་རེར་དུས་ཚོད་གཉིས་རིང་རང་ཉིད་ཀྱི་དགའ་ཕྱོགས་ལ་འཐམས་ན། ཤི་སྔ་བའི་ཉེན་ཁ21%གིས་ཇེ་དམའ་རུ་འགྲོ་བ་རེད། ཨ་རིའི་ཁོ་ལོམ་པི་ཡ་སློབ་ཆེན་གྱིས་དུས་ཡུན་ལོ14རིང་མི6000ལྷག་ལ་ཞིབ་འཇུག་བྱས་པ་ལས་ཤེས་པ་ལྟར་ན། འཚོ་བའི་ཁྲོད་དམིགས་འབེན་ཡོད་པ་དང་རང་ཉིད་ཀྱི་དགའ་ཕྱོགས་ཡོད་པའི་མིའི་ཤི་ཚད་ཉི་མ་འཁྱོལ་ཐབས་བྱེད་མཁན་རྣམས་ལས་15%ཡིས་དམའ་བ་རེད།
མི་རྣམས་ཀྱིས་རང་ཉིད་སྤྲོ་བ་ཡོད་པའི་བྱ་བ་སྒྲུབ་པའི་སྐབས་སུ་ཀླད་ཆེན་གྱི་ཁམ་སྙིང་ལ་ཕོག་ཐུག་བཏང་སྟེ། དོ་ཕ་ཨེན(多巴胺)མང་པོ་ཟགས་ཐོན་བྱེད་ཐུབ་པས།མི་ལ་ངར་ཤུགས་དང་སྤྲོ་སྣང་སྦྱིན་ཐུབ་པ་དང་། སེམས་ཁམས་སྟེང་དྲང་ཕྱོགས་ཀྱི་སྐུལ་སློང་ཐེབས་ཐུབ།དེ་ནི་དགའ་རོགས་བསྒྲིག་པའམ་ཡང་ན་ལུས་སྦྱོང་བྱེད་པ་དང་འདྲ་བར་མི་རྣམས་ལ་སྐྱིད་སྣང་སྨྲ་མི་ཤེས་པ་ཞིག་སྟེར་ཐུབ་པ་རེད། ལྷིང་འཇགས་ལ་དགའ་བའི་རྒན་པ་རྣམས་ཀྱིས་ཀྱང་ཁོམ་དུས་མིག་མངས་རྩེད་པ་དང་ཡང་ན་ཡིག་གཟུགས་སྦྱོང་བ་སོགས་བྱེད་དགོས། རྒྱུན་དུ་རང་ཉིད་ཀྱི་དགའ་ཕྱོགས་རྒྱུན་འཁྱོངས་བྱེད་མཁན་གྱི་མིའི་ཀླད་པར་གསོན་ཤུགས་རྒྱས་ཡོད་པས། རྒན་པའི་གླེན་ནད་མི་འབྱུང་བར་མ་ཟད་སེམས་ཁམས་ནམ་ཡང་སྐྱིད་པོ་ཡོང་ཐུབ་པས་ཚེ་ཐག་རིང་བར་ཕན་པ་ཆེན་པོ་ཡོད།
གསུམ། ཉིན་ལྟར་ཁོ་ཧྥེ་ཕོར་བ་གཉིས་རེ་འཐུང་བ།
དེང་སྐབས་མི་མང་པོ་ཞིག་ནངས་སྔ་མོར་ཁོ་ཧྥེ་ཕོར་པ་གང་འཐུང་ཞོར་ཉིན་གཅིག་གི་ལས་ཀའི་མགོ་རྩོམ་རྒྱུར་དགའ་པོ་ཡོད། ཁ་ལི་ཧྥོར་ཉི་ཡ་མངའ་སྡེའི་སློབ་ཆེན་གྱི་ཞིབ་འཇུག་ཞིག་ལས་མངོན་པ་ལྟར་ན། ཉིན་རེར་ཁོ་ཧྥེ་ཕོར་པ་གཉིས་རེ་བཏུངས་ན་ཤི་སྔ་བའི་ཉེན་ཁ10%ཡིས་ཇེ་དམའ་རུ་འགྲོ་བ་དང་། དེ་ལས་གཞན་ད་རུང་ཞིབ་འཇུག་མང་པོ་ལས་ར་སྤྲོད་བྱུང་བ་ལྟར་ན། ཁོ་ཧྥེ་ཡིས་རྒྱུ་མས་རྒུན་འབྲུམ་ཧྭགས་སྡུད་ལེན་བྱེད་པའི་ཚད་ཇེ་ཉུང་དུ་གཏོང་བ་དང་གཅིན་སྙི་ཟ་ཁུའི་ནད་ཕོག་པའི་ཉེན་ཁ་ཇེ་ཆུང་དུ་གཏོང་ཐུབ། རྒྱུན་དུ་ཁོ་ཧྥེ་བཏུངས་ན་ད་དུང་བུད་མེད་ཀྱི་བསམ་བསེའུ་འབྲས་སྐྲན་འགོག་ཐུབ་ལ། རྒན་པའི་རིག་སྟོབས་ཉམས་པའང་སྔོན་འགོག་བྱེད་ཐུབ། ཁོ་ཧྥེ་ལ་ད་རུང་ཟས་འཇུ་བར་རོགས་རམ་དང་བཤང་འགག་པ་སྔོན་འགོག་བྱེད་པའི་ནུས་པ་ལྡན། ཨ་རིའི《ནད་ཐོག་ཕོ་རྒྱུ་རིག་པ་དང་མཆིན་ནད་རིག་པ》ཡི་དུས་དེབ་སྟེང་བཀོད་པའི་ཞིབ་འཇུག་ལྟར་ན། རྒྱུན་དུ་ཁོ་ཧྥེ་བཏུངས་ན་མཆིན་པའི་ཕྲ་ཕུང་སླར་གསོ་བྱེད་ཐུབ་པས། གདོད་འབྱུང་མཆིན་པའི་འབྲས་སྐྲན་ཕོག་པའི་ཉེན་ཁ40%ཡིས་ཇེ་དམའ་རུ་གཏོང་ཐུབ།
བཞི། ཆང་འོས་འཚམ་འཐུང་བ།
ཞིབ་འཇུག་ལས་ད་དུང་ཤེས་པ་ལྟར་ན། ཉིན་རེར་སྦི་རག་གམ་ཡང་ན་རྒུན་ཆང་ཕོར་པ་གཉིས་རེ་བཏུངས་ན་ཤི་སྔ་བའི་ཚད་སྤྱིར་བཏང་གི་མི་ལས18%ཡིས་དམའ་བ་རེད། རྒུན་ཆང་ཁྲོད་ཀྱི་རྒུན་ཆང་ཏའོ་ཧྥེན(多酚)ནི་རྒས་པ་འགོག་པའི་རྫས་ཡིན་པས་ཁྲག་རྒྱུན་གར་པོར་འགྱུར་ཚད་ཇེ་དལ་དུ་བཏང་ནས།ཁྲག་འཁོར་རྒྱུག་ཡོང་བར་རམ་འདེགས་བྱེད་ཐུབ་ལ། སྦི་རག་ནང་གི་ཐོང་སེར་རིགས(黄酮类)དངོས་རྫས་ཀྱིས་ཙོག་ཡུན་རིང་བའི་དབང་གིས་ཤ་གནད་ཀྱི་སྟོབས་ཤུགས་ཉམས་པ་སེལ་ཐུབ་པ་དང་། སྦི་རག་གི་ལྦུ་བའི་ནང་དུ་ད་རུང་དབྱང་འགྱུར་འགོག་པའི་དངོས་རྫས་ཡོད་པས་སྙིང་ནད་སློང་བའི་ཉེན་ཁ་ཇེ་ཆུང་དུ་གཏོང་ཐུབ། ཆང་དཀར་གྱི་ནང་དུ་ཆང་བཅུད་འདུས་ཚད་ཅུང་མཐོ་བས་ཕོ་རྩི་ལ་ཕོག་ཐུག་གཏོང་བ་དང་མཆིན་པའི་ཁུར་པོ་ཇེ་ལྗིད་དུ་བཏང་བས། ཕོ་བ་སྨུག་པོའི་ནད་དང་མཆིན་པའི་གཅོང་ནད་ཡོད་མཁན་གྱིས་མ་བཏུངས་ན་བཟང་།
ཆང་འོས་འཚམ་སྒོས་བཏུངས་ན་བདེ་ཐང་ལ་ཕན་མོད། འོན་ཀྱང་ཚད་ལས་བརྒལ་ན་སྙིང་ནད་དང་གྲིབ་ནད། ཁྲག་ཤེད་མཐོ་བ་སོགས་ཀྱི་ནད་ཕོག་པའི་ཉེན་ཁ་ཆེ་བས། ཉིན་རེར་རྒུན་ཆང་འཐུང་བའི་ཚད་སྲང་དོ་ལས་མི་བརྒལ་བ་དང་། ཆང་དཀར་པོ་འཐུང་བའི་ཚད་སྲང་གང་ལས་མི་བརྒལ་བ། སྦི་རག་ཉིན་ལྟར་ཆེས་མང་ཡང་རྒྱ་མ་གང་ལས་མི་བརྒལ་བ་བྱེད་དགོས།
ལྔ། ལུས་རྩལ་སྦྱོང་བ་རྒྱུན་འཁྱོངས་བྱེད་པ།
རྒྱུན་དུ་ལུས་སྦྱོང་བྱས་ན་ཚེ་སྲོག་གི་སྤུས་ཀ་ཇེ་མཐོར་སོང་སྟེ། ཚེ་ཐག་རིང་བ་དང་ནད་མེད་པ། འཆི་ཁར་སྡུག་བསྔལ་མེད་པ་བཅས་ཡོང་ཐུབ། རྒྱུན་དུ་ལུས་སྦྱོང་བྱས་ན་རྒན་པའི་རིག་སྟོབས་དང་ལུས་སྟོབས། སྤྱི་ཚོགས་འབྲེལ་འདྲིས་སོགས་ཀྱི་ཕྱོགས་གང་ཐད་ལ་ཕན་པ་མི་ཉུང་བ་ཡོད་མོད། འོན་ཀྱང་མཉམ་འཇོག་དགོས་པ་ཞིག་ནི། གཅིག་ནས་རྒན་པ་རྣམས་ཀྱིས་ལུས་སྦྱོང་བྱེད་པའི་སྐབས་སུ་རང་ཉིད་ཀྱི་ལུས་ཕུང་དང་འཚམ་པའི་ལུས་སྦྱོང་གི་རིགས་གདམ་གསེས་བྱེད་དགོས་པ་དང་། གཉིས་ནས་ལུས་སྦྱོང་བྱེད་པའི་ཚད་ལ་ཚོད་འཛིན་བྱེད་པ་ལས།རྐང་ལག་སོགས་ན་སྟེ་རྒྱུན་ལྡན་གྱི་འཚོ་བར་གནོད་འཚེ་ཐེབས་སུ་འཇུག་མི་རུང་། གསུམ་ནས་ལུས་པོའི་ལྕོགས་ཚོད་ཀྱིས་ལུས་སྦྱོང་བྱེད་པ་དང་རྒྱུན་འཁྱོངས་བྱེད་རྒྱུ་གལ་ཆེན་ཡིན།རྒན་པ་རྣམས་ཀྱིས་ཉི་མ་རེ་རེར་ལུས་སྦྱོང་བྱེད་མི་ཐུབ་ན། ཉིན་གཉིས་གསུམ་རེའི་ནང་དུ་ལུས་སྦྱོང་ཐེངས་གཅིག་བྱས་པས་ཀྱང་ཆོག་གོ།

robotstxt: allowed

filter: keep


text:
བོན་གྱི་སྲུང་མ་རྣམས་ཀྱི་ངོ་སྤྲོད་དང་བྱུང་རབས་གསུང་ཆོག་གམ།
བདག་དབང་། བོན་གྱི་དྲིས་ལན་དྲ་མཛོད། · ཟླ་ལྔ་པ། 4, 2017
རྩོམ་བྲིས་པ། རྩོམ་སྒྲིག་པ། དྲི་བ་འདོན་མཁན། ཁམས་གཡུ་འབྲུག
དྲི་བ། བོན་ལུགས་ལ་ལྷ་སྲུང་མང་པོ་ཞིག་གསོལ་སྒྲུབ་གནང་རྒྱུ་ཡོད་པ་དེ་ཚོའི་ངོ་སྤྲོད་དང་བྱུང་རབས་མི་རྣམས་ལ་གླེང་ཆོག་ན་ཉུང་བསྡུས་རེ་གསུང་རོགས།
ལན། སྤྱིར་བོན་ལུགས་སུ་གཡུང་དྲུང་བོན་གྱི་བསྟན་སྲུང་གཙོ་བོ་དང་དགོན་གནས་བྱེ་བྲག་པའི་སྒེར་སྲུང་སོགས་ཡོད་ཀྱང་ད་ལན་འདིར་ཡོངས་གྲགས་རང་རེ་བོན་སྒོར་ཞུགས་པ་རྣམས་ཀྱིས་བསྟེན་ཞིང་བསྐུལ་བའི་གཡུང་དྲུང་བོན་གྱི་བསྟན་སྲུང་གཙོ་བོ་རྣམས་ཀྱི་བྱུང་རབས་ཅུང་ཞིག་ངོ་སྤྲོད་ཞུས་ན།
མ་གཅིག་སྲིད་པའི་རྒྱལ་མོ་འགྲན་གྱི་ཟླ་མེད་ནི།
མཁའ་ཀློང་གསང་བའི་མདོས་ཆེན་ལས། མ་ཅིག་སྲིད་པའི་རྒྱལ་མོ་ནི། །མ་ཞེས་བྱ་བ་ཀུན་འབྱུང་ཡུམ། །ཅིག་ཞེས་བྱ་བ་ཉག་གཅིག་སེམས། །སྲིད་ཅེས་བྱ་བ་སྣོད་བཅུད་གཞི། །རྒྱལ་ཞེས་བྱ་བ་ཀུན་ལས་འཕགས། །མོ་ཞེས་བ་འབྱུང་བའི་གནས། །ཞེས་སོ། དེ་ཡང་ཇི་ལྟར་བྱུང་ཚུལ་ནི་ཕྱི་ནང་གསང་གསུམ་གྱི་སྒོ་ནས་འཆད་ཚུལ་དུ་མ་ཞིག་ཡོད་ཀྱང་། གསས་མཁར་རིན་པོ་ཆེ་སྤྱི་སྤུངས་ཞི་བ་གཡུང་དྲུང་ཡོངས་སུ་རྫོགས་ཀྱི་ལུང་ལྟར་འཆད་ན། དང་པོ་ཅིར་ཡང་མ་སྲིད་པའི་ནམ་མཁའ་སྟོང་པའི་ངང་ལས། འོད་ཀྱི་ཆོ་འཕྲུལ་ཅིར་ཡང་མཁྱེན་པར་སྲིད། འོད་ཀྱི་བཅུད་ལས་ཟེར་དང་ཡུད་དུ་སྲིད། ཟེར་དང་ཡུད་ལས་དྲོད་དང་མཉེན་དུ་སྲིད། དྲོད་དང་མཉེན་ལས་གཤེར་དང་རླན་དུ་སྲིད། གཤེར་དང་རླན་ལས་བག་དང་རྡུལ་ཙམ་དུ་སྲིད། བག་དང་རྡུལ་ཙམ་ལས་རིན་པོ་ཆེ་སྐྱེ་དགུའི་གཏན་གཞིར་སྲིད། ས་རིན་པོ་ཆེའི་དབུས་སུ་གཡུ་ཡི་རྒྱལ་མཚོ་གླིང་དགུ་པ་གཅིག་སྲིད། དེ་རླུང་གིས་བསྐྱོད་པ་ལས་ལྦུ་བ་གུར་ཙམ་ཞིག་སྲིད། ལྦུ་བ་དེའི་ནང་ནས་སྒོ་ང་འོད་ཀྱིས་བརྒྱན་པ་ཞིག་སྲིད་པ་ལས། སྒོ་ང་རྒྱ་མཚོའི་རླབས་ཀྱིས་བརྡོལ་བའི་ནང་ནས་དབྱལ་གྱི་མི་མོ་ཞིག་བྱུང་སྟེ་ རང་མིང་རང་གིས་གདགས་པས་བཟང་ཟ་རིང་བཙུན་དུ་བཏགས་སོ། ཡེ་སྲིད་ལྷ་ཡི་རྒྱལ་པོས་དབྱིངས་ནས་མཚན་གསོལ་བ། སྲིད་པའི་རྒྱལ་མོ་འགྲན་གྱི་ཟླ་མེད་མར་མཚན་གསོལ་ལོ། སྐུ་ལས་བསྐྱེད་པའི་སྲས་རྣམས་དང་གཤེན་པོ་རྣམས་ཀྱིས་མཚན་གསོལ་བ། ཡུམ་ཆེན་ཐུགས་རྗེ་བྱམས་མར་མཚན་གསོལ་ལོ། མི་ལ་སོགས་པའི་སེམས་ཅན་སླད་ནས་སྐྱེས་པ་རྣམས་ཀྱིས་མཚན་གསོལ་བ། ཕྱི་ཕྱི་གནམ་ཕྱི་གུང་རྒྱལ་དུ་མཚན་གསོལ་ལོ། ཞེས་པ་ལྟར། ཕྱི་ལྟར་བཟང་ཟ་རིན་བཙུན། ནང་ལྟར་ཐུགས་རྗེ་བྱམས་མ། གསང་བ་ལྟར་གནམ་ཕྱི་གུང་རྒྱལ་ལམ་བདེ་འགྲོ་གསང་ཡུམ་སྲིད་པའི་རྒྱལ་མོ་ཞེས་བྱ་བ་ཡིན་ཏེ། དབལ་མོ་ཕྱི་ནང་གསང་གསུམ་གྱི་ཡང་སྙིང༌། ལོག་ལྟ་བོན་གཤེད་ཐམས་ཅད་ཀྱི་སྲོག་བདག བསྟན་དགྲ་གེ་ཤན་ཐམས་ཅད་ཀྱི་གཉའ་ནོན། གཡུང་དྲུང་བོན་བསྟན་སྐྱོང་བའི་སྲུང་མ། རྒྱུད་འཛིན་གཤེན་པོ་ཡོངས་ཀྱི་སྒྲུབ་སྡེ། བོན་སྐྱོང་ཕྱི་ནང་གསང་གསུམ་གྱི་རྩ་བ། རྩོད་ལྡན་དུས་ཀྱི་རྣལ་འབྱོར་ཡོངས་ཀྱི་སྒྲ་བླ། དྲེགས་པ་ཕོ་རྒྱུད་དང་མོ་རྒྱུད་ཐམས་ཅད་ཀྱི་གཙོ་མོ། མཁའ་འགྱིང་ཡབ་ཡུམ་རོལ་པའི་སྲས་མོ། སྟོང་གསུམ་གཡུལ་ལས་རྒྱལ་བའི་དཔལ་ལྡན། སྐུ་གསུམ་ཁྲོ་རྒྱལ་དགྱེས་པའི་སྦྱོར་ཡུམ། དུས་གསུམ་སྟོན་པ་ཡོངས་ཀྱི་བཀའ་ཉན། སངས་རྒྱས་བསྟན་འཛིན་གཤེན་པོའི་མཚོན་ཆ། མ་མོ་དགུ་ཁྲི་དགུ་འབུམ་གྱི་འ་མོ། བསྟན་སྲུང་དམ་ཅན་རྒྱ་མཚོའི་ནང་ནས་སྐུ་གསུམ་རྒྱལ་བའི་གོ་འཕང་མངོན་དུ་བརྙེས་ པའི་བསྟན་སྲུང་ཡོངས་ཀྱི་གཙོ་མོ་ཡིན་ནོ།
མི་བདུད་འབྱམས་པ་ཁྲ་མགོ།
ལོ་རྒྱུས་དྲ་བ་དམར་ནག་གི་རྒྱུད་དོན་ལྟར་འཆད་པ་ལ། བཞི་བཅུ་རྩ་ལྔ་ཐེག་པའི་ཡང་གོང༌། ས་འོད་དཀར་ལ་ལྗོན་སྟེང་ན། གནས་གསས་དབྱིངས་རུམ་ཐུགས་ཀྱི་སྤྲུལ་པ་ལས། གཡུའི་བྱིལ་བུ་ལུག་རྫི་མོ་གཅིག་གནམ་ནས་ས་ལ་སྤྲུལ་ལོ། དེའི་ཞལ་ནས་ཧ་དང་ཧི་ཞེས་བརྗོད་པས། འབྱུང་བ་ལྔའི་སྙིང་པོ་ལས། གཞའ་དང་སྤྲིན་དུ་བྱུང་བ་དེའི་བཅུད་ལས་རིན་པོ་ཆེ་ཡི་སྒོ་ང་གཅིག་བརྡོལ་བ་ལས། སྟག་བདུད་གེ་ཏ་བྱུང༌། སྟག་བདུད་གེ་ཏའི་རྒྱུད་ལས་བྱུང་བའི་གེ་ཏ་ཁྲི་འདུལ་ཐང་པོ་དང༌། ན་ལྕམ་མགྲིན་རིང་མ་གཉིས་བཤོས་པ་ལས། མི་བདུད་འབྱམས་པ་ཁྲག་མགོ་བྱུང་ངོ༌། དེས་མི་ཡི་སྲོག་ལ་བདུད་དུ་བྱེད། ཕྱུགས་ལ་གཅན་དུ་བྱེད། ཡོད་ཁམས་ཀུན་ལ་གནོད་ཅིང་འཚེ་བར་བྱེད་པའི་གཞི་བླངས་སོ། རུ་བཞི་ལྷའི་སྤྲུལ་པ་ལྷ་བོ་ལྷ་སྲས་ཀྱིས་གཉེར་དུ་གཏད་ནས། བོན་དང་གཤེན་གྱི་སྒྲ་བླར་བསྐོས་སོ། ཧྲིས་པ་གྱེར་མེད་ཀྱིས་དབལ་གསས་རྔམ་པའི་སྐུ་རུ་བཞེངས་ཏེ། བཀའ་སྒོ་དམ་བརྡར་མཛད༌ནས་བསྟན་པ་སྲུང་བའི་དཔལ་མགོན་དུ་མངའ་གསོལ་ལོ། ཁྱད་པར་དུ་རྒྱལ་བ་གཉིས་པ་མཉམ་མེད་ཆེན་པོའི་སྐྱེས་རབས་དགུ་ཡི་སྲུང་མར་མཛད་པ་ཡིན་པར་གསུངས། སྒོས་སུ་དཔལ་གཤེན་བསྟན་སྨན་རི་བའི་བསྟན་དང་བསྟན་འཛིན་རྣམས་ཀྱི་འཕྲིན་ལས་འབད་མེད་དུ་སྒྲུབ་པའི་དམ་བཅས་ནས་བསྟན་པའི་སྲུང་མ་གཙོ་བོར་བསྐོས་པའོ། །
བཙན་རྒོད་ཧུར་པ་གསོད་རྐྱེན།
དྲ་བ་དམར་ནག་གི་རྒྱུད་དོན་ལྟར། གསས་ཆེན་རུས་བཞིའི་ཐུགས་ཁ་ནས་འོད་ཀྱི་ཡི་གེ་ཧ་བཞི་བྱུང་བ། སྲིད་རྒྱལ་ཐུགས་སྤྲུལ་རིན་པོ་ཆེའི་ཁུ་འཕང་བཞི་ལ་ཐིམ་པས། རིན་པོ་ཆེའི་སྒོ་ང་བཞི་རུ་གྱུར་པའི་ནང་ཚན། ཐ་མ་དེ་ཉིད་བརྡོལ་བ་ལས། བཙན་སྲིད་ཀྱི་རྒྱལ་པོ་ཧུར་པ་གསོད་རྐྱེན་བྱུང་ངོ༌། དེས་འགྲོ་བ་གཞན་གྱི་སྲོག་དང་དབུགས་ལ་ཧུར་ཐུམ་བྱེད་པ་དང༌། ཡེ་འགྲོག་དང་ཐོབ་ཤོར་སློང་བས། ཆེ་མཆོག་དབལ་གསས་ཀྱིས་མཐུ་སྟོབས་དྲག་པོའི་རྩལ་བསྐྱེད་དེ། དབང་དུ་བསྡུས་ནས་བསྟན་པའི་སྲུང་མར་བསྐོས་སོ། ཡ་ཐོག་བསྐལ་པའི་དང་པོ་སྟོན་པ་གཤེན་རབ་མི་བོ་དང༌། གཉན་བོན་ཐང་ཐང་ཁྲོལ་བ༌། བདུན་བོན་ཁ་སྟ་འགྲེང་ཡུག བཙན་བོན་དུམ་པ་མཚལ་ལྕགས་དང་བཅས་པའི་གཤེན་བོན་དེ་རྣམས་ཀྱི་སྒྲ་བླ་ཡིན་པ་མ་ཟད། བར་གྱི་སྲིད་པ་དབུ་མ་ལ་ཞང་ཞུང་ཧྲིས་པ་གྱེར་མེད། ཝེར་གེ་སྟག་ལོ་གཤེན་གསུམ༌། ཕ་ངལ་ཡང་གསང་གཤེན་གསུམ༌། ཡ་ངལ་ཀུ་རུབ་གཤེན་གསུམ། སྣ་རོ་དབང་གི་གཤེན་གསུམ་བཅས་ཀྱི་སྒྲ་བླ་དང༌། དུས་ཀྱི་སྲིད་པ་ཐ་མ་ལ་སྙིགས་དུས་ཀྱི་འདྲེན་པ་ཡོངས་ཀྱི་ཐུ་བོ་རྒྱལ་བ་མཉམ་མེད་ཆེན་པོས་བསྟན་པ་འཛིན་སྐྱོང་སྤེལ་གསུམ་གྱི་ལས་ལ་མཐུ་སྟོབས་ནུས་པ་གཅིག་ཏུ་བསྒྲིལ་བའི་དཔུང་གཉེན་གྱི་མཆོག་ཏུ་གྱུར་པའོ། །
བསྟན་སྲུང་ཨ་བསྭེ་བྲག་བཙན་གཡུང་དྲུང་དགྲ་འདུལ་རྩལ།
འཛམ་གླིང་ཉི་མའི་དབུས་དཀྱིལ་གྱི་གངས་དཀར་ཏི་སེའི་བྱང་ཤར་ཕྱོགས། བལ་མོན་བོད་ཀྱི་སོ་མཚམས་འཕྱོ་བ་བཙན་གྱི་ཡུལ། དུག་མཚོ་མེར་བའི་འགྲམ་ཤེད། རིན་ཆེན་བྲག་དམར་ཟང་ཡག་ལ། རིན་ཆེན་བསེ་མཁར་སྨུག་པོའི་དབུས། ཡབ་ཨ་བསེ་རྒྱལ་བ་དང༌། ཡུམ་ས་སྲིན་མ་མོ་གཉིས་ཐབས་ཀྱི་རྫུ་འཕྲུལ་བརྡེབས་པ་ལས་སྤྲུལ་པའི་སྲས། ཟངས་ཀྱི་སྒོ་ང་གཅིག་ཏུ་བྱུང༌། བཙན་བོན་རོལ་པོ་མཐུ་ཆེན་གྱིས་ཁྱུང་གི་རྔ་མགོས་སྒོ་ང་བརྟོལ་བ་ལས། སྒོ་ང་དེའི་ནང་ཤེད་ན། འཇིགས་པའི་མི་དམར་མདུང་ཙམ་ཞིག་སྟོང་ཁམས་ཉུལ་ཞིང་གླིང་བཞི་བསྐོར་བ་ཞིག་བྱུང་ངོ༌། བྲག་བཙན་འདི་ཉིད་དབང་དུ་བསྡུས་ཤིང་བསྟན་པ་སྲུང་བའི་ལས་ལ་བཀོལ་བའི་ཆེད། སྔོན་གྱི་བསྐལ་པ་དང་པོར་རི་རབ་ལྷུན་པོའི་ཕྱི་རོལ། ཉ་མེད་འོད་ཆགས་མཚོ་འགྲམ་གྱི་ནམ་མཁའ་མཛོད་ཀྱི་བྲག་ཕུག་ཏུ། འཆི་མེད་གཙུག་ཕུད་ཀྱི་ཐུགས་སྲས་གཤེན་གསང་བ་འདུས་པ་ཡིས། དབལ་གསས་རྔམ་པའི་སྐུར་བཞེངས་ནས། དྲེགས་པ་བཙན་ཁམས་དམ་ལ་བཏགས་པའི་དུས། རང་གི་སྲོག་སྙིང་ཕུལ་ཏེ་བསྟན་པ་སྲུང་བར་ཁས་བླངས། མཚན་ཡང་ལྷ་བཙན་ནེ་ཝེར་རྒྱལ་ཞེས་སུ་གྲགས། དབལ་གསས་ཐུགས་ཀྱི་བཀའ་སྡོད་ལགས་སོ། དེ་ནས་སྟོན་པ་གཤེན་རབ་མི་བོ་དང༌། བཙན་བོན་རོལ་པོ་མཐུ་ཆེན་གྱི་སྤྱན་སྔར་བསྟན་སྲུང་ཁས་བླང་དམ་བཅའ་ཕུལ་བས། མཚན་ཡང་ཐོག་མེད་དགྲ་འདུལ་རྩལ་དུ་གསོལ། གཤེན་རབ་སྐུ་ཡི་བཀའ་སྡོད་ལགས་སོ། བར་གྱི་བསྐལ་པ་དབུས་མ་ལ། གནམ་མཚོ་ཕྱུག་མོའི་དོ་རིང་དུ། ཞང་ཞུང་སྟོང་རྒྱུང་མཐུ་ཆེན་དྲུང༌། བསྟན་པ་སྲུང་བའི་གཡར་དམ་བཅའ་བས། མཚན་ཡང་ཨ་བསྭེ་མྱུར་མགྱོགས་རྩལ་དུ་གྲགས། སྟོང་རྒྱུང་གསུང་གི་བཀའ་སྡོད་ལགས་སོ། དུས་ཀྱི་བསྐལ་པ་ཐ་མ་ལ། སྐྱིད་མཁར་སྔོ་ཕུག་གི་སྒྲུབ་གནས་སུ། ཞུ་ཡས་ལེགས་པོའི་བཀའ་ཉན་ཞིང་སྒྲུབ་རྒྱུད་བསྟན་པ་སྲུང་བའི་གཉེར་བཞེས་པའོ། དུས་མཐར་རྒྱལ་ཁྱུང་མི་ཡི་དབང་པོ་བཙན་རྒྱལ་གྲགས་པ་ཡབ་སྲས་དང༌། སྙིགས་མའི་སྔགས་འཆང་དབལ་འབར་སྟག་སླག་ལགས་སོགས་ཀྱིས་ལས་ཀྱི་སྲུང་མར་བསྟེན་པ་ ནས་བཟུང༌། དབྲ་རིགས་ཁྱུང་པོའི་ཕོ་ལྷ་རུ་གྲགས་པའོ། །
འཛམ་སྔོན།
བདག་ཅག་གི་སྟོན་པས་སྔོན་བསགས་བསོད་ནམས་ཕུང་པོའི་དཔལ་ལས་རྒྱལ་བསྟན་རིན་པོ་ཆེ་ཞབས་ནས་འདེགས་པའི་ཆ་རྐྱེན་དུ། གསས་མཁར་ཤམ་པོ་ལྷ་རྩེའི་བྱང་ཕྱོགས་སུ་དམུ་རྒྱལ་གཤེན་གྱི་དཀོར་མཛོད་ལ་དབང་ བསྒྱུར་ཞིང་རང་འབྱུང་རྫུས་སྐྱེས་ཀྱི་ཚུལ་དུ་བཞུགས་པའོ། ཡང་ན་གདུང་རྒྱུད་ཀྱི་རྒྱལ་པོ་སྡེ་དྲུག་གི་ནང་ཚན་དམུ་རྒྱལ་གཤེན་གྱི་གདུང་འཛིན་ཡབ་རྒྱལ་བོན་ཐོད་དཀར་དེ་ཉིད་ཀྱིས་སྔོན་བསགས་སྨོན་ལམ་གྱི་མཐུ་བཙན་པ་ལས་ གྲུབ་པར་མངོན་ཏེ། མཛད་མདོ་འབྲིང་པོ་ལས། ང་ནི་ནོར་གྱི་ལྷ་ཨར་ཡ་འཛམ་བྷ་ལ་བྱ་བ་ཡིན་ཏེ། སྲིད་པ་གསུམ་གྱི་ནོར་འབྱིན། བསྐལ་པ་གསུམ་གྱི་དབང་བསྐུར། འབྱུང་བ་བཞིའི་གཏེར་བསྲུང་བ་ཞིག་ལགས་ན། རྒྱལ་པོའི་བཀའ་ཡིས་བཅད་ན་བདག་ལ་དབང་མ་མཆིས། བདག་ཀྱང་རྒྱལ་པོའི་སྨོན་ལམ་མཐུ་ཡི་སྐུ་རྐྱེན་ཡིན། ཞེས་གསུངས་སོ། འདི་ལ་ཞི་བའི་དབང་དུ་བྱས་ན་དཀར་པོ་དང༌། རྒྱས་པའི་དབང་དུ་བྱས་ན་སྔོན་པོ། དབང་གི་དབང་དུ་བྱས་ན་སེར་པོ། དྲག་པོའི་དབང་དུ་བྱས་ན་ནག་པོ་ཞེས་ལྷ་བོན་ཡོངས་སུ་དག་པས་སྒྲུབ་ཐབས་བཞི་རུ་གསུངས་ཚུལ་འདུག་ཀྱང༌། ད་ལན་འདིར་རྒྱས་པའི་དབང་དུ་བྱས་པའི་ནོར་སྲུང་ཆེན་པོ་དེ་ཉིད་ཀྱི་སྐུ་མདོག་མཐིང་སྔོན་ནམ་མཁའི་གཟི་མདངས་དང་ལྡན་པ། ཞལ་གཅིག་ཕྱག་གཉིས་ཁྲོ་འཛུམ་གྱིས་གཤེན་ལ་གཟིགས་པའི་ཚུལ་སྟོན་པ་ཞིག་ཡོད། སྔོན་ཚེ་སངས་རྒྱས་སྤྱན་སྔར་ཁས་བླངས་པ་ཇི་བཞིན། སྣང་སྲིད་འབྱུང་བའི་ཚེ་བཀྲག་མདངས་གསུམ་བསྡུས་ནས། སྒྲུབ་གཤེན་གྱི་ཕྱྭ་ཚེ་བསྲིངས་བ་དང༌། ཟད་མེད་གཏེར་གྱི་དངོས་གྲུབ་ཀྱིས་རྒྱལ་བསྟན་ཡུན་དུ་འཚོ་བའི་ཆ་རྐྱེན་དུ་བཞུགས་པ་ལགས་སོ། །
རྒྱལ་ཆེན་ཤེལ་ཁྲབ།
ཁུངས་བཙུན་པའི་ཕྱིར་སྔོན་བྱུང་ལོ་རྒྱུས་ཀྱི་ཁོག་དབུབ་སྟེ་འཆད་པ་ལ། སྔོན་གྱི་བསྐལ་པ་དང་པོ་ལ། སྟོན་པ་འཆི་མེད་གཙུག་ཕུད་ཀྱིས་རི་རབ་རི་ཡི་རྩེ་མོ་རུ། དབལ་གསས་རྔམ་པར་སྤྲུལ་ནས་འཇིག་རྟེན་ཁམས་ཀྱི་ལྷ་སྲིན་སྡེ་བརྒྱད་ཐམས་ཅད་དམ་ལ་བཏགས་ནས་སྲོགསྙིང་ཕུལ་བའི་དུས་སུ། རྒྱལ་ཆེན་ཤེལ་ཁྲབ་ཅན་ནི་སྟོབས་ཆེ་ལ་རྩལ་དྲག་པ་ཞིག་བྱུང་བས། གཡུང་དྲུང་བོན་ཕྱི་ནང་གསང་གསུམ་གྱི་བསྟན་པ་སྲུང་བའི་དབང་བསྐུར་ཞིང༌། གསང་མཚན་ཤར་ཕྱོགས་རྒྱལ་པོ་ཤེལ་དཀར་འོད་དུ་གསོལ། དེ་ནས་བླ་ཆེན་ཡབ་སྲས་ཡན་ཆད་གཡུང་དྲུང་བོན་ཕྱི་ནང་གསང་གསུམ་གྱི་བསྟན་པ་སྲོག་ལྟར་བསྲུངས་ཤིང་སྒྲུབ་གཤེན་ཀུན་གྱིས་གང་བཅོལ་ལས་རྣམས་གྲུབ་པར་མཛད་དོ། མཚན་ཡང་ཤར་ཕྱོགས་ཡ་ཅོ་རྒྱལ་པོར་གསོལ། བོད་རྒྱལ་ཁྲི་སྲོང་རིང་གཡུང་དྲུང་བོན་གྱི་བསྟན་པ་ཅུང་ཟད་བསྣུབས་པར་གྱུར་པའི་སྐབས། རྒྱ་གར་གཙུག་ལག་ན་ལེན་ཏྲ་ཡི་སྲུང་མ་མཛད། དེ་རྗེས་བསམ་ཡས་སུ་དྲངས་ཏེ་བསམ་ཡས་ཀྱི་དཀོར་བདག་ཏུ་མངའ་གསོལ། དེ་ནས་རིག་འཛིན་གོང་མ་རྣམས་ཀྱི་སྨོན་ལམ་བཟང་པོའི་སྟོབས་ཀྱིས་བོན་བསྟན་ཕྱི་དར་གྱི་སྒྲོན་བསྐལ་ཤར་བའི་ཚེ། བྲུ་བདག་ཉིད་རྗེ་བཙུན་སྟེ་བྲུ་རྗེ་གཡུང་དྲུང་བླ་མས་དམ་རྫས་དམ་ཆུ་བླུད་དེ་གཡས་རུ་དབེན་ས་ཁའི་བསྟན་སྐྱོང་གི་སྲུང་མ་མཛད་དོ། གསང་མཚན་རྒྱལ་ཆེན་ཤེལ་ཁྲབ་འབར་བ་ཞེས་གསོལ། དེ་རྗེས་རྗེ་མཉམ་མེད་ཆེན་པོའི་དྲུང་ནས་གདན་ས་༧སྨན་རི་བའི་བསྟན་དང་བསྟན་འཛིན་ཡོངས་ཀྱི་མགོན་མཛད་ཀྱི་གཉེར་བཞེས་པ་ནས་བཟུང༌། བསྟན་འཛིན་སྐྱེས་བུ་ཀུན་ལ་སྡོང་གྲོགས་རྒྱ་ཆེན་པོར་མཛད་ཅིང༌། ཁྱད་པར་དུ་མཉམ་མེད་འགྲོ་བའི་མགོན་པོ་ཤེས་རབ་རྒྱལ་མཚན་གྱི་རྗེས་སུ་འཇུག་པའི་བསྟན་འཛིན་གྱི་སྐྱེས་བུ་རྣམས་ལ་ལུས་དང་གྲིབ་མ་བཞིན་དུ་འཁོར་ཞིང་བསྟན་དགྲ་ཐམས་ཅད་ཚར་གཅོད་ཅིང་བསམ་དོན་རྣམས་མྱུར་དུ་འགྲུབ་པར་མཛད་པ་རྗེ་རིན་པོ་ཆེའི་སྤྱན་སྔར་ཁས་བླངས་ཤིང་དམ་བཅས་པའོ། །
རྒྱལ་པོ་ཆེན་པོ་ཉི་པང་སད།
སྙན་རྒྱུད་བོན་གྱི་བཀའ་སྐྱོང་རྒྱལ་པོ་ཉི་པང་སད་ཀྱི་བསྐང་བའི་དབུས་ཕྱོགས་ལས་གསལ་བ་ལྟར། རྒྱལ་པོ་འདི་ཉིད་ཀྱི་བྱུང་རབས་ལོ་རྒྱུས་གླེང་བ་ལ། ཡབ་གནམ་ལྷ་ཐོག་གི་རྗེ། མཚན་གཞན་གནམ་རྗེ་སྨོན་ཐང༌། ལྷ་རྒོད་ཐོག་པ་དང་གནམ་ཕྱི་གུང་རྒྱལ་གཉིས་ཡིད་ཀྱི་བཤོས་པ་ལས་བྱུང་བའི་ཡུམ་ས་ཀླུ་མ་མོ། མཚན་གཞན་གནམ་གྱི་བྱིན་ཏེ་ལྷ་མོ་ཐང༌། ཡབ་ཡུམ་དེ་གཉིས་ཀྱི་ཐབས་ཤེས་སྤྲུལ་པ་ལས་དུང་སྒོང་དཀར་པོ་གཅིག་ནས་འཁྲུངས། སྔོན་གྱི་བསྐལ་པ་དང་པོ་ལ། ཝེར་རོ་རྒྱལ་པོ་འདི་ཉིད། སྟོན་པ་གཤེན་རབ་མི་བོའི་དྲུང༌དུ་བསྟན་པ་སྲུང་བར་དམ་དུ་བཅས་པས། ལི་བྱིན་ཧར་དུ་མཚན་ཡང་གསོལ། དེ་ནས་གསང་བ་འདུས་པ་ཡི། གེ་ཁོད་གཉེན་ལུང་ཡང་དབེན་དུ། དབལ་གསས་རྔམ་པའི་སྐུར་སྤྲུལ་ནས། སྐུ་རྫོགས་དྲག་པོའི་ཏིང་འཛིན་གྱིས། སྒྲུབ་གཤེན་གྱེར་གྱི་བསྟན་པ་བསྲུང་བར་ཞལ་གྱི་བཞེས། སྣང་སྲིད་ཕོ་རིགས་ཀུན་གྱི་རྗེ་བོར་གྱུར་པའི་རྒྱལ་ཆེན་འདི་ནི། རྗུ་འཕྲུལ་གྱི་ལྷ་ཆེན་ཀུ་བྱི་མང་རྐེ་དེ་ཉིད་སྤྲུལ་པའི་ལྷ་ཆེན་དབལ་ཆེན་གེ་ཁོད་དུ་སྐུ་སྤྲུལ་ནས་སྡེ་བརྒྱད་ལྷ་སྲིན་དབང་དུ་བསྡུས་པའི་དུས། རྒྱལ་པོ་འོང་དུ་མ་འདོད་པ་ལ། ཛྭ་དམར་དྲག་པོའི་སྔགས་ཀྱི་གཟིར་ནས། འོད་ཟེར་ལྕགས་ཀྱུས་སྲོག་སྙིང་བཀུག་པས། རང་དབང་མེད་པར་མདུན་དུ་འོང་ནས་རང་སྲོག་གསང་བའི་སྙིང་པར་ཕུལ་ནས་བསྟན་པ་སྲུང་བའི་དམ་འབུལ་ཞུས། མཚན་ཡང་ཉི་པང་སད་དུ་གསོལ། དུས་ཀྱི་བསྐལ་པ་ཐ་མ་སྤྱི་ལོའི་དུས་རབས་བརྒྱད་པ་བོད་རྒྱལ་ཁྲི་སྲོང་ལྡེའུ་བཙན་རིང་གྱེར་སྤུངས་སྣང་བཞེར་ལོད་པོ་ཡིས། སྙན་རྒྱུད་ཟབ་མོ་འདི་ནུབ་ཏུ་ཕངས་ནས་དུས་མིན་འགལ་རྐྱེན་གྱི་དབང་དུ་མ་ཤོར་བའི་ཆེད་བཀའ་སྲུང་ཞིག་བཙལ་ནས། དེ་དུས་སྣང་སྲིད་ཀྱི་སྡེ་བརྒྱད་ཕོ་རིགས་ཡོངས་ལས་ཤིན་ཏུ་གཏུམ་ལ་དྲག་རྩལ་ཆེ་བ་དབང་ཆེན་གྱི་རྒྱལ་པོ་ཉི་པང་སད་ཀྱིས་སྲོག་སྙིང་ཕུལ་ཏེ། གྱེར་སྤྲུངས་རྣམས་ཀྱིས་མ་བསྒྲུབས་པར་ལས་བྱེད་ཅིང༌བསྟན་པ་སྲུང་བར་ཁས་བླངས་སོ། །
རྒྱལ་ཆེན་གྲགས་པ་སེང་གེ།
རྒྱལ་ཆེན་གྲགས་པ་སེང་གེ་འདིའི་བྱུང་ཁུངས་ཀྱི་ལོ་རྒྱུས་ནི། སྔོན་ཚེ་རྣམ་མཁྱེན་རྒྱལ་བའི་སྤྱན་སྔ་རུ་གཤེན་ཆུང་གོ་བོ། དེ་རྗེས་བཅོམ་ལྡན་འདས་ཀྱི་སྤྱན་སྔར་གྲགས་པ་སེང་གེ། གླིང་གི་སེང་ཆེན་རྒྱལ་པོའི་སྤྱན་སྔར་ཧོར་གྱི་བླ་མ་འོད་དཀར། དེ་རྗེས་སྐྱེ་ཕྲེང་རིམ་པར་བརྒྱུད་དེ་ནད་མུག་མཚོན་གསུམ་གྱི་བདག་པོ་ཆེན་པོར་གྱུར་ཞིང་འཛམ་གླིང་སེམས་ཅན་ཀུན་གྱི་སྲོག་བདག་རྒྱལ་པོར་གྱུར། དུས་ཕྱིས་བོན་གྱི་གདན་ས་གོང་མ་ྋདཔལ་ལྡན་སྨན་རིའི་མཁན་རབས་ཉེར་གཉིས་པ་སྐུ་མདུན་ཤེས་རབ་དགོངས་རྒྱལ་གྱིས་བཀའ་དམ་དུ་བཅུག དེ་རྗེས་བོན་གྱི་གདན་ས་འོག་མ་རབ་ལེགས་གཡུང་དྲུང་གླིང་དུ་སྐྱབས་མགོན་ཟླ་བ་རྒྱལ་མཚན་མཆོག་ནས་བཀའ་སྲུང་གི་གྲལ་དུ་བཞེས། དེ་ནས་སྐྱབས་མགོན་མཆོག་གིས་དོན་ཆེད་དུ་མ་ལ་གཟིགས་ཏེ་ཁྱུང་པོ་སྟེང་ཆེན་དགོན་གྱི་སྒེར་སྲུང་དུ་མངགས་པར་མཛད་ནས་བོན་བསྟན་སྲུང་བའི་དམ་བཅས་པའོ། །
དེ་བཞིན་གོང་ཞུས་ལྟར་ཡུལ་ལུང་དང་དགོན་གནས་བྱེ་བྲག་པའི་སྒེར་སྲུང་དང་སྔོན་བྱོན་སྐྱེན་ཆེན་རྣམས་པས་བཀའ་འོག་ཏུ་བཞག་པའི་བསྟན་སྲུང་ཡུལ་རི་གཞི་བདག་མཐུ་སྟོབས་ཅན་དེ་འདྲའང་ཡོད་ཀྱང་། ད་ལན་བོན་པོ་ཡོངས་ཀྱིས་མཆོད་ཅིང་བསྐུལ་བའི་བསྟན་སྲུང་གཙོ་བོ་རྣམས་ཀྱི་བྱུང་རབས་ལོ་རྒྱུས་འདི་དག་(གཡུང་དྲུང་བོན་གྱི་དྲ་རྒྱ་)ལས་བཏུས་ཏེ་སྟབས་བདེར་བཀོད་ཡོད། །


text:
མངའ་མཛད་བྱུང་བའི་དུས་རབས། ༦དབུ་ལ་བོན་ལུགས་ཀྱི་མཆོད་བརྗོད་ཡོད་པ་དེ་དག་དང༌། མཇུག་གི་མཛད་བྱང་རྣམས་མི་མངོན་པའི་དབྱིངས་སུ་རྒྱས་བཏབ་སྟེ་གསོ་རིག་རྒྱུད་བཞི་ཞེས་མཚན་གསོལ་ནས་སྨན་པ་རྣམས་ཀྱི་གཟིགས་སྟེགས་སུ་གནང་ཡོད་པར་ངེས་ཏེ། གསོ་རིག་རྒྱུད་བཞིའི་མཇུག་ཏུ་རྩོམ་པ་པོ་གང་ཡིན་དངོས་སུ་བྲིས་པ་ཞིག་མེད་པའི་ཕྱིར་དང༌། སྐབས་དེར་བོན་ལ་བོད་གཞུང་གི་བཀའ་ཡི་རྡུང་རྡེག་ཐེབས་བཞིན་པའི་དུས་སྐབས་དང་འཁེལ་ཡོད་པའི་ཕྱིར་རོ། གཞན་ཡང་རབ་བྱུང་བཅུ་བཞི་པའི་ནང་དུ་འཁྲུངས་པའི་བོན་པོའི་བླ་མ་ཉི་མ་བསྟན་འཛིན་གྱིས་མཛད་པའི་བོན་གྱི་བཀའ་བསྟན་དཀར་ཆག》ལས། བོད་ཀྱི་གསོ་རིག་རྒྱུད་བཞི་》ནི། བོན་གྱི་གསོ་རིག་《འབུམ་བཞི་》ཅེས་པ་ལས་བྱུང་བ་ཞིག་ཡིན་ཞེས་གསུངས་ཡོད་པའི་ཕྱིར། ། གཞུང་དེ་ཉིད་ཀྱི་མཇུག་བྱང་དུའང༌། “བདུད་རྩི་སྨན་གྱི་མདོ་དགུའི་རྒྱུད་རིམ་ནི། སངས་རྒྱས་བསྟན་པའི་གཙོ་བོ་དཔྱད་བུ་ཁྲི་ཤེས་ལ་གསུངས། དེས་དམུ་རྩ་ཏྲ་ཧེ་ལ་བཤད། དེས་གསེར་ཐོག་ལྕེ་འབྱམས་ལ་བཤད། དེ་ནས་སྟོང་རྒྱུད་མཐུ་ཆེན་ལ་བརྒྱུད། དེ་ནས་གྱིམ་ཚ་རྨ་ཆུང་ལ་བརྒྱུད། དེ་ནས་བན་དེ་མི་བདུན་ལ་བརྒྱུད་དེ་ཆོས་སུ་བསྒྱུར་སྐབས། དཔེ་ཆ་མེ་ལ་བསྲེག་པའི་གྲབས་བྱས་དུས། བོན་པོ་མི་བདུན་གྱིས་ཁྱེར་ནས་གཙང་སྟོད་བྱེ་མ་གཡུང་དྲུང་གི་གསང་ཕུག་ཏུ་སྦས། ཕྱིས་དུས་ལ་བབ་ཙམ་ན། གཙང་གི་གཤེན་པོ་བུ་འཚོ་སྲིད་པའི་རྒྱལ་པོ་ཞེས་པས་གཏེར་ཞལ་ཕྱེས་ནས། རྨེའུ་མཁས་པ་དཔལ་ཆེན་ལ་གདམས་པའོ། ། བསྟན་པའི་གསལ་བྱེད་ཁམ་ཡུལ་རྐ་གྱི་བཙུན་པ་དྲུང་མུ་ཉི་ཝེར་གྱིས་བགྱིས་པ་སརྦ་ཛཡ་ནྟུ། ། ”
ཞེས་གསལ་བ་ལ་བརྟགས་ན་ཡང་དེ་བཞིན་དུ་མཐོང་སྟེ། བན་བོན་འགལ་བའི་སྐབས་སུ་དཔེ་ཆ་བརླག་གྲབས་ཀྱི་ཉེན་ཁ་བྱུང་བ་དང༌། གཙང་སྟོད་བྱེ་མ་གཡུང་དྲུང་གི་བྲག་ཕུག་ཏུ་སྦས་པ་གསལ་བ་འདི་དག་གིས་སྐབས་དེའི་དུས་ཟིང་གི་རྣམ་པ་རགས་ཙམ་ཤེས་ཐུབ། བོད་ཀྱི་གསོ་རིག་རྒྱུད་བཞི་ཞེས་ཡོངས་སུ་གྲགས་པའི་གཞུང་ཆེན་པོ་འདི་ལ། སྔོན་གྱི་མཁས་པ་ཁ་ཅིག་གིས་བཀའ་ཡིན་པར་བཤད། ཁ་ཅིག་གིས་གཏེར་མ་ཡིན་པར་བཤད། མང་ཤོས་ཤིག་གིས་གཡུ་ཐོག་པའི་བསྟན་བཅོས་ཡིན་པར་བཤད་པ་ཙམ་ལས་མཐའ་གཅིག་ཏུ་རྩོམ་པ་པོ་སུ་ཡིན་པའི་ངོས་ཟིན་གསལ་པོ་ཞིག་མ་རྙེད་པའི་རྒྱུ་མཚན་ཡང་འདི་ཙམ་དུ་ཟད། སྔོན་གྱི་དུས་སུ་དཔེ་ཆ་འདི་དག་ཤིན་ཏུ་མཐོང་དཀའ་བ་ཞིག་ཡིན་པའི་ཤེས་བྱེད་གཞན་ཞིག་ནི། ཐུ་བཀྭན་ཆོས་ཀྱི་ཉི་མས་བོན་གྱི་ལྟ་སྒོམ་སྤྱོད་གསུམ་གྱི་གཞུང་ལུགས་རྣམས་ངོ་སྤྲོད་གནང་བའི་སྐབས་སུ་ལྟ་བའི་སྐོར་ལ། “རྫོགས་པ་རིན་ཆེན་གསེར་གྱི་ཕྲེང་བ། རྩ་འབྲེལ་རླུང་གི་སྤུ་གྲི། མན་ངག་འཁོར་ལོ་འོད་གསལ་སོགས་དང༌། སྒོམ་པའི་གཞུང༌། ཕུང་པོ་རང་འགྱུར་ཐིག་ལེ་དགུ་སྐོར། གསེར་ཐིག ལུས་སེམས་ཉམས་མྱོང༌། སེམས་ལུང་གི་ཁྲི་དཀར་པོ་སོགས་དང༌། སྤྱོད་པའི་སྐོར་ལ། ཁམས་བརྒྱད་གཏན་ལ་ཕབ་པའི་འབུམ། ཡེ་གཤེན་བཀོད་པ་དོན་གྱི་འབུམ། གཡུང་དྲུང་ས་བཅུ་ལམ་གྱི་འབུམ། རྣམ་དག་ཚུལ་ཁྲིམས་འདུལ་བའི་འབུམ། དགེ་རྒྱས་ཚོགས་ཆེན་རྫོགས་པའི་འབུམ། གཞན་ཡང་ནད་འབུམ་ནག་པོ། ཚེ་འབུམ་ཁྲ་བོ། སྨན་འབུམ་དཀར་པོ། གཏོ་འབུམ་ནག་པོ་སོགས་དང༌། ” ཞེས་སྨན་གྱི་གཞུང་ལུགས་དེ་དག་ལྟ་སྒོམ་སྤྱོད་གསུམ་གྱི་ནང་ཚན་སྤྱོད་པ་བསྟན་པའི་གཞུང་དུ་ངོས་འཛིན་གནང་ཡོད་པ་ནི། ལོ་རྒྱུས་ཀྱི་དེབ་ཐེར་ཁག་ན་འཁོད་པའི་དཔེ་མིང་ཙམ་ལ་བརྟེན་ནས་བོན་ལ་ཞིབ་འཇུག་གནང་བ་ཙམ་ལས། བོན་གྱི་རིག་གཞུང་དངོས་དེ་དག་མ་མཐོང་བའི་རྟགས་དང༌། ཡང་ཐུ་བཀྭན་གྲུབ་མཐས་ལས། “ཁོ་བོས་མཐོང་བའི་བོན་གཞུང་ཞིག་ན་འདི་ལྟར་སྣང་སྟེ། ” ཞེས་ལུང་དྲངས་པ་ལ་བརྟགས་ན་སྐབས་དེར་བོན་གྱི་རིག་གཞུང་རྣམས་ཧ་ཅང་དཀོན་པོ་ཞིག་ཏུ་ཆགས་པར་ངེས། དེ་ལྟར་གཤེན་རབ་མི་བོ་ཆེའི་གདམས་ངག་གི་རྒྱུན། དཔྱད་བུ་ཁྲི་ཤེས་སོགས་ལས་བརྒྱུད་དེ་རིམ་བཞིན་དར་སྤེལ་བྱུང་བའི་གསོ་རིག་གི་གཞུང་འབུམ་བཞི་རུ་གྲགས་པ་ལས། 《ཐུགས་འབུམ་མཁའ་སྔོན་》ཞེས་པའི་ཁ་བྱང་ཆ་ཚང་ལ། བདུད་རྩི་སྨན་གྱི་མདོ་དགུ་ལས་གསོ་རིག་རྩ་བ་ཐུགས་འབུམ་མཁའ་སྔོན་བཞུགས་པ་དབུ་ཕྱོགས་ལེགས་》ཞེས་ཤོག་ལྡེའུབས་བཅུ་གསུམ་ཡོད་པ་དེའི་ནང་དོན་གཙོ་བོ་ནི་《རྩ་རྒྱུད་དང་ཕལ་ཆེར་གཅིག་པར་སྣང༌།
སྨན་འབུམ་དཀར་པོ་》ཞེས་པའི་ཁ་བྱང་ཆ་ཚང་ལ། 《སྡུག་བསྔལ་ཞི་བྱེད་གསོ་རིག་སྨན་འབུམ་དཀར་པོ་》ཞེས་ཤོག་ལྡེའུབས་བརྒྱ་དང་བཅོ་བརྒྱད་ཡོད་པ་དེའི་ནང་དོན་གཙོ་བོ་ནི་《ཕྱི་མ་རྒྱུད་》དང་ཕལ་ཆེར་གཅིག་པར་སྣང༌། 《དཔྱད་འབུམ་ཁྲ་མོ་》ཞེས་པའི་ཁ་བྱང་ཆ་ཚང་ལ་《སྡུག་བསྔལ་ཞི་བྱེད་གསོ་དཔྱོད་དཔྱད་འབུམ་ཁྲ་མོ་ཞེས་ཤོག་ལྡེའུབས་བདུན་བཅུ་དོན་གཅིག་ཡོད་པ་དེའི་ནང་དོན་གཙོ་བོ་ནི་《བཤད་རྒྱུད་》དང་ཕལ་ཆེར་གཅིག་པར་སྣང༌།
《ནད་འབུམ་ནག་པོ་》ཞེས་པའི་ཁ་བྱང་ཆ་ཚང་ལ་《སྡུག་བསྔལ་ཞི་བྱེད་གསོ་དཔྱད་ནད་འབུམ་ནག་པོ་ཞེས་བྱ་བ་》ཞེས་ཤོག་ལྡེའུབས་བཞི་བརྒྱ་ཞེ་བརྒྱད་ཡོད་པ་དེའི་ནང་དོན་གཙོ་བོ་ནི་《མན་ངག་རྒྱུད་》དང་ཕལ་ཆེར་གཅིག་པར་སྣང༌། དེ་ལྟར་སྨན་འབུམ་བཞི་པོ་དེ་དག་གོང་གསལ་བརྒྱུད་རིམ་བཤད་པའི་མཛད་བྱང་ལ་བརྟགས་ན་སྟོན་པ་གཤེན་རབ་ཀྱིས་གསུངས་པའི་གསོ་རིག་གི་གཞུང་ལ་དཔྱད་བུ་ཁྲི་ཤེས་སོགས་རྗེས་འཇུག་རྣམས་ཀྱིས་ཁ་སྣོན་དང་རྒྱས་སྤྲོས་ཅི་རིགས་ཤིག་བྱས་ཡོད་པ་འདྲ གང་ལྟར་ཡང་རྒྱལ་པོ་གཉའ་ཁྲི་བཙན་པོའི་གོང་རོལ། རང་རེ་བོད་ཀྱི་ཡུལ་དུ་མི་ཡི་ལུས་ཁམས་བདེ་ཐང་དང༌། ནད་རིགས་འགོག་བཅོས་བྱེད་ཐབས་སོགས་ཀྱི་ཤེས་རིག་གི་ཚད་གཞི་མཐོན་པོར་ཡོད་པ་ནི། ནད་གཞི་བརྟག་ཐབས་དང༌། ནད་བཅོས་ཚུལ། སྨན་རྫས་ངོས་འཛིན་སྐོར་གྱི་གཞུང་ལུགས་ལོ་རྒྱུས་དང་ལྡན་པའི་མཛད་བྱང་ཅན་གྱི་དཔེ་རྙིང་མངོན་སུམ་མཐོང་རྒྱུ་ཡོད་པ་འདི་ལས་ལྷག་པའི་དཔང་པོ་ཞིག་གང་ཡོད། དེས་ན་ནད་ཀྱི་རྒྱུ་རྐྱེན། བརྟག་ཐབས། བཅོས་ཚུལ་སོགས་ཆ་ཚང་བ་ཞིག་བསྟན་ཡོད་པ་མ་ཟད། ལྷག་པར་དུ་སྨན་རྫས་ཀྱི་རིགས་མི་འདྲ་བ་སུམ་བརྒྱ་ལྷག་ཙམ་ཞིག་གི་རོ་ནུས་ཞུ་རྗེས་བཅས་ཀྱི་དབྱེ་བ་གསལ་པོར་ཕྱེས་ཏེ། བེད་སྤྱོད་བྱེད་ཐུབ་པར་བྱུང་ཡོད་པའི་ལོ་རྒྱུས་དང་ལྡན་པའི་སྨན་གཞུང་འདི་ནི། ཆོས་རྒྱལ་སྲོང་བཙན་སྒམ་པོའི་གོང་དུ་གནའ་བོའི་བོད་མི་རྣམས་ལ་ནད་ཀྱིས་གཙེས་ཚེའཆི་བ་ཁོ་ནར་སྒུག་སྟེ་སྡོད་པའི་དུད་འགྲོ་ནང་བཞིན་གྱི་གླེན་ལྐུགས་ཡིན་པར་འཛིན་པའི་ཕྱོགས་རིས་ཅན་གྱི་མཁྲིས་ནད་ཀྱིས་ཐེབས་པས་དུང་དཀར་པོ་སེར་པོར་མཐོང་བ་ལྟ་བུའི་སྣང་ཚུལ་དེ་ཉིད་སྦྱོང་བར་བྱེད་པ་ལ། ཨ་རུ་གསེར་བཤལ་གྱི་འཕྲུལ་འཁོར་ལྟ་བུ་ཞིག་ཏུ་སྣང་བས་བོད་ཀྱི་ལོ་རྒྱུས་ལ་ཞིབ་འཇུག་གནང་བའི་མཁས་པ་སྤྱི་དང༌། ལྷག་པར་དུ་དེང་རབས་གཞོན་ནུ་རྣམས་ཀྱིས་ཞིབ་འཇུག་དང་དོ་སྣང་བྱེད་འོས་པ་ཞིག་རེད།
སྨྲས་པ། །
སློག་པའི་ཐུལ་པ་རེ་བའི་སྦྲ་གུར་དང༌། །
རྐང་གསུམ་ཐབ་དང་རྫ་མའི་སྣོད་སྤྱད་སོགས། །
གང་ལ་གང་མཁོ་རང་གིས་སྐྲུན་ནུས་པའི། །
གནའ་མིའི་བོད་ཀྱི་བློ་རིག་རྩལ་དེ་རྨད། །
རྒྱལ་ཕྲན་འཁྲུག་པ་གཉེན་གྱི་འདུན་མས་སྡུམ། །
འདུ་བ་འཁྲུགས་པ་སྨན་གྱི་སྦྱོར་བས་བཅོས། །
སྡེ་བརྒྱད་འཁྲུག་པ་གཏོ་མདོས་ཡས་ཀྱིས་གསོས། །
འཁྲུགས་པའི་གཉེན་པོ་གཤེན་རབ་མི་བོ་མཆོག །
ཅེས་བྱ་བ་ནི་བར་སྐབས་ཀྱི་ཚིགས་སུ་བཅད་པའོ། །
ཁམས་པའི་དྲ་བ་ལས་བཏུད།


text:
གླ་བ།
གླ་བ་ནི་འོ་འཐུང་སྲོག་ཆགས་ཀྱི་རིགས་གཅིག་རེད། དེ་མདོ་དབུས་མཐོ་སྒང་གི་ས་ཆའི་ནགས་གསེབ་དུ་འཚོ་སྡོད་བྱེད་ཀྱིན་ཡོད། གླ་བ་ཕོ་རིགས་ཀྱི་གླ་རྩི་སྟེ་ཕོ་མཚན་སྔོན་གྱི་ཁུག་མ་དེ་སྨན་རྩ་ཆེན་ཡིན་ཕྱིར། རྔོན་པས་ལྐོག་བསོད་བྱེད་དྲགས་པས་ད་ལྟ་མེད་པར་འགྲོ་ཉེན་ཡོད་པས་སྲོང་སྐྱོབས་བྱེད་པར་སྐུལ་བ་ཡིན།
ནང་དོན།
གླ་བའི་ངོས་འཛིན།[རྩོམ་སྒྲིག]
གླ་བའམ་གླ་བ་སྨུག་ཆུང༌ཟེར། རྩྭ་གཟན་འོ་འཐུང་གི་རིགས་ཡིན། གཟུགས་ནར་མོ་སྒུར་དབྱིབས་ཅན། དེ་ལས་རོ་སྨད་མཐོ་བ། རྣ་ཅོག་རིང་ཤིང་གོར་མོ་ཅན། རོ་སྨད་རྒྱས་ཤིང་འཁྱིལ་བ། རྒྱབ་ནས་བལྟ་བའི་ཚེ་ལུས་ཡོངས་རོ་སྨད་ཀྱིས་སྒྲིབ་པ་ལྟར་བུ། རྔ་མ་ཅུང་ཆུང་བ། ཕོའི་རྔ་མ་ལ་སྤུ་མེད་པ། ཕོ་ཡི་རྔ་མ་འདི་ལས་དབང་ངམ་ན་ཚ་ཅི་ཞིག་གིས་ཟ་འཕྲུག་ཡང་ཡང་ལངས་ནས་ཡར་རྒྱུགས་མར་རྒྱུགས་བྱེད་ཀྱི་ཡོད་པ། རྡོ་སོ་དང༌། གད་པ། ཤིང་དུམ་སོགས་སུ་ཡང་ཡང་བརྡར་དགོས་བྱུང་བ། དེའི་དབང་གིས་སྤུ་དང་པགས་པ་ཟད་ནས་རྨ་ཤུ་ཐོན་པ། དེ་ལ་དབྱར་གྱི་དུས་སུ་འབུ་སྲིན་ཕྲ་མོ་རྣམས་རྨ་ཁ་དེར་འབབ་ནས་གཏན་དུ་སྡོད་འཇུག་གི་མེད་པ། དགུན་དུས་སུ་རྔ་མ་དེར་སྤུ་མེད་པས་གྲང་ངར་གྱིས་ཕྱིད་ནས་ཁྲག་དང་ཆུ་སེར་འཛག་པ། མདོར་ན་དུས་བཞིར་རྔ་མ་འདི་ཟ་འཕྲུག་ལངས་ནས་སྡོད་དུ་མི་གཅུག་ཅིང་ལྷག་པར་དགུན་ཁ་གྲང་ངར་ཆེ་བ་དང༌། དབྱར་ཀ་ཚ་བ་ཆེ་བའི་དུས་དེར་སྡུག་ཏུ་འགྲོ་བ། དེ་ལྟར་ཟ་འཕྲུག་འདི་མ་བརྡར་ན་ཡེ་ནས་མི་བཟོད་པས་གནས་ཡུལ་གྱི་རྒྱུ་ལམ་ངེས་ཅན་ཞིག་ནས་བྲག་སྣ་དང༌། ཤིང་སོ། གད་སྣ་སོགས་ལ་རྟག་པར་བརྡར་གྱི་ཡོད་པས་དེར་དྲི་མ་ངར་པོ་ཞིག་ཀྱང་འཐུལ་བཞིན་ཡོད་པ། རི་དྭགས་རྔོན་པ་རྣམས་ཀྱིས་རྔ་མ་བརྡར་ས་འདི་གང་དུ་ཡོད་པ་བཙལ་ནས་དེར་ས་རྙི་སོགས་རྒྱ་བཞག་ནས་རི་དྭགས་འདི་སྟབས་ཤིན་ཏུ་བདེ་བོ་ཞིག་གི་ཐོག་ནས་འཛིན་འགྲོ་བ་བཅས་ནི་ཅི་འདྲའི་ལས་ངན་ཞིག་རེད་ཨང༌། མོ་ཡི་རིགས་ལ་རྔ་མའི་དཀའ་ངལ་འདི་མེད། ཡང་ཡུལ་དེའི་ཉེ་སྐོར་དུ་གླ་བ་ཕོ་གཉིས་ཡོད་ན་ཁོང་གཉིས་རྟག་པར་འཛིང་ཤིང་འདེད་རེས་དང༌། སྡིག་རེས་བྱེད་པ། དེ་ལྟར་བག་མེད་དུ་གང་སར་འདེད་རེས་བྱེད་པ་སོགས་ཀྱིས་ཀྱང་རྔོན་པ་ལ་གོ་སྐབས་སྐྲུན་གྱི་ཡོད་པ། འོན་ཀྱང་ཁོ་གཉིས་ཞེ་གཏིང་ནས་འཆི་གསོན་ཐུག་པའི་དམར་འཛིང་བྱེད་ཀྱི་མེད་པ་མ་ཟད་རྩྭ་མཉམ་ཟ་དང༌། ཆུ་མཉམ་འཐུང་བྱེད་པ་སོགས་གཅིག་ཤོས་མེད་ན་གཅིག་ཤོས་དེ་སྡོད་མི་ཐུབ་པ་ལྟར་གང་སར་བཙལ་ནས་འགྲོ་གི་ཡོད། རྔོན་པ་རྣམས་ཀྱིས་གཅིག་ཤོས་དེ་སོད་ན་གཅིག་ཤོས་སྔར་གྱི་གནས་ཤུལ་དེར་སྒུགས་ནས་གསོད་ཆོག་པར་བཤད། འདི་ལ་བོད་རྒན་རྣམས་ཀྱིས་གླ་བ་ཁ་འཐབ་ཟེར། ཡུལ་གྱི་ནང་དུ་ཞེ་ནས་མཐུན་ཞིང་རྟག་པར་ཁ་རྩོད་རྒྱག་མཁན་གྱི་མི་ལ་གླ་བ་ཁ་འཐབ་ཅེས་དཔེ་ཡི་སྒོ་ནས་མཚོན་པར་བྱེད། ཉིན་གུང་དང༌། མཚན་གུང་ལ་བྲག་སྐྱིབས་སོགས་སུ་ཡིབ་སྡོད་བྱེད་པ་དང༌། སྲོད་དང་ཐོ་རེངས་གཉིས་ནི་རྩྭ་དང་ལྕུག་ཕྲན་སོགས་གཟན་ལ་རོལ་བའི་དུས་ཡིན། རིལ་མ་གནས་གཅིག་ཏུ་སྤུངས་པར་བྱེད། གླ་བ་ཕོ་མོ་རིལ་མ་དང༌། གཅིན་པའི་དྲི་ཡིས་འབྱེད་པར་ནུས་ཟེར། གླ་བའི་ཤ་སྤྱི་དང་ལྷག་པར་ཕོ་ཡི་ཤ་ནི་ཡར་སོ་མཆེ་བ་ཅན་གྱི་ཤ་ཡིན་པས་ཁྱི་ཤ་དང་མཚུངས་པར་བཤད་ཅིང་ཕལ་ཆེར་ཟ་མི་མེད། ལྷག་པར་ཤ་འདི་ལ་གླ་རྩི་དྲི་མ་འདྲ་བོ་སྣས་མི་བཟོད་པར་བྲོ་གི་ཡོད་པས་ཟ་མི་ཐུབ་པ་ཡིན། འོན་ཀྱང་གླ་ཕོའི་རྔ་མ་འདི་ནི་ཞིམ་མངར་ཅན་ཞིག་ཡིན་པར་བཤད་ནས་ཟ་མཁན་རེ་གཉིས་ཡོད་སྲིད་པ་འདུག ངག་རྒྱུན་དུ། ཞིམ་པོ་ཁ་གང༌། གླ་བའི་རྔ་མ། ཟེར། འདི་ནི་ཚིལ་དང་མར་ཁུ་རང་བཞིན་ཅན་དྲོད་ཤུགས་ཆེ་བ་ཞིག་སྟེ། རྟ་དབུགས་ཐག་བུད་པ་དགུན་ཁ་ལྷག་གདོང་ཤིན་ཏུ་གྲང་བའི་སྐབས་དེར་སྤྲད་གི་ཡོད། གླ་བའི་སྤུ་ནི་ཤིན་ཏུ་རྩུབ་ཅིང་བཀུག་ན་ཆག་འགྲོ་སྙམ་པ་ལྟར་བུ་ཡོད་ཟེར་བས་སྤུ་དེ་ཇི་ལྟར་ཡོད་པ་ཤེས་ཐུབ། གླ་བ་ཡོད་སའི་གནས་དེར་སྦྲུལ་ཡོད་ན་གླ་བའི་སྤུ་ཟུག་ནས་འཆི་འགྲོ་བར་གྲགས། ཟེར་བ་ལྟར་གླ་ལྤགས་འདི་ནི་པགས་མཉེད་མ་འདི་ནི་ཁྲོག་སྨན་སོགས་ཀྱི་སྨན་ཁུག་ལ་འདི་བཟོ་བ་ཡིན། ཡང་ཕོ་ཡི་ཡ་སོའི་མཆེ་བ་རིང་པོ་ཕྱིར་མངོན་པ། མོ་དེ་ལས་ལྡོག་པ། ཕོ་ཡུ་མོ་ཡུ་ཡིན་པ་བཅས་ནི་གླ་བ་སྤྱི་ཡི་ཁྱད་ཆོས་རེད། མང་ཁྲོད་ཀྱི་ཁེད་དུ། གླ་ཨ་ཐེ་ཞིག་ལ་ཐེ་དགུ་ཡོད།། གླ་ལྤགས་སྐྱ་མོ་དར་ལ་ཐེ།། གླ་རྩི་བཟང་དྲུག་སྨན་ལ་ཐེ།། རྣ་ཅོག་སྨུག་ཆུང་དྲེལ་ལ་ཐེ།། སྤུ་རྩེ་ནག་པོ་ནོར་ལ་ཐེ།། སྤུ་སྐེད་ཚེ་ཚེ་ར་ལ་ཐེ།། སྤུ་རྟིང་གཡང་དཀར་ལུག་ལ་ཐེ།། གཞན་རྣམས་མ་དྲན།
གླ་བའི་དབྱེ་བ།[རྩོམ་སྒྲིག]
དེང་དུས་ཚན་རིག་པས་དཔྱད་བརྗོད་དང་བསམ་ཚུལ་ཞིག་སྤེལ་གྱི་ཡོད་པ་འདི་དག་འཛམ་གླིང་གི་གླ་བ་སྤྱི་དང་མེལ་ནས་བཤད་ཀྱི་ཡོད་པས་དབྱེ་བ་འདི་དག་སྐབས་སུ་མ་བབ། བོད་ཡུལ་གྱི་གླ་བ་འདི་ལ་རིགས་གཉིས། གླ་ནག་དང༌། གླ་སྐྱ་གཉིས། འདི་གཉིས་ཀྱི་ཁྱད་པར་ནི་གཙོ་བོ་གནས་ཡུལ་མི་འདྲ་བའི་དབང་གིས་བྱུང་བ་ཡིན། རྨ་ཆུ། འབྲི་ཆུ། རྫ་ཆུ། རྒྱ་མོ་རྔུལ་ཆུ་སྟེ་ཆུ་བོ་ཆེན་པོ་བཞི་ཡི་འབབ་རྒྱུན་གྱི་སྨད་ཕྱོགས། མདོར་ན་ལྕང་མ་དང་གླང་མ་སོགས་ནགས་རོང་སྟུག་པོའི་གསེབ་ཏུ་གནས་པ། ཤིང་སྡོང་སོགས་སུ་ཅུང་ཙམ་འཛེགས་ཐུབ་པ། མདོག་ཁམ་ནག འཕོང་ཚོས་སེར་ཤས་ཆེ་བ། འདི་ལ་གླ་ནག་ཟེར། ཡང་རྫ་གསེབ་དང༌། བྲག་བར། ས་ཁད་མཐོ་སྒང་དུ་གནས་པའི་རིགས་རྣམས་ལ་གླ་སྐྱ་ཟེར་ཞིང་གླ་ནག་ལས་ཆེ་བ་ཡིན།
གླ་བའི་བྱུང་རབས།[རྩོམ་སྒྲིག]
དེང་སང་ཚན་རིག་པས་སྲོག་ཆགས་འདི་ནི་ཆེས་གདོད་མའི་སྲོག་ཆགས་དཀོན་གྲས་ཤིག་སྟེ་གླིང་ཆེན་ཨེ་ཤ་ཡའི་མངའ་ཁོངས་མ་གཏོགས་མེད་པར་བཤད།འོན་ཀྱང་ཏུང་ཧོང་ཡིག་ཆ་སོགས་བྱུང་རབས་རྙིང་པ་རྣམས་སུ་གླ་རྩི་སྨན་དུ་བཀོལ་བ་གསལ་བ་དང༌། བོད་ཀྱི་བཙན་པོ་ཁྲི་གཙུག་ལྡེ་བཙན་གྱི་སྐབས་སུ་ལི་ཡུལ་གྱི་རྒྱལ་པོ་ལ་རི་དྭགས་འདི་ཉིད་སྤོས་ཀྱི་གླང་པོ་ཞེས་པའི་མིང་ཐོག་ནས་ལི་བོད་བར་གྱི་ལེགས་སྐྱེས་སུ་ཕུལ་བ་གསལ་ཏེ་སྦ་བཞེད་༧༦ལས། གླ་བ་གཅིག་ལྕགས་ཀྱི་དྲ་བར་བཅུག་ནས་འདི་བོད་ཀྱི་བཙན་པོའི་སྤོས་ཀྱི་གླང་པོ་ཡིན་པས་འདི་བཞེས་ལ། ལི་སྤྱོད་པའི་རྒྱལ་པོ་ཞེས་པ་བཟོ་བོ་མཁས་པ་ཞིག་ཡོད་ཟེར་བ་དེ་བོད་ཀྱི་བཙན་པོའི་ཐུགས་དམ་གྱི་ལྷ་ཁང་གི་བཟོ་བྱེད་པ་ལ་གནང་བ་ཞུ་བྱ་བ་དང༌། དེ་མ་གནང་ན་བཙན་པོའི་ཐུགས་ཁྲོས་ནས་དམག་འདྲེན་ནོ་བྱ་བའི་སྒྲོམ་བུ་བསྐུར་ནས་ཕོ་ཉ་བཏང༌། ཕོ་ཉ་བས་དེ་ལི་རྗེ་ལ་ཕུལ་བས། ལི་རྗེས་བཀའ་སྒྲོམ་གཟིགས་ནས། སྤོས་ཀྱི་གླང་པོའི་ཆུ་དང་རིལ་མ་ཚུན་ཆད་སྤོས་སུ་བྱུང་བས་ཞུ་རྟེན་ལའང་མཉེས། བཙན་པོའི་བཀའ་མ་ཉན་ན་དམག་ལའང་འཇིགས་ནས། བཀའ་སྒྲོམ་ནས་བྱུང་བ་ལྟར་རྫོང་བར་ཆད་ནས། ཞེས་གསལ་བ་ལྟར་བོད་བཙན་པོའི་དུས་སུ་ཕྱི་ཕྱོགས་འབྲེལ་བ་འཛུགས་པའི་ཆེད་དུ་རི་དྭགས་འདི་དག་ལེགས་སྐྱེས་སུ་འབུལ་བའི་སྲོལ་ཡོད་པ་ལས་གང་བྱུང་གསོད་བཟུང་བྱེད་གི་མེད་པར་ངེས། ཡང་དཔོན་དང་བླ་མ་འགའ་ཞིག་གིས་གླེའུ་ཆུང་ངུའི་དུས་ནས་བཟུང་སྟེ་བདག་ཉར་བྱས་ཡོད་ཀྱང་ཕལ་ཆེར་ནི་མགྲོན་པོ་གསར་པ་ལྟར་བུ་འབྱོར་སྐབས་གྲིབ་འདྲ་བ་ཞིག་གིས་ཤི་འགྲོ་བར་བཤད། རེ་གཉིས་གསོན་པོར་གནས་པའང་ཡོད་འདུག ང་རང་གཡག་ལུག་གི་རྫི་བོ་འགྲོ་ཐུབ་ཙམ་གྱི་སྐབས་སུ་རི་ནས་འགྲོ་སྐབས་གླ་བ་ཁ་འཐབ་དང༌། གླ་བ་ཕོ་མོ་མང་པོ་མཐོང་རྒྱུ་ཡོད་ཅིང༌། བྲག་ཕུག་ནས་གླ་བ་ཉྭ་བཟུང་བྱས་ཏེ་དབུགས་བཀག་ནས་བསད་པ་མིག་གིས་མཐོང་མྱོང༌། དེ་ནས་རིམ་གྱིས་གླ་རྩི་གོང་ཚད་ཆེ་རུ་སོང་བས་ཡུལ་གང་ཞིག་ཏུ་གླ་བ་ཞིག་ཡོད་པ་ཐོས་ན་དེར་ཉལ་ཆས་ཁུར་ནས་བསྒུགས་སྡོད་བྱེད་ཅིང་མེ་མདའ་དང་རྒྱ་རྙི་སོགས་ཀྱི་འོག་ནས་གཅིག་ཀྱང་ཐར་བ་མངག་གི་མི་འདུག་པས་ཕལ་ཆེར་རྩ་སྟོང་དུ་བཏང་ཚར་བའི་ཚོད་ཡིན།
གླ་རྩི།[རྩོམ་སྒྲིག]
གླ་རྩི་ནི་གླ་བ་ཕོ་ཡི་ཕོ་མཚན་གྱི་སྔོན་དེར་ཁུག་མ་ཞིག་གི་ནང་དུ་ཡོད་པ་ཡིན། དེ་ནི་སེམས་ཅན་གཞན་གྱི་ལྟེ་ཐག་ཆད་པའི་ཐད་དེར་རེད། རྗེ་ས་པཎ་གྱིས། དྲི་ཞིམ་བྱུང་ན་རི་དྭགས་ཀྱི།། ལྟེ་བ་ལས་ཀྱང་གླ་རྩི་ལེན།། གསུངས་པ་ལྟར་ལྟེ་བ་རང་ལ་ཡོད་པ་ཡིན། སྤྱིར་གླ་བ་སྐྱེས་ནས་ལོ་ན་གསུམ་ཙམ་མ་ཟིན་གྱི་བར་དེ་གླ་རྩི་གསོག་ཐུབ་ཀྱིན་མེད་པར་སྐབས་དེ་དག་ཏུ་རྩི་ཁུག་དེ་རྣག་གིས་གང་ནས་ཡོད། ཡང་གླ་ཕོ་ཁ་ཤས་གཏན་ནས་གླ་རྩི་གསོག་མི་ཐུབ་པར་ཡོད་པ་ལ་ཡུལ་མིས་བྱའགོང་པོ་རྩི་སྟོང་ཟེར། དབྱར་ཉི་ལོག་སྐབས་བྱཉི་མ་ལོག་རྩི་ཞེས་གླ་རྩི་ཁུག་མ་དེ་ཕལ་ཆེར་ཆུས་གང་ནས་ལྷུག་ལྷུག་གྱུར་ཅིང་ནང་ནས་གླ་རྩི་རྡོག་རྡོག་ཆེར་ལེན་རྒྱུ་མེད་པ་དེ་འདྲ་བ་ཡོང་བས་དབྱར་རྩི་ངན་པ་དང༌། དགུན་རྩི་བཟང་བ་ཡིན། གནའ་དུས་སུ་གླ་རྩི་ཆེ་ཆུང་འཇལ་ཐབས་ཤིག་ནི་ཁ་ཡི་ནང་དུ་བཅུག་པ་ཡིན། གླ་རྩི་ཆེ་ཤོས་ནི་ཁ་ཡི་ནང་དུ་མི་འགྲོ་བ་ཡོད་པ་ཡིན་ལ་དེ་ལ་བྱཁ་རྩི་མི་འཕྲོད་པ་ཟེར་ཞིང་ཆེས་ཆེའི་མཐར་ཐུག་པར་བཤད། གླ་རྩི་ལེན་སྟངས་ནི་དབོ་འོག་པགས་པ་ཕལ་ཆེར་གོར་མོ་བྱེད་ནས་ལེན་དགོས་པ་མ་ཟད་གཅིན་རྒྱུད་ཀྱང་མཉམ་དུ་བཀོག་དགོས་ཀྱི་འདུག འོན་ཀྱང་རླིག་རིལ་མ་བཀོག་ཀྱང་ཆོག འདི་གླ་རྩི་མ་རེད། དེ་ནས་ཁབ་སྦོམ་པོ་ཞིག་གིས་གཅིན་རྒྱུད་སོགས་རྒྱུས་པའི་རིགས་རྣམས་རྩི་ཁུག་ནང་དུ་དྲངས་ན། དེས་སྲང་ལ་འཇལ་སྐབས་ལྗིད་ཚད་མཐོ་རུ་ཡོང་བ་ཡིན་ཟེར། རྔོན་པ་དང་གླ་རྩི་ཉོ་ཚོང་བྱེད་མཁན་རྣམས་ལ་ལྕགས་ཐུར་སྣེ་མོ་གོར་གོར་ཅན་རྣ་ཅོག་གཤང་བྱེད་འདྲ་བ་ཡོད། འདི་ལ་རྩི་ཁབ་ཟེར། རྩི་ཁབ་ཀྱིས་གླ་རྩི་དག་མིན་ལྟ་སྐབས་ཀྱང་རྒྱུས་པའི་རིགས་རྣམས་ཕྱི་རུ་མཐེན་མི་ཐུབ་པས་རྫུས་མ་ཐོན་གྱིན་མེད་ཟེར། དེ་ནས་གླ་རྩི་དེའི་མཐའ་སྐོར་ནས་ཤིང་ཕྲན་གོར་མོ་ཞིག་གི་མཉམ་དུ་ཚེམས་དགོས། དེ་ལ་རྩི་ར་བཀུག་ཟེར། དེས་སྐམ་སླ་བ་དང༌། མིག་ལ་རྔམས་པ་སོགས་ཀྱིས་ཆེད་ཡིན། གླ་ནག་གི་རྩི་བཟང་བ་དང༌། གླ་སྐྱའི་རྩི་ངན། ནང་དུ་རྩི་རིལ་གཅིག་རྡོག་ཡིན་པར་རབ་དང༌། རྩི་ཕྱེ་ཅན་ཐ་མ། མདོག་དམར་སེར་མཆོག་དང༌། ཁམ་ནག་ངན་པ་བཅས་སོ།། གླ་རྩིའི་ཕན་ཡོན་ནི། གླ་རྩི་མུལ་གྱི་གཤེད་མ་ཡིན་པ་མདོ་རྒྱུད་བསྟན་བཅོས་ཀུན་ལ་ཡོངས་གྲགས་ལྟར་དང༌། སྨན་གཞུང་ལས། གླ་རྩིས་དུག་སྲིན་མཁལ་ནད་གཉན་ཚད་སེལ།། ཞེས་སོ།། ཅེས་པ་འདི་ནི་མི་རྐང་གླིང་བུ་ནས་བྲིས་པའི་གླ་བའི་གཟུངས་ལས་ཅུང་ཟད་བཅོས་དེ་འདིར་བཀོད་པ་ལགས་ཅེས་བསོད་ནམས་ཡེ་ཤེས་ནས།། །།
པར་རིས་བར་འཁྱམས།[རྩོམ་སྒྲིག]
ཟི[རྩོམ་སྒྲིག]
དཔྱད་གཞིའི་དཀར་ཆག།[རྩོམ་སྒྲིག]
ད་དུང་གཟིགས།[རྩོམ་སྒྲིག]
ཕྱི་ཕྱོགས་དྲ་མཐུད།[རྩོམ་སྒྲིག]


text:
མི་དམངས་དྲ་བའི་འཕྲིན། ཟླ་4ཚེས་23ཉིན་གྱི་ཕྱི་དྲོ་ཀྲུང་གུང་ཀྲུང་དབྱང་ཆབ་སྲིད་ཅུས་ཀྱིས་《གུང་ཁྲན་ཏང་གི་བསྒྲགས་གཏམ་》དང་དེའི་དུས་རབས་ཀྱི་དོན་སྙིང་ལ་དམིགས་ནས་མཉམ་སྡེབ་སློབ་སྦྱོང་ཐེངས་ལྔ་པ་བྱས་པ་རེད། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་སློབ་སྦྱོང་གཙོ་སྐྱོང་གནང་སྐབས་མར་ཁེ་སི་རིང་ལུགས་ཀྱི་གཞི་རྩའི་རིགས་པའི་གཞུང་ལུགས་སློབ་སྦྱོང་བྱ་རྒྱུ་དེ་གུང་ཁྲན་ཏང་མིའི་ངེས་སྦྱོང་སློབ་ཚན་ཞིག་ཡིན། ང་ཚོས་《གུང་ཁྲན་ཏང་གི་བསྒྲགས་གཏམ་》བསྐྱར་སྦྱོང་བྱེད་པར་མར་ཁེ་སི་རིང་ལུགས་ཀྱི་བདེན་དོན་སྟོབས་ཤུགས་རྒྱུས་ལོན་དང་ཁོང་དུ་གཏིང་ཟབ་ཆུད་པ་བྱས་ཏེ་མར་ཁེ་སི་རིང་ལུགས་ཀྱི་དད་སེམས་བརྟན་པོ་དང་། མར་ཁེ་སི་རིང་ལུགས་སྲིད་ཏང་གི་སྔོན་ཐོན་རང་བཞིན་དང་དྭངས་གཙང་རང་བཞིན་རྒྱུན་འཁྱོངས་བྱེད་པའི་རིགས་པའི་གཞུང་ལུགས་ཀྱི་འབྱུང་རྩ་ཁུངས་འདེད་བྱེད་པ། ཏང་ཡོངས་ཀྱིས་མར་ཁེ་སི་རིང་ལུགས་ཀྱི་གཞི་རྩའི་རྩ་བའི་རིགས་པར་བརྟེན་ནས་དེང་རབས་ཀྲུང་གོའི་དངོས་ཡོད་གནད་དོན་ཐག་གཅོད་བྱེད་པའི་ནུས་པ་དང་ཆུ་ཚད་མཐོ་རུ་གཏོང་བ་བཅས་བྱས་ཏེ་《གུང་ཁྲན་ཏང་གི་བསྒྲགས་གཏམ་》ནང་གི་ཚན་རིག་དང་མཐུན་པའི་རྩ་བའི་རིགས་པ་དང་ཚན་རིག་དང་མཐུན་པའི་དགོངས་དོན་དེ་རླབས་ཆེའི་འཐབ་རྩོད་དང་། རླབས་ཆེའི་འདུ་འགོད། རླབས་ཆེའི་བྱ་གཞག རླབས་ཆེའི་ཕུགས་འདུན་བཅས་ལ་གཅིག་འདོམས་བྱེད་པའི་ལག་ལེན་ཁྲོད་བཀོལ་སྤྱོད་བྱས་ནས་དུས་རབས་གསར་པར་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་མཐའ་འཁྱོངས་དང་འཕེལ་རྒྱས་གཏོང་བའི་ལེའུ་གསར་པ་ཟམ་མི་ཆད་པར་གསར་རྩོམ་བྱེད་དགོས་ཞེས་ནན་བཤད་གནང་བ་རེད།
ཀྲུང་དབྱང་རྩོམ་སྒྱུར་ཅུས་ཀྱི་ཞིབ་འཇུག་པ་བློ་མཐུན་ཝང་ཞུའེ་ཏུང་གིས་གནད་དོན་དེའི་ཐད་འགྲེལ་བཤད་བརྒྱབ་པ་དང་འབྲེལ་བསམ་འཆར་དང་གྲོས་འགོའང་གླེང་བ་རེད།
ཞི་ཅིན་ཕིང་གིས་སློབ་སྦྱོང་གཙོ་སྐྱོང་གནང་སྐབས་གསུང་བཤད་གནང་ཞིང་། ཁོང་གིས་《གུང་ཁྲན་ཏང་གི་བསྒྲགས་གཏམ་》བཏོན་པ་དེ་ནི་མིའི་རིགས་ཀྱི་བསམ་བློའི་ལོ་རྒྱུས་ཐོག་གི་རླབས་ཆེན་བྱ་གཞག་ཅིག་ཡིན། 《གུང་ཁྲན་ཏང་གི་བསྒྲགས་གཏམ་》དེ་ནི་ཚན་རིག་དང་མཐུན་པའི་སྒོ་ནས་སྤྱི་ཚོགས་རིང་ལུགས་ཀྱི་རྩ་བའི་རིགས་པར་ཁྱོན་ཡོངས་ནས་རྒྱས་བཤད་བྱས་པའི་རླབས་ཆེའི་གསུང་རྩོམ་ཞིག་ཡིན། 《གུང་ཁྲན་ཏང་གི་བསྒྲགས་གཏམ་》ནང་མར་ཁེ་སི་རིང་ལུགས་ཀྱི་ཚན་རིག་དང་མཐུན་པའི་འཇིག་རྟེན་ལྟ་བ་དང་། མར་ཁེ་སི་རིང་ལུགས་ཀྱི་སྲིད་ཏང་གི་སྔོན་ཐོན་གཤིས་རྒྱུད། མར་ཁེ་སི་རིང་ལུགས་ཀྱི་སྲིད་ཏང་གི་ཆབ་སྲིད་ལངས་ཕྱོགས། མར་ཁེ་སི་རིང་ལུགས་ཀྱི་སྲིད་ཏང་གི་བླ་ན་མེད་པའི་ཕུགས་བསམ། མར་ཁེ་སི་རིང་ལུགས་ཀྱི་གསར་བརྗེའི་རྩ་འཛིན། མར་ཁེ་སི་རིང་ལུགས་ཀྱི་སྲིད་ཏང་གི་རྒྱལ་སྤྱིའི་རིང་ལུགས་ཀྱི་སྙིང་སྟོབས་བཅས་རྒྱས་བཤད་གཏིང་ཟབ་བྱས་ཡོད། 《གུང་ཁྲན་ཏང་གི་བསྒྲགས་གཏམ་》དེ་ནི་ཚན་རིག་དང་མཐུན་པའི་སྒོ་ནས་མིའི་རིགས་ཀྱི་སྤྱི་ཚོགས་འཕེལ་རྒྱས་ཀྱི་ཆོས་ཉིད་གསལ་གཟིགས་བྱས་པའི་གསུང་རབ་ཅིག་དང་། འཐབ་རྩོད་ཀྱི་སྙིང་སྟོབས་དང་། སྐྱོན་བརྗོད་ཀྱི་སྙིང་སྟོབས། གསར་བརྗེའི་སྙིང་སྟོབས་བཅས་ལྡན་པའི་གསུང་རབ་ཅིག མི་དམངས་ཀྱི་ལངས་ཕྱོགས་རྒྱུན་འཁྱོངས་དང་། མི་དམངས་དང་སྤྱི་དམངས་ལ་ཁེ་ཕན་དོན་གཉེར་བྱེད་པ། མིའི་རིགས་ཡོངས་ཀྱི་བཅིངས་འགྲོལ་དོན་གཉེར་བྱེད་པ་བཅས་ཀྱི་གསུང་རབ་ཅིག་བཅས་ཡིན། མར་ཁེ་སི་རིང་ལུགས་ཀྱི་རིགས་པའི་གཞུང་ལུགས་ཀྱི་ཚན་རིག་རང་བཞིན་དང་གསར་བརྗེའི་རང་བཞིན་དེ་རྩོད་སྒྲུབ་དངོས་གཙོ་རིང་ལུགས་དང་ལོ་རྒྱུས་དངོས་གཙོ་རིང་ལུགས་ཀྱི་ཚན་རིག་དང་མཐུན་པའི་འཇིག་རྟེན་ལྟ་བ་དང་བརྟག་ཐབས་སྨྲ་བ་ལས་བྱུང་ནས་ང་ཚོས་འཇིག་རྟེན་ལ་ངོས་འཛིན་དང་འཇིག་རྟེན་ལ་སྒྱུར་བཀོད་བྱེད་པར་བསམ་བློའི་དྲག་ཆས་སྟོབས་ཆེན་མཁོ་འདོན་བྱས་པ་དང་འཛམ་གླིང་གི་སྤྱི་ཚོགས་རིང་ལུགས་ལ་ཡང་དག་པའི་མདུན་སྐྱོད་ཁ་ཕྱོགས་གསལ་པོ་སྟོན་ཡོད། 《གུང་ཁྲན་ཏང་གི་བསྒྲགས་གཏམ་》ནི་ནང་དོན་ཕུན་སུམ་ཚོགས་པའི་རིགས་པའི་གཞུང་ལུགས་ཀྱི་ནོར་མཛོད་ཅིག་ཡིན་པས་ང་ཚོས་ཡང་ཡང་སློབ་སྦྱོང་དང་ཞིབ་འཇུག་གཏིང་ཟབ་བྱས་ཏེ་དེའི་ཁྲོད་ནས་བསམ་བློའི་འཚོ་བཅུད་ལེན་རིན་ཡོད་པ་ཞིག་ཡིན་ཞེས་ནན་བཤད་གནང་བ་རེད།
ཞི་ཅིན་ཕིང་གིས་《གུང་ཁྲན་ཏང་གི་བསྒྲགས་གཏམ་》ཞེས་པ་བཏོན་མ་ཐག་ལག་ལེན་ཐད་ནས་འཛམ་གླིང་གི་སྤྱི་ཚོགས་རིང་ལུགས་འཕེལ་རྒྱས་ལ་སྐུལ་འདེད་བཏང་བ་དང་མིའི་རིགས་ཀྱི་ལོ་རྒྱུས་ཀྱི་འཕེལ་རིམ་ལ་འགྱུར་ལྡོག་གཏིང་ཟབ་བཏང་ཡོད། རང་རེའི་ཏང་གིས་གསར་འབྱེད་བྱས་པའི་དམངས་གཙོ་རིང་ལུགས་གསར་པའི་གསར་བརྗེའི་འགྲོ་ལམ་དང་། སྤྱི་ཚོགས་རིང་ལུགས་ཀྱི་གསར་བརྗེའི་འགྲོ་ལམ། སྤྱི་ཚོགས་རིང་ལུགས་འཛུགས་སྐྲུན་གྱི་འགྲོ་ལམ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འགྲོ་ལམ་བཅས་ཚང་མ་ནི་མར་ཁེ་སི་རིང་ལུགས་ཀྱི་གཞི་རྩའི་རྩ་བའི་རིགས་པ་དང་ཀྲུང་གོའི་དོན་དངོས་ཟུང་འབྲེལ་བྱས་པའི་རླབས་ཆེན་གསར་གཏོད་ཡིན། ཀྲུང་གོ་གུང་ཁྲན་ཏང་ནི་《གུང་ཁྲན་ཏང་གི་བསྒྲགས་གཏམ་》གྱི་དགོངས་དོན་བློ་དཀར་སེམས་དཀར་ངང་རྒྱུན་འཛིན་བྱེད་མཁན་ཞིག་ཡིན་ཞེས་བསྟན་གནང་བ་རེད།
ཞི་ཅིན་ཕིང་གིས་《གུང་ཁྲན་ཏང་གི་བསྒྲགས་གཏམ་》ནང་གསལ་པོ་སྟོན་པའི་མིའི་རིགས་ཀྱི་སྤྱི་ཚོགས་འདི་ཉིད་མཐར་གུང་ཁྲན་རིང་ལུགས་ཀྱི་ཕྱོགས་སུ་སྐྱོད་པའི་ལྡོག་མེད་འཕེལ་ཕྱོགས་ཀྱིས་གུང་ཁྲན་ཏང་མིའི་ཕུགས་བསམ་དང་དད་སེམས་བརྟན་པོ་དང་བསམ་པའི་ཁྱིམ་གཞིས་བརྟན་པོ་སྲུང་བའི་རིགས་པའི་གཞུང་ལུགས་ཀྱི་རྨང་གཞི་བཏིང་ཡོད། ང་ཚོས་གུང་ཁྲན་རིང་ལུགས་ཀྱི་ཕུགས་བསམ་ཆེན་པོ་དེ་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཐུན་མོང་ཕུགས་བསམ་དང་གཅིག་གྱུར་བྱེད་པ་དང་ང་ཚོས་སྒྲུབ་བཞིན་པའི་ལས་དོན་དང་གཅིག་གྱུར་བྱས་ཏེ་འགྲོ་ལམ་གྱི་གདེང་ཚོད་དང་། རིགས་པའི་གཞུང་ལུགས་ཀྱི་གདེང་ཚོད། ལམ་ལུགས་ཀྱི་གདེང་ཚོད། རིག་གནས་ཀྱི་གདེང་ཚོད་བཅས་བརྟན་པོ་བྱས་ནས་ཉེན་ཁ་ཅི་འདྲ་ཞིག་ལའང་མི་སྐྲག་པ་དང་འགལ་རྐྱེན་གང་འདྲ་ཞིག་ལའང་མི་འཛེམས་པར་ཐོག་མཐའ་བར་གསུམ་དུ་གུང་ཁྲན་ཏང་མིའི་ཕུགས་བསམ་དད་སེམས་བརྟན་སྲུང་བྱེད་པ་དང་གུང་ཁྲན་ཏང་མིའི་གཟི་བརྗིད་མཚན་སྙན་ལ་ངོ་གནོང་མི་དགོས་པ་ཞིག་བྱེད་དགོས་པའི་ནན་བཤད་གནང་བ་རེད།
ཞི་ཅིན་ཕིང་གིས་《གུང་ཁྲན་ཏང་གི་བསྒྲགས་གཏམ་》སློབ་སྦྱོང་དང་བཀོལ་སྤྱོད་བྱེད་པར་ཐོག་མའི་བསམ་འདུན་མ་བརྗེད་པ་དང་། འགན་འཁྲི་བློ་ལ་བརྟན་པོར་འཆང་ནས་ཐོག་མཐའ་བར་གསུམ་དུ་མི་དམངས་སེམས་ནང་གི་གནས་བབ་མཐོ་ཤོས་སུ་འཇོག་དགོས་པ་དང་། དེ་བས་ལེགས་པའི་སྒོ་ནས་མི་དམངས་ཀྱི་བདེ་རྩ་ཆེ་རུ་བཏང་སྟེ་མིའི་ཕྱོགས་ཡོངས་འཕེལ་རྒྱས་དང་སྤྱི་ཚོགས་ཕྱོགས་ཡོངས་གོང་འཕེལ་ཡོང་རྒྱུར་སྐུལ་འདེད་གཏོང་དགོས། མི་དམངས་ཀྱི་མཛེས་སྡུག་ལྡན་པའི་འཚོ་བའི་དགོས་མཁོ་ཉིན་བཞིན་ཆེ་རུ་འགྲོ་བའི་འདོད་བློ་སྐོང་རྒྱུར་དམིགས་ནས་འཕེལ་རྒྱས་ཀྱི་འདུ་ཤེས་གསར་པ་ལག་བསྟར་བྱེད་པ་དང་འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བའི་བར་གྱི་གནད་དོན་ཐག་གཅོད་ནུས་ལྡན་བྱེད་པ། འཕེལ་རྒྱས་ཀྱི་སྤུས་ཚད་མཐོ་རུ་གཏོང་བ། མི་དམངས་ཀྱི་འཚོ་བའི་སྤུས་ཚད་དང་འཚོ་བའི་གནས་བབ་རྒྱུན་ཆད་མེད་པར་མཐོ་རུ་གཏོང་བ་བཅས་བྱས་ཏེ་འཕེལ་རྒྱས་ཀྱི་གྲུབ་འབྲས་དེ་བས་མང་བ་དང་དེ་བས་དྲང་གཞག་ལྡན་པའི་སྒོ་ནས་མི་དམངས་ཡོངས་ལ་ཕན་པ་བཏགས་ཏེ་གང་ཐུབ་ཅི་ཐུབ་དང་ནུས་པས་ལྕོགས་ཚོད་ཀྱིས་སྤྱི་ཚོགས་དྲང་གཞག་དྲང་བདེན་ཡོང་རྒྱུར་སྐུལ་འདེད་གཏོང་དགོས་པ་དང་། བྱིས་པ་སྐྱོང་མཁན་ཡོད་པ་དང་། སྦྱོང་དུས་སློབ་མཁན་ཡོད་པ། ངལ་རྩོལ་ལ་ཐོབ་ཆ་ཡོད་པ། ན་དུས་སྨན་བཅོས་ཐུབ་པ། རྒས་དུས་འཚོ་རྟེན་ཡོད་པ། སྡོད་སའི་ཁང་པ་ཡོད་པ། ཉམས་ཞན་ལ་རོགས་སྐྱོར་ཐུབ་པ་བཅས་ཀྱི་ཐད་འཕེལ་རིམ་གསར་པ་ཟམ་མི་ཆད་པར་ཐོན་པ་བྱས་ཐོག་མི་དམངས་ཡོངས་ཐུན་མོང་ཐོག་ཕྱུག་འགྱུར་ཡོང་བའི་ཕྱོགས་སུ་རྒྱུན་ཆད་མེད་པར་གོམ་སྟབས་སྤོ་དགོས་ཞེས་བསྟན་གནང་བ་རེད།
ཞི་ཅིན་ཕིང་གིས་དེང་སྐབས་འཛམ་གླིང་སྣེ་མང་ཅན་དང་། དཔལ་འབྱོར་གོ་ལ་ཧྲིལ་པོ་ཅན། སྤྱི་ཚོགས་ཆ་འཕྲིན་ཅན། རིག་གནས་སྣ་མང་ཅན་བཅས་འཕེལ་རྒྱས་གཏིང་ཟབ་འགྲོ་བ་དང་། རྒྱལ་ཁབ་ཁག་ཕན་ཚུན་སྦྲེལ་མཐུད་དང་ཕན་ཚུན་གཅིག་ལ་གཅིག་རྟེན་བྱེད་ཚད་སྔར་ན་མེད་པའི་གཏིང་ཟབ་པོ་བྱུང་ཡོད་པ་དེ་ཐོག་ནས་མར་ཁེ་སི་དང་ཨེན་ཀེ་སིས《གུང་ཁྲན་ཏང་གི་བསྒྲགས་གཏམ》ནང་གནང་བའི་ཚན་རིག་དང་མཐུན་པའི་མ་འོངས་སྔོན་མཐོང་ར་སྤྲོད་གང་ལེགས་ཐུབ་ཡོད། ང་ཚོས་རང་རྒྱལ་འཕེལ་རྒྱས་ཀྱི་ཁེ་ཕན་བློ་བརྟན་འགྱུར་མེད་ངང་སྲུང་སྐྱོང་དང་འཕེལ་རྒྱས་གཏོང་བ་དང་དུས་མཚུངས་བློ་བརྟན་འགྱུར་མེད་ངང་ཕྱི་ཕྱོགས་ལ་སྒོ་མོ་འབྱེད་རྒྱ་ཆེ་རུ་བཏང་སྟེ་རྒྱལ་སྤྱིའི་སྤྱི་ཚོགས་ཀྱིས་དུས་རབས་ཀྱི་འགན་འཁྲི་མཉམ་དུ་འཁུར་རྒྱུར་སྐུལ་འདེད་གཏོང་བ་དང་དཔལ་འབྱོར་གོ་ལ་ཧྲིལ་པོ་ཅན་དུ་འགྱུར་བར་འཕྲད་པའི་འགྲན་སློང་ལ་མཉམ་ལས་ངང་ཁ་གཏད་གཅོག་པ་དང་། དཔལ་འབྱོར་གོ་ལ་ཧྲིལ་པོ་ཅན་དུ་འགྱུར་བར་དེ་བས་སྒོ་དབྱེ་དང་། བསྟུན་མཁས། ཀུན་ཕན། དོ་སྙོམས། གཉིས་ཁེ་བཅས་ཀྱི་ཕྱོགས་སུ་འཕེལ་རྒྱས་འགྲོ་བར་སྐུལ་འདེད་བཏང་སྟེ་རྒྱལ་ཁབ་མི་འདྲ་བ་དང་། རིམ་པ་མི་འདྲ་བ། མི་ཚོགས་མི་འདྲ་བ་བཅས་ལ་དཔལ་འབྱོར་གོ་ལ་ཧྲིལ་པོ་ཅན་ལས་བྱུང་བའི་གོ་སྐབས་མཉམ་དུ་སྤྱོད་པ་བྱེད་དགོས་པའི་ནན་བཤད་གནང་བ་རེད།
ཞི་ཅིན་ཕིང་གིས་《གུང་ཁྲན་ཏང་གི་བསྒྲགས་གཏམ་》གིས་མར་ཁེ་སི་རིང་ལུགས་ཀྱི་ཏང་འཛུགས་སྐྱོང་གི་གཞུང་ལུགས་ལ་རིགས་པའི་གཞུང་ལུགས་ཀྱི་རྨང་གཞི་བཏིང་ཡོད། ཏང་གིས་མི་དམངས་ཀྱི་སྣེ་འཁྲིད་དེ་རླབས་ཆེན་གྱི་སྤྱི་ཚོགས་གསར་བརྗེར་སྐུལ་འདེད་དང་མི་རིགས་ཀྱི་རླབས་ཆེན་བསྐྱར་དར་མངོན་འགྱུར་ཡོང་བ་བྱེད་དགོས་པར་ངེས་པར་དུ་རང་ངོས་གསར་བརྗེའི་སྙིང་སྟོབས་དར་སྤེལ་གཏོང་བ་དང་། ཕྱོགས་ཡོངས་ནས་ཏང་ནན་པོས་སྐྱོང་བར་སྐུལ་འདེད་གཏིང་ཟབ་གཏོང་བའི་ཆོད་སེམས་ལ་གཡོ་འགུལ་མི་གཏོང་བ་དང་། བླང་བྱ་དམའ་རུ་མི་གཏོང་བ། ཤུགས་ཚད་ཆུང་དུ་མི་གཏོང་བ་བཅས་བྱེད་དགོས། ཏང་གི་ཚོགས་ཆེན་བཅུ་དགུ་པའི་ཐོག་བཏོན་པའི་དུས་རབས་གསར་པའི་ཏང་འཛུགས་སྐྱོང་གི་སྤྱིའི་བླང་བྱ་དང་བཀོད་སྒྲིག་གལ་ཆེན་ལག་བསྟར་དོན་འཁྱོལ་ནན་ཏན་བྱས་ཏེ་ཏང་གི་འཛུགས་སྐྱོང་ཁག་ལ་སྤྱི་ཡོངས་ནས་སྐུལ་འདེད་གཏོང་བ་དང་དུས་མཚུངས་ཏང་ནང་ཁུལ་དུ་ཐོན་པའི་གནད་དོན་གསར་པ་གཙོ་གནད་ཐོག་ཐག་གཅོད་བྱས་ཏེ་རང་རེའི་ཏང་གི་མར་ཁེ་སི་རིང་ལུགས་སྲིད་ཏང་གི་རང་གཤིས་ནམ་ཡང་རྒྱུན་འཁྱོངས་ཐུབ་པ་དང་།
ནམ་ཡང་དུས་རབས་ཀྱི་མདུན་གྲལ་དུ་སྐྱོད་པ། ནམ་ཡང་ཀྲུང་གོ་མི་དམངས་དང་ཀྲུང་ཧྭ་མི་རིགས་ཀྱི་བློ་གཏད་བཅོལ་ས་གཙོ་བོ་བྱེད་པ་བཅས་ཀྱི་འགན་ལེན་བྱེད་དགོས་ཞེས་བསྟན་གནང་བ་རེད།
ཞི་ཅིན་ཕིང་གིས་དུས་རབས་ཀྱི་གོམ་སྟབས་དང་བསྟུན་པ་དང་མི་དམངས་དང་བདེ་སྡུག་མཉམ་མྱོང་བྱས་ཏེ་དུས་རབས་དང་ལག་ལེན་གྱིས་བཏོན་པའི་ཞིབ་འཇུག་བྱ་གཞི་འགངས་ཆེན་ལ་དོ་ཁུར་དང་ལན་འདེབས་རྒྱུ་དེ་མར་ཁེ་སི་རིང་ལུགས་ལ་ནམ་ཡང་སྐྱེ་སྟོབས་དང་གསོན་ཤུགས་ལྡན་པའི་ངོ་མཚར་ཐུག་ས་དེ་ཡིན། ང་ཚོས་ཚན་རིག་དང་མཐུན་པའི་རྣམ་འགྱུར་གྱི་ཐོག་ནས་ཚན་རིག་ལ་ལྟ་སྟངས་འཛིན་པ་དང་བདེན་དོན་གྱི་སྙིང་སྟོབས་ལ་བརྟེན་ནས་བདེན་དོན་དོན་གཉེར་བྱས་ཏེ་མར་ཁེ་སི་རིང་ལུགས་ལ་དུས་རབས་ཀྱི་ནང་དོན་གསར་པ་རྒྱུན་ཆད་མེད་པར་སྣོན་དགོས། མང་ཚོགས་དུང་ཕྱུར་དུ་མའི་གསར་གཏོད་རང་བཞིན་གྱི་ལག་ལེན་དང་ཟུང་འབྲེལ་དམ་ཟབ་བྱས་ཏེ་མི་དམངས་མང་ཚོགས་ཀྱི་བྱེད་པོའི་གནས་བབ་དང་གསར་གཏོད་ཀྱི་སྙིང་སྟོབས་ལ་བརྩི་འཇོག་བྱས་ནས་སྙིང་བསྡུས་གསར་པ་བྱེད་པ་དང་། ངོས་འཛིན་གསར་པ་ཐོབ་པ། གྲུབ་འབྲས་གསར་པ་གྲུབ་པ་བཅས་བྱེད་དགོས། གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་བྱས་ནས་རང་རྒྱལ་གྱི་སྒྱུར་བཅོས་སྒོ་དབྱེ་དང་སྤྱི་ཚོགས་རིང་ལུགས་དེང་རབས་ཅན་འཛུགས་སྐྲུན་ལ་འཕྲད་པའི་དངོས་ཡོད་གནད་དོན་འགངས་ཆེན་དང་། སྤྱི་ཡོངས་རང་བཞིན་གྱི་འཐབ་ཇུས་ཀྱི་གནད་དོན། མི་དམངས་མང་ཚོགས་ཀྱིས་སེམས་ཁུར་དང་དོ་ཁུར་བྱེད་པའི་གླེང་མང་བའི་དཀའ་གནད་ཀྱི་གནད་དོན་བཅས་དམིགས་ཏེ་གནད་དོན་ཐག་གཅོད་བྱེད་ཆེད་འདུ་ཤེས་གསར་པ་དང་། བསམ་ཕྱོགས་གསར་པ། བྱ་ཐབས་གསར་པ་བཅས་མཁོ་འདོན་བྱེད་དགོས། མིའི་རིགས་ཀྱིས་གསར་གཏོད་བྱས་པའི་ཕུལ་བྱུང་རིག་གནས་ཀྱི་གྲུབ་འབྲས་མཐའ་དག་བསྡུ་ལེན་བྱས་ནས་གུང་ཁྲན་ཏང་གི་སྲིད་སྐྱོང་ཆོས་ཉིད་དང་། སྤྱི་ཚོགས་རིང་ལུགས་ཀྱི་འཛུགས་སྐྲུན་ཆོས་ཉིད། མིའི་རིགས་ཀྱི་སྤྱི་ཚོགས་འཕེལ་རྒྱས་འགྲོ་བའི་ཆོས་ཉིད་བཅས་ལ་ངོས་འཛིན་བྱེད་ཚད་རྒྱུན་ཆད་མེད་པར་གཏིང་ཟབ་ཏུ་བཏང་སྟེ་དུས་རབས་21པའི་མར་ཁེ་སི་རིང་ལུགས་དང་དེང་རབས་ཀྱི་ཀྲུང་གོའི་མར་ཁེ་སི་རིང་ལུགས་འཕེལ་རྒྱས་བཏང་ནས་མར་ཁེ་སི་རིང་ལུགས་ཀྲུང་གོ་ཅན་དུ་འགྱུར་བའི་ལེའུ་གསར་པ་མུ་མཐུད་རྩོམ་དགོས་པའི་ནན་བཤད་གནང་བ་རེད།


text:
ཧུར་ཐག་སྒོས་བོད་ཡིག་ཤེས་ཤིང་འབྲེལ་འདྲིས་ལ་འཇོན་ཅིང་གཞི་རིམ་མང་ཚོགས་ཀྱི་བྱ་བ་སྒྲུབ་པའི་ལས་བྱེད་དཔུང་སྡེ་ཞིག་གསོ་སྐྱོང་དང་། ནུས་ལྡན་གྱི་སྒོ་ནས་གཞི་རིམ་ལས་བྱེད་མི་སྣས་བོད་ཡིག་བོད་སྐད་མ་ཤེས་པར་མང་ཚོགས་ཀྱི་བྱ་བའི་ཁྲོད་ཟབ་འཇུག་བྱེད་མི་ཐུབ་པའི་གནད་དོན་འབུར་ཐོན་རང་བཞིན་ལ་དམིགས་ཏེ། 2018ལོའི ཉེ་ལམ་རྫོང་ཨུའི་ཏང་གི་སློབ་གྲྭའི་དགེ་རྒན་དག་གིས་སེམས་རྣལ་མའི་སྒོ་ནས་བོད་སྐད་ཡིག་གི་མ་དཔེ་འཛིན་གྲྭའི་སློབ་མ་དག་རྩ་འཛུགས་བྱས་ནས་ཕྱི་རོལ་ལུས་རྩལ་བྱེད་སྒོ་སྤེལ། རྩལ་སྦྱོང་ར་བ་རུ་སློབ་ཁྲིད་བྱེད་མཁན་དགེ་རྒན་གྱིས་ཐོག་མར་ལྒང་ལི་དང་བྱ་སྒྲོའི་སྤོ་ལོ། ཕིང་ཕིང་སྤོ་ལོ། མཆོང་ཐག ཐེབས་པད། ལྒང་རྒྱག་ར་བ་སོགས་བོད་ཡིག་བོད་སྐད་ཀྱི་མིང་གདགས་ཚུལ་ནས་མགོ་བརྩམས་ཏེ། ཕན་ཚུན་བར་དྲི་བ་དྲིས་ལན་ཚུལ་གྱིས་འགྲན་སྡུར་བྱས།
ཐེངས་འདིའི་བྱེད་སྒོའི་ཐོག“རྨང་གཞི་གསུམ་དམ་འཛིན་དང་རྨང་གཞི་གསུམ་ལ་ཤུགས་རྒྱག་པ”ཞེས་ཏང་དང་མང་ཚོགས་ཀྱི་འབྲེལ་བ་དམ་དུ་གཏོང་རྒྱུ་དེ་དམ་འཛིན་བྱེད་གཞི་གལ་ཆེན་ཞིག་ཏུ་བཟུང་སྟེ། “ཞིབ”“གཟབ”“བདེན”གསུམ་རྩ་བའི་ཚད་ཐིག་ཏུ་བཞག་ནས་བོད་ཡིག་གསབ་སྦྱོང་གི་དཀའ་གནད་ཀྱི་འགག་སྒོ་མེད་པར་བྱས་ཏེ། བོད་ཡིག་གསབ་སྦྱོང་གི་བྱེད་ནུས་མཐོར་འདེགས་དང་གཞི་རིམ་ལས་བྱེད་ཀྱི་བོད་ཡིག་བོད་སྐད་ཀྱི་གསོ་སྦྱོང་བྱ་བ་ནུས་ལྡན་དུ་བཏང་།དེའི་མ་ཟད་རོལ་རྩེད་ཀྱི་ཐབས་ལམ་བརྒྱུད་ནས་རྩོལ་བ་དང་ངལ་གསོ་ཟུང་འབྲེལ་སྒོས་བོད་སྐད་ཀྱི་དཔེ་སྟོན་འཛིན་གྲྭའི་སློབ་ཁྲིད་ཀྱི་ནང་དོན་སྔར་ལས་ཕུན་སུམ་ཚོགས་པར་བཏང་ །
ད་ཐེངས་ཀྱི་བྱེད་སྒོ་བརྒྱུད་བོད་སྐད་གསོ་སྦྱོང་ནང་ཞུགས་པའི་ལས་བྱེད་པའི་ཤེས་བྱའི་ཆུ་ཚད་མཐོ་རུ་ཕྱིན་པ་མ་ཟད་ད་དུང་ཆེ་རུ་ཕྱིན་པས། སློབ་མ་ཕན་ཚུན་བར་གྱི་མཛའ་བརྩེ་དང་། ལུས་སྦྱོང་གི་འདུ་ཤེས་ཇེ་དྲག་ཏུ་ཕྱིན་པ་དང་གཟུགས་པོའི་བྱང་ཚད་མཐོ་རུ་གཏོང་བར་ངོས་ཟིན་བསྐྱེད་པའི་དུས་མཚུངས་སུ་སློབ་མ་ཚོའི་སློབ་གསེང་འཚོ་བ་ཕུན་སུམ་ཚོགས་པར་བཏང་། ཁོ་ཚོས་དཀའ་སྤྱད་སྡུག་རུས་དང་དཔའ་ངར་ཆེར་སྐྱེད་ཀྱིས་འབད་འཐབ་བྱེད་པའི་སྙིང་སྟོབས་དང་། མཐུན་སྒྲིལ་བརྩོན་ལེན་དང་ཐུན་མོང་ལ་དགའ་ཞེན་བྱེད་པའི་སྙིང་སྟོབས་བསྐྱེད་སྲིང་བྱས།
གསར་འགོད་པ། ཕག་མོ་འཚོ།


text:
ཕུན་སུམ་ཚོགས་པའི་བོན་རྒྱལ་བཞི།
སྲིད་སྐྱོང་གི་དུས་ཚོད་སྤྱི་ལོ་493ནས་སྤྱི་ལོ་629བར།
1. སྤུ་རྒྱལ་ཉེར་དགུ་པ་ཁྲི་གཉན་གཟུང་བཙན་ནི། ཡབ་རྒྱལ་པོ་ལྷ་ཐོ་ཐོ་རི་གཉན་བཙན་དང༌། ཡུམ་རྣོ་བཟའ་མང་དགའ་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་ཚ་ལ་ཞེས་པས་མཛད། སྦས་སྣང་གཞེར་ལྷ་བཙན་དང༌། མགར་ཁྲི་འབྲིང་གཉིས་ཀྱིས་བློན་པོ་བྱས། སྤྱི་ལོ་493པའི་ཆུ་བྱ་ལོར་བོད་ཀྱི་རྒྱལ་པོར་གྱུར། རྒྱལ་པོས་རང་གི་མའི་མིང་པོ་ལ་ཞང་ཞེས་བོས་པས་དེའི་ཕྱིན་ཆད་དུ་མ་ཡི་མིང་པོ་ལ་ཞང་དུ་འབོད་པའི་སྲོལ་བྱུང་ཞིང༌། དེའི་ཡན་གྱི་དུས་སུ་ཞང་ལ་ཇོ་བོ་ཞེས་འབོད་སྲོལ་ཡོད། འབྲོ་བཟའ་མོ་དུང་ཡང་གཞེར་ཁབ་ཏུ་བཞེས། སྤྱི་ལོ་516པའི་མེ་སྤྲེལ་ལོར་སྐུ་གཤེགས། སྐུ་གཤེགས་པའི་དུས་སུ་བང་སོ་དོན་མཁར་མདའ་རུ་བརྩིགས་ཤིང་དེ་ཡང་ཕུལ་མེད་ས་ཕུང་བརྡལ་པ་འདྲ་བ་ཞིག་ཡོད་དོ། །
2. སྤུ་རྒྱལ་སུམ་ཅུ་པ་འབྲོང་གཉན་ལྡེའུ་ནི། ཡབ་ཁྲི་གཉན་གཟུང་བཙན་དང༌། ཡུམ་འབྲོ་བཟའ་མོ་དུང་ཡང་གཞེར་གཉིས་ཀྱི་སྲས་སུ་འཁྲུངས། སྐུ་གཤེན་ཕོན་པོ་མ་རུང་གིས་མཛད། མཆིམས་བཟའ་ཀླུ་རྒྱལ་ཁབ་ཏུ་བཞེས། སྙགས་ཐང་པ་ཡར་རྗེས་བློན་པོ་བྱས། སྤྱི་ལོ་516 ལོར་བོད་ཀྱི་རྒྱལ་པོར་གྱུར། སྐུ་གཞོན་པའི་དུས་སུ་སུམ་པའི་ཡུལ་དུ་བྱོན་སྐབས་བོན་པོ་ཞིག་གི་ཆུང་མ་རྒྱལ་མོ་ཆ་ལྕམ་བྱ་བ་དང་འབྲེལ་བ་བྱུང་ནས་སྲས་སུམ་རི་རིང་པོ་ཞེས་པ་ཞིག་འཁྲུངས་ཀྱང་ངོ་མ་བླངས། རྗེས་སུ་རྒྱལ་པོ་ལ་མཛེ་ནད་ཕོག་པ་དང༌། བཙུན་མོ་ལ་སྲས་ཀྱང་དམུས་ལོང་ཞིག་འཁྲུངས་སོ། དེ་ཅུང་ཟད་ཆེར་ལོངས་པ་ན་ཡབ་ཀྱིས། ཁྱོད་ཀྱིས་འ་ཞའི་ཡུལ་ནས་སྨན་པ་བོས་ཏེ་མིག་ཕྱེས་ལ་རྒྱལ་ས་ཟུངས། གལ་ཏེ་མིག་འབྱེད་མ་ཐུབ་ན་སུམ་པའི་ཡུལ་དུ་བོན་པོའི་ཆུང་མ་རྒྱ་མོ་ཆ་ལྕམ་བྱ་བ་ལ་ངའི་བུ་སུམ་རི་རིང་པོ་ཞེས་པ་ཡོད་པས་དེ་བོས་ནས་ཁྱོད་རང་གཤེགས་རྫུ་གྱིས་ལ་ཁོ་རྒྱལ་སར་ཆུག་ཅེས་གསུངས་ཏེ། ཡབ་ཡུམ་གཉིས་བློན་པོ་སྙགས་ཐང་པ་ཡར་རྗེ་དང་བཅས་པ་གདུང་རྒྱུད་ལ་སྙན་མི་ཕོག་པའི་ཆེད་དུ་ཡར་ཀླུང་ཞང་མདར་བང་སོ་བརྩིགས་ནས་གསོན་པོར་དུར་དུ་བཞུགས་པར་གྲགས་ཤིང་བང་སོའི་མིང་ལ་ཡང་གསོན་མཆད་ཟླུམ་པོ་ཞེས་ཟེར་རོ། །བོད་ཡུལ་འདིར་མཛེ་ནད་གཞན་ལ་འགོ་བ་འགོག་པའི་ཆེད་དུ། མཛེ་ནད་ཕོག་པའི་ནད་པར་སྡོད་གནས་དུར་ཁྲོད་ཀྱི་འགྲམ་མམ་ཡང་ན་རི་སྟོང་དུ་ཁང་པ་བརྩིགས་ཏེ་སྡོད་དུ་བཅུགདེ་ལ་ཉིན་ལྟར་འཚོ་བའི་ཉེར་སྤྱོད་སྒེའུ་ཁུང་བརྒྱུད་དེ་སྤྲོད་པའི་སྲོལ་དེ་སྤྱི་ལོ་1980ཡས་མས་བར་དུ་གནས་ཡོད།
3. སྤུ་རྒྱལ་སོ་གཅིག་པ་སྟག་རི་གཉན་གཟིགས་ནི། ཡབ་འབྲོང་གཉན་ལྡེའུ་དང༌། ཡུམ་མཆིམས་བཟའ་ཀླུ་རྒྱལ་གཉིས་ཀྱི་སྲས་སུ་འཁྲུངས། འདི་ཉིད་བལྟམས་པའི་དུས་སུ་དམུས་ལོང་དུ་བྱུང་བ་ལ། འ་ཞའི་ཡུལ་ནས་སྨན་པ་བོས་ཏེ་མིག་ཕྱེས་པས་སྟག་མོ་རི་ལ་རི་དྭགས་གཉན་འགྲོ་བ་གཟིགས་ཐུབ་པ་བྱུང་བས་མཚན་སྟག་རི་གཉན་གཟིགས་སུ་གསོལ་བར་གྲགས། སྤྱི་ལོ་556པའི་ཤིང་ཕག་ལོར་བོད་ཀྱི་རྒྱལ་པོར་གྱུར། སྐབས་དེར་རྒྱལ་ཕྲན་གོང་མ་རྣམས་ཀྱི་དུས་སུ་བཀའ་ཡི་མངའ་ཁོངས་ལས་འདས་པའི་རྒྱལ་ཕྲན་རྣམས་ཀྱི་སུམ་གཉིས་མངའ་འོག་དུ་འདུས། བན་པོ་རྗེ། འ་ཞ་རྗེ། དྲང་གར་རྗེ། ཟིན་པོ་རྗེ། ཞང་ཞུང་རྗེ་རྣམས་འདུལ་བའི་མགོ་ཚུགས། ཉང་སྦས་གནོན་གསུམ་འབངས་སུ་ཆུད། བྲེ་དང་ཕུལ་སྲང་བཅོས། འབྲུ་མར་རྣམས་ཚད་ལ་བཅལ་བ་སོགས་ཚོང་ལས་ལ་ཡར་རྒྱས་ཧ་ཅང་ཆེན་པོར་བྱུང་བའི་དུས་རབས་ཤིག་ཡིན། སྐུ་གཤེན་ར་སངས་ཁྲི་ནེ་ཁོད་ཀྱིས་མཛད། སྟོང་བཙུན་འབྲོ་དཀར་ཁབ་ཏུ་བཞེས། སྣ་ནམ་མང་གཉའ་དང༌། སྤྲ་ཁྲི་ཟུང་ལན་པ་གཉིས་ཀྱིས་བློན་པོ་བྱས། སྤྱི་ལོ་608པའི་ས་འབྲུག་ལོར་སྐུ་གཤེགས། སྐུ་གཤེགས་པའི་རྗེས་སུ་བང་སོ་དོན་མཁར་མདའ་རུ་བརྩིགས། གྲལ་ནི་ཁྲི་བཟུང་བང་སོའི་་གཡོན་ན་ཡོད། དེ་ཡང་ཕུལ་མེད་ས་ཕུང་བརྡལ་བ་འདྲ་ཞེས་སོ། །
4. སྤུ་རྒྱལ་སོ་གཉིས་པ་གནམ་རི་སྲོང་བཙན་ནི། ཡབ་སྟག་རི་གཉན་གཟིགས་དང༌། ཡུམ་སྟོང་བཙུན་འབྲོ་དཀར་གཉིས་ཀྱི་སྲས་སུ་སྤྱི་ལོ་592པའི་ཆུ་བྱི་ལོར་སྐུ་འཁྲུངས། ཆུང་ངུའི་དུས་སུ་ཁྲི་སློན་བཙན་ཞེས་མཚན་གསོལ། གཅུང་ལ་སློན་ཀོལ་ཞེས་པ་བྱུང༌། སྤྱི་ལོ་608པའི་ས་འབྲུག་ལོར་བོད་ཀྱི་རྒྱལ་པོར་གྱུར། རྒྱལ་སྲས་སྤུན་གཉིས་ཀྱིས་མྱང་ཙེ་སྐུ་དང༌། དབའ་དབྱི་ཚབ། དབའ་མྱེས་སྣང༌། དབའ་བུ་ཚབ། མནོན་མགྲོན་པོ། ཆེས་པོ་ནགས་སེང་བཅས་དྲུག་ལ་དེང་ཕྱིན་ཆད་ཟིང་པོ་རྗེ་རྒྱབ་ཏུ་བོར། སྤུ་རྒྱལ་པང་དུ་ལེན་པའི་མནའ་འཇོག་ཏུ་བཅུག་ནས་བཀའ་འོག་ཏུ་བསྡུས། དེ་རྗེས་གཅུང་སློན་ཀོལ་དང་ཡུམ་སྟོང་བཙུན་འབྲོ་དཀར་གཉིས་ལ་རྒྱལ་སྲིད་བཅོལ་ནས། བཙན་པོ་ཁྲི་སློན་བཙན་ནམ་གནམ་རི་སྲོང་བཙན་རང་ཉིད་ཀྱིས་དམག་དཔོན་བྱས་ཏེ་དམག་ཁྲི་དང་བཅས་པ་ངས་ཡུལ་དུ་ཕྱིན་ནས་མཁར་ཡུ་སྣ་གཏོར། དགུ་གྲི་ཟིང་པོ་རྗེ་བསད། མང་པོ་རྗེ་སུམ་བུ་ནི་གྲུ་གུའི་ཡུལ་དུ་བྲོས། ཕག་གི་ཡུང་བ་མན་ཆད། རྒོད་བྲོ་སྣ་ཡན་ཆད་བཙན་པོའི་ཕྱག་ཏུ་བླངས། རྒྱལ་པོ་འདིའི་རིང་ལ་ཁྱུང་པོ་སྤུང་སད་ཟུ་ཙེས་གཙང་བོད་ཀྱི་རྒྱལ་པོ་མར་མུན་མགོ་བཅད་དེ་གཙང་དུད་ཁྲི་གཉིས་ཙམ་བཙན་པོའི་ཕྱག་ཏུ་ཕུལ་བས་བཙན་པོ་ཐུགས་དགྱེས་ནས་ཁྱུང་པོ་སྤུང་སད་ཟུ་ཙེ་གཙང་སྡེའི་དཔོན་ཏུ་བསྐོས། དྭགས་པོ་འབངས་སུ་མངའ་བ་ལས་དེའི་རྗེས་ངོ་ལོག་བྱས་པ་སླར་ཡང་མངའ་འོག་ཏུ་བཅུག་པ་བཅས་ཀྱི་ལོ་རྒྱུས་གསལ་ཐག་ཆོད་པ་ཞིག་དེབ་ཐེར་དཀར་པོ་རུ་དྲངས་པའི་ཏུང་ཧོང་གི་གཏེར་ཡིག་དུམ་བུ་ཞིག་ཡོད་པ་འདི་ལྟ་སྟེ། མཁར་ཕྱིང་བ་སྟག་རྩེ་ན་ནི་རྒྱལ་སྟག་བུ་སྙ་གཟིགས་སམ་སྟག་རི་གཉན་གཟིགས་ཏེ་གནམ་རིའི་ཡབ་བཞུགས། སྤུར་བའི་ཡུ་སྣ་ན། ཟིང་པོ་རྗེའི་ཁྲི་པངས་མི་འབངས་གསུམ་མཆིས། ཉེན་ཀར་རྟིང་བ་ན་ཟིང་པོ་རྗེ་སྟག་སྐྱ་བོ་མཆིས། ཟིང་པོ་རྗེ་ནི་བྱ་བ་ཅི་ལ་ཡང་ཕྱིན་ཅི་ལོག་པ་ཤ་སྟག་བྱེད། ལེགས་པ་ཉེས་པར་བཅུགམཛངས་ཤིང་སྙིང་ཉེ་བ་ལ་ནི་བློ་གྲོས་བསྟན་ཀྱང་མི་ཉན། མྱི་གཅམ་བུ་ངོ་སྲུང་གི་ཚིག་སྨྲ་བ་དག་ལ་ཆེད་དུ་མཉན་ཏོ། དེ་ལྟར་ཟིང་པོ་རྗེ་ཆོས་ལོག་ཅིང༌། སྲིད་བསྒྱུར་བས། རྗེ་བོ་ཉེས་དགུ་བྱེད་པ་ལ། མི་གཅིག་གིས་མཐོང་ཡང་གལ་ཏེ་སྨྲས་ན་མི་འོས་པའི་ཆད་པ་ནན་ཆེ་བས། ཇི་ག་སུས་ཀྱང་ཁོ་ལ་གྲོས་སྟོན་མ་ཕོད་དོ། དེ་ལྟར་རྗེ་བོ་ནི་བླ་ནས་སྨྱོས། ཁོལ་པོ་ནི་འོག་ནས་བཀྲམ་མོ (ཁ་འཐོར་བའི་དོན་ནོ་)། གཅིག་ལ་གཅིག་སྙིང་མི་བརྟན་ཏེ། ཡུལ་གྱི་སྲིད་ཀྱང་དམས་སོ། ། མི་ཡོངས་ཀྱང་ཟིང་པོ་རྗེ་ལ་འཁང་ངོ་ ཁྲོས་སོ ། དེ་ནས་ཟིང་པོ་རྗེའི་བློན་པོ། གཉན་འཛི་ཟུང་ནག་པོས། རྗེ་བོ་ལ་གསོལ་བ། རྗེ་བོ་ནི་ཅི་ལའང་ལོག་པ་ཤ་སྟག་མཛད་པས། འོ་སྐོལ་གྱི་སྲིད་ནི་སྲིད་དུ་མ་རུང༌། ཆོས་ནི་ཆོས་སུ་མ་རུང་སྟེ། ཡུལ་གྱི་མི་དབུལ། སྲིད་ཀྱི་ཉམ་དམའ་སྟེ། ན་མོ་(ན་མོ་ནི་ཕལ་ཆེར་བྱ་བའི་དོན་ནོ་)བརླག་ཟིན་ན་ཇི་ནོངས་ཤེས་གསོལ་བས། ཟིང་པོ་རྗེས་གཉན་དུ་མ་བཏུབ་སྟེ། འདི་སྐད་ཟེར་བ་ཉེས་སོ་ཞེས་འཛི་ཟུང་ལ་ཆད་པ་ཕབ་བོ། ། དེར་འཛི་ཟུང་མ་རངས་ཏེ། ཁོ་རང་ཡང་རྗེ་བོའི་ཟླ་ལ་ངན་སྤྱོད་བྱེད་པར་ཞུགས་ཏེ། ནག་པོ་བསྐུས་ཏེ་དཀར་པོ་བསད། དྲེའུ་རྒལ་ཏེ(ཞོན་ཏེ་)བསེ་སྒ་བཅག་གོ ། དེ་ལ་ཟིང་པོ་རྗེ་མགུ་ནས། (1) སྟག་ སྐྱ་བོའི་ཡུལ། (2) ཡུལ་ཡེ་རབ་སྡེ་བཞི། (3) ཀླུམ་ཡ་གསུམ་རྣམས། ཟིང་པོ་རྗེའི་ཁྲི་པངས་གསུམ་གྱི་ནང་དུ་འདུས་པ་ལས། མཁར་སྤུར་བས་བཅད་དེ་ཀླུམ་ཡ་གསུམ་གྱི་སྨད། གཉན་འཛི་ཟུང་གི་བྲན་ཏུ་བྱིན་ཏོ། བྲན་རིས་ཀྱི་ནང་དུ། མྱང་ཙེང་སྐུ་ཡང་འཛི་ཟུང་གི་བྲན་དུ་བྱིན་ཏོ། ། འཛི་ཟུང་གི་ཆུང་མ་པ་ཚབ་བཟས། མྱང་ཙེ་སྐུ་བྲན་བྱེད་པ་ལ་དྲེགས་ཆེ་སྟེ། བརྙས་བཅོས་མང་པོ་བྱས་པས། ཙེང་སྐུ་མ་རངས་ཏེ། ཟིང་པོ་རྗེ་ལ་འཛི་ཟུང་གི་བྲན་བྱེད་མི་ཕོད་ཅེས་འཁང་སྟེ་གསོལ་ཏོ། ། ཟིང་པོ་རྗེ་ན་རེ། གཉན་འཛི་ཟུང་ལས་ང་ལ་སྙིང་ཉེ་བ་མེད་པས། དེའི་བྲན་དུ་ཁྱོད་བཀོལ་མ་རུང་བ་མེད། རྗེ་མོ་བརྙས་བཅོས་བྱས་ཀྱང་རྗེ་མོ་ལ་དབང་ཡོད་པས་ཉེས་པ་མེད་དོ། ། སྨྲས་པས། ཙེང་སྐུ་མ་རངས་ཏེ་ཡི་ཆད་དོ། །
དེ་ཙ་ན། དབའ་ཏོ་རེ་ཁྲུ་གུ་དང༌། གཤེན་ཁྲི་གཞེར་འདོན་ཀོང་གཉིས། འཕྲེན་པའི་རྫིང་ཁར་འཐབ་ནས། གཤེན་གྱིས་དབའ་བསད་པ་ལ། དབའ་ཡི་ཕུ་བོ་ (ཕངས་ཏོ་རེ་དབྱི་ཚབ་)ཀྱིས། ནུ་བོ་གཤེན་གྱིས་བསད་པ་ལ་སྟོང་གནང་བར་འཚལ་ཞེས་རྗེ་བོ་ལ་གསོལ་བར། ཟིང་པོ་རྗེས། གཤེན་ཁྲི་གཞེར་ནང་བློན་བྱེད་པའི་ངོ་མ་ཆོད་དོ། ། དགེ་བས་མི་དགེ་བ་བསད་ན་བསད་དུ་ཟད་དོ་ཞེས་སྨྲས་པས། དབྱི་ཚབ་ཀྱང་མ་རངས་ཏེ་ཡི་ཆད་དོ། ། དེ་ནས་མྱང་ཙེང་སྐུ་དང༌། དབའ་གཉིས་ཀ་ཡི་ཆད་དེ། འགྲོགས་ནས་ཁྱིམ་དུ་དོང་བ་ལས། དབྱི་ཚབ་སྔོན་དུ་དེངས། ཙེང་སྐུ་ཕྱི་ནས་འགྲོ་བ་ལས། ཙེང་སྐུས་ཆིག་ལབ་སྨྲས་ཏེ། ཆབ་ཆབ་ནི་ཕ་རོལ་ན། ཡར་ཆབ་ནི་ཕ་རོལ་ན། མྱིའི་བུ་ནི་མྱིའི་བུ་སྟེ། ལྷ་ཡི་ནི་སྲས་པོ་བཞུགས། རྗེ་བདེན་གྱིས་ནི་བཀོལ་དུ་དགའ། སྒ་བདེན་གྱིས་ནི་བསྟད་དུ་དགའ།(དོན་ནི། ཆུ་བོ་ཆུ་བོའི་ཕ་འགྲམ་ན། ། ཡར་ཆབ་གཙང་པོའི་ཕ་འགྲམ་ན། ། མི་ནི་མི་ཡི་བུ་ཡིན་ཡང༌། ། དོན་ལ་ལྷ་ཡི་སྲས་པོ་བཞུགས། ། བདེན་པའི་རྒྱལ་པོས་གཡོག་ཏུ་བཀོལ་ན་དགའ། ། བདེན་པའི་སྒ་ནི་རྒྱབ་ཏུ་བསྟད་ན་དགའ། ། )ཞེས་པའོཞེས་སྙིང་ལ་ཤར་བ་ཁ་ནས་ཤོར་བ་ལ། དབྱི་ཚབ་མདུན་ན་འགྲོ་བའི་རྣ་བས་ལྷང་ངེར་ཐོས་ཏེ། ཚིག་དེ་ཏོག་གེ་བླངས་ནས། ཙེང་སྐུ་ཁྱོད་ལས་བདེན་པ་མེད། ཁོ་བོ་ཡང་ཁྱོད་ཀྱི་སེམས་དང་མི་འདྲ་རེ་ཞེས་མནའ་བོར་རོ། ། དེར་མྱང་དང་དབའ་གཉིས་ཀ་ཟིང་རྗེ་ལ་སེམས་ལོག་སྟེ། མཁར་ཕྱིང་བ་སྟག་རྩེར་བཙན་པོ་སྤུ་རྒྱལ་སྟག་བུ་གཉན་གཟིགས་ལ་གློ་བ་ཉེ་བར་བྱས་ཏེ། མནའ་ཐོ་ཡང་ཆེར་བཅད་དོ། (གློ་བ་ཉེ་བ་ནི་སྙིང་ཉེ་བ་སྟེ་ཤ་ཚ་བའི་དོན་ནོ)དེའི་འོག་ཏུ་དབའ་དབྱི་ཚབ་ཀྱིས་ཞང་པོ་མནོན་བཟང་ཏོ་རེ་སྲོན་བློ་ལ་བཏགས་ཏེ། (སྙིང་གྲོགས་སུ་བྱས་པའི་དོན་)གནའ་ཐོ་བཅད་པ་ལས། བཟང་ཏོ་རེ་ཤི་ནས་དེའི་བུ་པང་སུམ་འགྲོན་པོ་ཟིང་པོ་རྗེའི་ནང་འཁོར་བྱེད་པ་ལས་བློ་ལ་བཏགས་ཏེ་མནའ་བོར་རོ། མྱང་སྨོན་ཏོ་རེས་ནི་འདི་དང་ཙེང་སྐུ་གཉིས་མི་གཅིག་གི་མིང་དུ་སྣང( ཆེས་པོ་ནགས་སེང་)བློ་ལ་བཏགས་ཏེ་མནའ་བཅད་དོ། ། དེ་ནས་ཁོང་རྣམས་ཀྱིས། ཆེས་པོ་ནགས་སེང་ལ་འཕྲིན་བགྱིས་ཏེ། སྤུ་རྒྱལ་སྟག་བུའི་སྙན་དུ་དོན་དེ་གསོལ་བར། བཙན་པོའི་ཞལ་སྔ་ནས། ངའི་སྲིང་མོ་ཞིག་ཀྱང་ཟིང་པོ་རྗེའི་གན་དུ་འདུག་མོད་ཀྱི། འོན་ཀྱང་ཁྱོད་ཟེར་བ་བཞིན་བྱའོ་ཞེས་བཀའ་སྩལ་ནས། པང་གསུམ་འགྲོན་པོ་དང༌། མྱང་དང༌། དབའ་གསུམ་པོ་བྲོ་ལེན་དུ། མཁར་ཕྱིང་བར་མཆིས་ནས། ཉིན་མོ་ཕག་ཚལ་གྱི་ཤིང་ཁུང་ན་སྦས་ཏེ་སྒུགས་ནས་སྡོད་ཅིང༌། མཚན་རེ་ཞིང་ཕྱིང་བར་མཆིས་ཏེ། བཙན་པོ་དང་དབུ་སྙུང་བྲོ་མནའ་གཅོད་པའི་ཚེ། འབངས་རྣམས་ཀྱིས་དེ་ལྟར་འགྲོ་བ་མཐོང་ནས་གླུ་བླངས་པ། མི་བཟང་ནི་རྟ་བཟང་ཞིག ཉིན་ཞིང་ནི་ཕག་ཚལ་ན། མཚན་ཞིང་ནི་ཕྱིང་བར་མཆིས། དགྲ་འམ་ནི་ཟུན་ཅི་ཨང༌། (དོན་ནི། མི་མཛེས་ལ་རྟ་ཡང་བཟང་བ་ཞིག ། ཉིན་རེ་བཞིན་ཕག་ཚལ་ནགས་ན་སྡོད། ། མཚན་རེ་བཞིན་ཕྱིང་བའི་མཁར་དུ་འགྲོ ། དགྲ་དང་གྲོགས་གང་ཡིན་ཆ་མ་འཚལ། )ཞེས་བླངས་སོ། །
འོན་ཀྱང་མི་རིང་བར། ཟིང་པོ་རྗེ་ལ་དགྲ་ལན་མ་ཀླན་པར་རྒྱལ་སྟག་བུ་དགུང་དུ་གཤེགས་སོ། ། སྔར་རྒྱལ་སྟག་བུའི་སྙན་དུ་འཕྲིན་ཆེས་པོ་ནགས་སེང་གིས་བགྱིས་པ་ལས། དེ་ཚུན་ཆད་ནགས་སེང་གི་བྲན། སྦུག་གྱིམ་བཏང་རྨང་བུས་བགྱིས་སོ། ། གྱིམ་བཏང་རྨང་བུས། གཉིད་ལོག་པ་ན་ཁོང་ཅག་གི་གྲོས་གཏམ་གཉིད་གཏམ་དུ་བརྡོལ་གྱིས་དོགས་ནས། ཁྱོ་མོ་དང་མི་ཉལ་བར་རི་ལ་ཉལ་ཞིང༌། ནུབ་རེ་ལ་ཉལ་ས་འཕོའོ། ། ཁྱོ་མོ་ལ། ང་ལ་མཚར་གྱི་ཡི་དྭགས་ཤིག་ཞུགས་འདུག་པས། སུ་ལ་ཡང་མ་སྨྲ་ཞིག་སྨྲས་སོ། ། ཇི་ཞིག་ན་ཆུང་མ་དང་ཁོ་གཉིས་འཐབ་པར། ཆུང་མས། ཁྱོད་ལྟོ་བོ་ཆེ་ལ། ཡི་དྭགས་མ་བབས་ཀྱི། ལྟོ་སྦྱོར་དུ་ངེས་སོ། (ལྟོ་ལ་སྒྱུ་དང་ཁྲམ་གྱི་མིང་ངོ)སྨྲས་པས། ཁོ་ཁྲོས་ཏེ། དེའི་ནུབ་མོ་ནས་མོ་ལ་མཛའ་བར་བྱས་ཏེ། ཞག་གཉིས་གསུམ་ལྷན་ཅིག་ཉལ་བ་ལྟར་བྱས་ནས། ཁྱོ་མོའི་ལྕེ་ལ་སོ་བཏབ་སྟེ། དམུར་དམུར་ཏེ་བཅད་ནས་ཁྱོ་མོ་ཡང་ཤིའོ། ། འོན་ཀྱང་ཁོང་རྣམས་ད་དུང་ཟིང་པོ་རྗེ་ལ་དགྲ་བྱེད་མ་ནུས་པར་ཡོད་སྐབས། གྱིམ་བཏང་རྨང་བུ་ནད་ཀྱིས་བཏབ་སྟེ་རབས་ཆད་ནས་ཤིའོ། ། དེར་རྒྱལ་སྟག་བུ་སྙ་གཟིགས་ཀྱི་སྲས། བཙན་པོ་སློན་བཙན་(འདི་གནམ་རི་ཡིན)དང༌། སློན་ཀོལ་མཆེད་གཉིས་ཀྱིས། མྱང་ཙེང་སྐུ་དང༌། དབའ་དབྱི་ཚབ། དབའ་མྱེས་སྣང༌། དབའ་བུ་ཚབ། མནོན་འགྲོན་པོ། ཆེས་པོ་ནགས་སེང་དྲུག་ལ་བྲོ་སྩལ་བའི་ཚིག་ནི། དེང་ཕན་ཆད་ཟིང་པོ་རྗེ་རྒྱབ་ཏུ་མི་འདོར་རེ། སྤུ་རྒྱལ་པང་དུ་མི་ལེན་རེ། སོམ་ཉི་མི་བགྱིད་རེ། བརྟུལ་ཕོད་པ་མི་འཚལ་རེ། སྲོག་སྤོངས་མི་འཚལ་རེ། བཙན་པོ་སློན་བཙན་གྱིས་བཀའ་ཇི་སྩལ་བ་བཞིན་མི་མཉན་རེ། གཞན་སུས་བསླུས་ཀྱང་མཉན་རེ། ཞེས་བྲོ་སྩལ་ཏེ། མྱང་ཙེང་སྐུ་སོགས་མི་དྲུག་པོ་དེ་བྲོ་ལ་བཏགས་སོ། །དེ་ནས་དུས་ཆད་བྱས་ནས་སླར་མཆིས་ཏེ། གཅུང་སློན་ཀོལ་དང༌། ཡུམ་སྟོང་བཙུན་གཉིས་ལ་ཡུལ་གྱི་གཉེར་ཁ་བཅོལ་ནས། བཙན་པོ་ཁྲི་སློན་བཙན་རང་ཉིད་ཞབས་ཀྱིས་བཙུགས་ཏེ། དམག་ཁྲི་དང་བཅས་ཏེ་གཤེགས་སོ། ། མྱང་ཙེང་སྐུ་དང༌། མནོན་འགྲོན་པོ་གཉིས་ནི། སྟག་པ་ཤ་རུ་ལ་ཚུན་ཆད་ལ། བྱ་གཅོད་ཅིང་ཉན་རྣར་བཀྱེས་སོ། །(བྱ་གཅོད་པ་སོ་ཉུལ་བྱེད་པའི་དོན་ནོ)དབྱི་ཚབ་དང་ནགས་སེང་གཉིས་ཀྱིས། བཙན་པོ་སྤྱན་དྲངས་ཏེ། ཆུ་བོ་ནི་རབ་ཏུ་བཏོད་དོ། དྲ་ལ་ནི་དབྱི་རུ་བཏང་ངོ༌། ། མཁར་ཡུ་སྣ་ནི་ཕབ། དགུ་གྲི་ཟིང་པོ་རྗེ་ནི་བཀུམ་མོ། ། མང་པོ་རྗེ་སུམ་བུ་ནི་གྲུ་གུའི་ཡུལ་དུ་བྲོས་སོ། ། ཕག་གི་ཡང་བ་མན་ཆད། རྒོད་བྲོ་སྣ་ཡན་ཆད་བཙན་པོའི་ཕྱག་ཏུ་སོན་ཏོ། ། བཙན་པོ་ཁྲི་སློན་བཙན་གྱིས་བཀའ་སྩལ་ཏེ། ཡུལ་ངས་པོ་བྱ་བ་ལས། འཕན་ཡུལ་དུ་མིང་སྤོས་སོ། ། དེ་ནས་ངས་པོའི་འབངས། དབའ་དབྱི་ཚབ་ལ་སོགས་པས། བཙན་པོའི་མཚན་གསོལ་བ། ཆབ་སྲིད་ནི་གནམ་ལས་མཐོ། དབུ་རྨོག་ནི་རི་བས་བཙན་ཏེ། གནམ་རི་སློན་བཙན་དུ་བཏགས་སོ། ། དེ་ལྟར་མྱང་དབའ་མནོན་དང་གསུམ་གྱིས་ཟིང་པོ་རྗེའི་སྲིད། བཙན་པོ་སྤུ་རྒྱལ་གྱི་ཕྱག་ཏུ་དངར་རོ། །(དངར་དང་བསྟར་བྱ་བ་དོན་གཅིག་གོ)དེ་ནས་གནམ་རི་སློན་བཙན་གྱིས་ཕྱག་ལྕག་གིས་དྲས་ཏེ། དབའ་དབྱི་ཚབ་ཀྱི་བྱ་དགར། ཟ་གང་གཤེན་གྱི་ཡུལ་ས་དང༌། མལ་དྲོ་ཕྱོགས་ནས་བྲན་ཁྱིམ་སྟོང་ལྔ་བརྒྱ་སྩལ་ཏོ། ། མྱང་ཙེང་སྐུའི་བྱ་དགར། གཉན་འཛི་ཟུང་གི་མཁར་སྦུ་བ་དང༌། བྲན་ཁྱིམ་སྟོང་ལྔ་བརྒྱ་སྩལ་ཏོ། ། ཆེས་པོ་ནགས་སེང་གི་བྱ་དགར། འོན་གྱི་སྨོན་མཁར་གྱི་བྲན་ཁྱིམ་སུམ་བརྒྱ། མནོན་འགྲོན་པོའི་བྱ་དགར། ཁོ་ནའི་ཕུ་ནུ་པོ་གནོན་ལ་སོགས་བྲན་ཁྱིམ་སྟོང་ལྔ་བརྒྱ་སྩལ་ཏོ། ། མྱང་དབའ་མནོན་དང་གསུམ། ཆེས་པོ་དང་བཞི། བཙན་པོའི་བློན་པོར་བཅུག་སྟེ། བྲན་ཁྱིམ་མང་པོ་དང༌། ཡུལ་ཆེན་པོ་སྩལ་ཏོ། །རྒྱལ་པོ་འདིའི་རིང་ལ། ཁྱུང་པོ་སྤུངས་སད་ཟུ་ཙེས་གཙང་བོད་ཀྱི་རྒྱལ་པོ་མར་མུན་མགོ་བཅད་དེ། གཙང་བོད་ཁྱིམ་ཉི་ཁྲི་བཙན་པོའི་ཕྱག་ཏུ་ཕུལ་བར། བཙན་པོ་དགྱེས་ནས་གཙང་ཁྱིམ་ཉི་ཁྲི་ཟུ་ཙེ་ལ་བྱ་དགར་སྩལ་ཏོ། །(ཟུ་ཙེ་འདི་སྲོང་བཙན་གྱི་བློན་ཡང་བྱས་པ་འོག་ཏུ་གསལ)དེའི་འོག་ཏུ། བཙན་པོ་མཆེད་གཉིས་ལ། མོང་སྔོན་པོ་གློ་བ་རིངས་པར། ཟུ་ཙེས་ཁོས་ (བཙན་པོ་བཀྲོངས་བའི)གྲབས་ཤོམས་བྱེད་པ་ཚོར་སྟེ། བཙན་པོ་མཆེད་གཉིས་ཀྱི་སྐུ་ལ་བསྡོ་མ་ནུས་པར་མོང་སྔོན་པོ་བཀུམ་མོ། དེའི་རྗེས་སུ་དྭགས་པོ་འབངས་སུ་མངའ་བ་ལས་ངོ་ལོག་པ་ལ། རྗེ་བློན་རྣམས་འདུས་ཏེ། དྭགས་པོ་ཕབ་པར་སུས་རྔོ་ཐོགས་པ་དམག་དཔོན་བགྱིད་དགོས་ཞེས་བཀའ་བགྲོས་པས་ན། སེང་མགོ་མྱི་ཆེན་གྱིས། ཁོ་བོས་རྔོ་ཐོགས་ཞེས་ཁས་བླངས་སོ། དེ་ལ་ཁྱུང་པོ་ཟུ་ཙེ་ན་རེ། ཁྱོད་ལྟ་བུས་དམག་དཔོན་འོང་ངམ། མི་མཛངས་པ་བྱ་བ་དེ། སྒྱེའུ་ནང་དུ་སྨྱུང་བུ་བཅུག་པ་དང་མཚུངས་པར་རྩེ་མོ་ཕྱིར་འཐོན་པ་ཞིག་དགོས་ཞེས་སྨྲས། ཁྱོད་བཙན་པོའི་སྣམ་ཕྱི་(ཞབས་འབྲིང)བར་བཀའ་སྩལ་ནས་ལོ་དུ་མ་ཞིག་ལོན་ན། སེང་མགོ་མྱི་ཆེན་མཛངས་ལ་རྔོ་ཐོག་གོ་ཞེས་མི་གཅིག་གིས་ཀྱང་བསྟོད་པ་ཁོ་བོས་མ་ཐོས་པས། མི་འོང་བཞིན་དུ་ཁས་ལེན་ནམ་སྨྲས་པས། མྱི་ཆེན་ན་རེ། མི་ཡོངས་ཀྱིས་ཁོ་བོ་ལ་སྙན་པར་མི་བརྗོད་པ་ཡང་བདེན་ནོ། །ཁོ་བོ་སྔོན་སྒྱེའུ་ནང་དུ་ཞུགས་ཀྱང་མ་ཞུགས། རྩེ་མོ་ཕྱིར་མ་ཕྱུངས་པ་ཡང་བདེན། གལ་ཏེ་ཁོ་བོ་སྔོན་ཆད་སྒྱེའི་ནང་དུ་ཞུགས་ཟིན་ན། རྩེ་མོ་བས་ཡུ་བ་ཡན་ཆད་ཕྱུངས་ཏེ་སོང་ཟིན། དེའི་ཕྱིར་དེང་ཁོ་བོས་གསོལ་བ་ཡང༌། སྔོན་ཆད་ཅིའི་ནང་དུ་ཡང་མ་ཞུགས་པས། གདོད་འཇུག་པར་གསོལ་བ་ཡིན་ནོ་ཞེས་སྨྲས་པས། བཙན་པོས་ཀྱང་མྱི་ཆེན་ལ་གསོལ་བ་བཞིན་གནང་སྟེ། དྭགས་པོ་འབངས་སུ་དགུག་པའི་དམག་དཔོན་དུ་བཀའ་སྩལ་ཏོ། །དེ་ནས་སེང་མགོ་མྱི་ཆེན་གྱིས་དྭགས་པོ་ལྷ་དེ་ལ་བརྒལ་ཏེ། ཐམས་ཅད་འབངས་སུ་བཀུག་གོ ། མྱི་ཆེན་གྱི་བྱ་དགར། གསེར་ཁུང་རེའུ་རྒལ་གྱི་མི་དང་འབྲོག་དུད་བཅས་ཏེ་སྩལ་ཏོ། ། མི་ཀུན་གྱི་ཁ་ན། སེང་མགོ་མྱི་ཆེན་གྱིས། མདུང་མོ་ཐེབས་གཅིག་གིས། འབྲོག་མོ་ཐང་གང་འཐོབ། ཟེར་བ་བྱུང༌། ཉིན་གཅིག་ལ་ཁོང་གིས་དྭགས་པོ་མི་བརྒྱ་བསད་སྐད། (སེང་མགོ་མི་ཆེན་གྱི་མིང་དང་ལོ་རྒྱུས་ཙམ་ད་དུང་ཡང་དྭགས་པོ་རྣམས་ལ་གླེང་རྒྱུ་ཡོད་འདུག)
དེའི་རྗེས་སུ་མྱང་སྨོན་ཏོ་རེ་ཙེང་སྐུའི་བུ། ཞང་སྣང་བྱ་བ་བཙན་པོའི་ཞབས་འབྲིང་ནང་མ་འཚལ་ཞིང་གནས་སོ། ( འདི་མང་པོ་རྗེ་ཞང་སྣང་བྱ་བ་སྲོང་བཙན་གྱི་དུས་སུ་ཡང་བློན་པོ་ཡིན)དེའི་ཚེ་ན་བཙན་པོ་རྗེ་འབངས་དགྱེས་སྐྱེམས་སྟོན་མོ་གསོལ་བའི་ཚེ། ཁྱུང་པོ་ཟུ་ཙེས་གླུ་བླངས་ཏེ། གཙང་བཙན་པོའི་འབངས་སུ་ཕུལ་ཚུལ་སོགས་ངོམས་པོ་བྱས་པར། ཞང་སྣང་གིས་ཤགས་ལན་བཏབ་པས་བཙན་པོ་ཐུགས་མཉེས་ཏེ། ཞང་སྣང་བློན་པོར་བཅུག་ནས། བློན་པོའི་མཚན་མར་དངུལ་གྱི་སུག་བུ་ཆུང་སྩལ་ཏོ། །དེའི་རྗེས་སུ་དབའ་དབྱི་ཚབ་རྒས་ཏེ། ཉི་མ་འདེ་ཞིང་མཆིས་སྐབས། བཙན་པོ་ཁྲི་སྲོང་བཙན་(སྒམ་པོ་སྟེ་འདི་དུས་སྲོང་བཙན་དགུང་ལོ་གཞོན་པའི་སྐབས་སུ་ངེས)ཉེན་པར་ནས། སྐྱི་ལུང་དུ་གཤེགས་ཁར། སྙ་ཏོ་རེ་གཙུག་བློན་ལས་(བརྒྱུད་ནས)འཕྲིན་གསོལ་ཏེ། གནའ་དུས་སུ། ཟིང་པོ་རྗེ་རྒྱབ་ཏུ་བོར། སྤུ་རྒྱལ་པང་དུ་བླངས་ཏེ། ཆབ་སྲིད་ཆུར་ནི་བསྲིངས། ཞེང་དུ་བསྐྱེད་བསྐྱེད་ན། མྱང་གིས་སྲིད་མ་ཐུབ་སྟེ་བཀྱོན་ཕབ་ནས། ( མྱང་ནི་ཙེང་སྐུའི་བུ་ཞང་སྣང་སྟེ་བཀྱོན་ཕབ་པ་ནི་ཁྲིམས་ཕོག་པའོ)བདག་ཅག་ཕ་ཚན། བླར་གློ་བ་མ་རིངས་པར་མཆིས་ན། བདག་རྒན་པོ་ཚམ་ཞིག་མ་གུམ་བར་དུ། དབུ་སྙུང་(མནའ )ཁུད་པ་ཞིག་བདག་གི་བུ་ཚ་རྣམས་ལ་སྩོལ་བར་ཅི་གནང༌། བཙན་པོ་ཡབ་ནི་བདག་གི་མཆིས་བྲང་དུ་གདན་གཏིང་བ་ཡང་གནང་ན། (ཡབ་ནི་གནམ་རི་སྲོང་བཙན་ཡིན་ཞིང་མཆིས་བྲང་ནི་ཁྱིམ་གྱི་མིང་སྟེ། ཆུང་མ་ལའང་བརྡ་ཚིག་གི་ཚུལ་དུ་སྦྱར་རོ། ། དེས་ན་འདི་ནི་ཡབ་རྒྱལ་པོ་བདག་གི་ཁྱིམ་དུ་ཕེབས་མྱོང་བའི་དོན་ནོ)ད་ནི་ཤུལ་དུ། ལ་མོ་ཆག་པ་ཕྲུམ་ (འཕན་ཡུལ་གྱི་ཆག་ལ་ཡིན་ནམ་སྙམ)དུ་ཕྱག་ཐབ་ཙམ་ཞིག་གསོལ་དུ་ཅི་གནང༌། ཞེས་གསོལ་བར། བཙན་པོའི་ཞལ་སྔ་ནས། དྲིན་ཅན་མི་ཡི་ཡིད་མ་བཅད། ལྷ་ཡི་རྟ་ལ་སྒལ་མི་དབྱུང༌། སྔོན་ཆད་ང་ཡི་ཡབ་ཀྱི་རིང་ལ། དབའ་ཏོ་རེ་དབྱི་ཚབ་དང་ཁྱེད་གཉིས། ཆབ་ཕ་རོལ་ཆུ་རོལ་གྱི་དགུང་བློན་དུ་བགྱིད་པར་བསམ་པ་ལས། ཏོ་རེ་ནི་ཤི། ཁྱོད་ནི་རྒས་ཏེ་ཉི་མ་འདེར་གནང་སྟེ་བཞག (ང་སྐུའི་བུ)ཙེ མྱང་ཞང་སྣང་གི་བློན་ཆེན་པོར་བསྐོས་ཏེ་བཞག་ན། ཡབ་ནོངས་ནས། ཁོ་ཡང་གློ་བ་རིངས་ཏེ་བཀྱོན་ཕབ་པ་ཡིན་ནོ། (དེ་ཡང་ཞང་སྣང་དང་རྗེ་སྲོང་བཙན་གྱི་བར་དུ་ཟུ་ཙེས་ཕྲ་མ་བཅུག་སྟེ་ཞང་ལ་ཁྲིམས་ཕོག་ཚུལ་འོག་ཏུ་གསལ)ད་ཁྱེད་དབའ་ཕ་ཚན་ནི། གློ་བ་མ་རིངས་པར་བསྡད་པས། ལ་མོ་ཆག་པ་ཕྲུམ་དུ་ཕྱག་ཐབ་ཀྱང་གསོལ་ཅིག དབུ་སྙུང་ཡང་གནང་བར་བྱའོ་ཞེས་བཀའ་སྩལ་ཏོ། ། དེར་ལ་མོ་ཆག་པ་ཕྲུམ་དུ་ཕྱག་ཐབ་གསོལ་ཏེ། སྐུ་རྟེན་དུ། ཁྲབ་བསེ་སྣ་བཅུ་དང༌། ལྡོང་སྲོམ་གྱི་རལ་གྲི་མདོར་གཅོད་བཅས་ཕུལ་ཏེ། བཙན་པོས་དབུ་སྙུང་ཡང་གནང་ངོ༌། ། དབའ་དབྱི་ཚབ་ཕ་ཚན་བདུན་ཀྱང་བྲོ་བོར་རོ། ། བཙན་པོས་བཀའ་སྩལ་བ་ནི། དབྱི་ཚབ་གློ་བ་ཉེ་བས། གུམ་ན་དུར་ཁུང་བཙན་པོ་རང་གིས་ཕྱག་བདར་ཏེ་རྩིགས་པར་གནང༌། བུ་ཚ་གང་རུང་གཅིག་ལ་གསེར་ཡིག་མི་ཆད་པར་སྩོལ་བར་གནང་སྟེ། ད་ནས་ནི་ཕན་ཆད་དུ། ། ཁྱོད་ཀྱིས་ནི་ང་མ་བཏང༌། ། ང་ཡིས་ནི་ཁྱོད་མི་བཏང༌། ། སོགས་མགུར་ཡང་བཞེངས་སོ། ། དབའ་དབྱི་ཚབ་ཀྱིས་ཀྱང་གླུ་ལན་ཕུལ་ཏེ། དེར་ཕ་ཚན་བདུན་གྱིས་གཏང་རག་ཆེན་པོ་བཏང་ངོ་ ། དབུ་སྙུང་གནང་བའི་གོར་མ་དེ། རྒྱལ་འབྲིང་ལན་ཏོན་གྱིས་བླངས་ནས་ཕྱག་ཏུ་ཕུལ་ཅིང༌། རྗེས་སོར་གོར་མ་དཀར་པོ་དེ་དབྱི་ཚབ་ཀྱི་མཆད་པའི་རྨང་དུ་བརྩིགས་སོ། (མཆད་པ་ནི་དུར་ཁུང་དང༌། གོར་མ་ནི་རྡོ་སྟེ་མནའ་བསྐྱེལ་ཚེ་རྡོ་བ་རེ་ལག་ཏུ་ལེན་སྲོལ་དེ་ཁམས་དང་འབྲས་ལྗོངས་སོགས་ན་ཉེ་དུས་བར་དུ་ཡོད་པར་སྣང)དེ་དུས་དབུ་སྙུང་གནང་བའི་ཚིག་ནི། ད་ཕྱིན་ཆད་ཁྱེད་ཕ་ཚན་གྱིས། བཙན་པོ་སྤུ་རྒྱལ་གྱི་ཞལ་སྔར་གློ་བ་མ་རིངས་ན། ནམ་ནམ་ནམ་ཞ་ཞ་ཞ་ཞར་ཡང༌། དབྱི་ཚབ་ཀྱི་བུ་ལ་མཉེས་པར་བཀྱོན་ཕབ་རེ། (ནམ་ནམ་ཞ་ཞར་བྱ་བ་ནམ་ཡང་བྱ་བ་དང་དོན་གཅིག་སྟེ། ཤེས་རབ་བརྒྱ་པར། དེ་དག་ནམ་ནམ་ཞ་ཞར་འཕུང༌། ཞེས་པ་ལྟ་བུ་ཡིན། འབྲུག་པའི་ཕལ་སྐད་ལ་ཡང་འདུག)ཕྲ་མ་ཞིག་གསན་ན་ཡང༌། ཤགས་བྱས་ཏེ་ཡུས་བཀྲོལ་ནས་བཀས་མི་བཅད་རེ། ། དབྱི་ཚབ་ཀྱི་བུ་གཅིག་ལ་གསེར་གྱི་ཡི་གེ་ལས་སྨད་རེ། སྙིང་མ་རིངས་པར་རབས་ཆད་ན། འཁོར་ཡུལ་བཞེས་རེ། (སོགས་མནའ་ཚིག་བཅུ་གཉིས་སྣང་ཞིང༌། ཁྲི་སྲོང་གི་ཀླུ་གོང་ལ་བཞེས་པའི་དབུ་སྙུང་རྣམས་རྩེ་ཞོལ་རྡོ་རིང་བྱང་ངོས་སུ་བཀོད་འདུག་པ་དེ་དག་དང་ཚིག་འགྲོས་ཤིན་ཏུ་མཐུན་པ་ཞིག་འདུག)དབྱི་ཚབ་ཕ་སྤད་ཀྱི་བྲོ་བོར་བའི་ཚིག་ནི། བཙན་པོ་སྤུ་རྒྱལ་ཁྲི་སྲོང་བཙན་ཡབ་སྲས་དང་གདུང་རྒྱུད་ལ། གློ་བ་རིངས་རེ་ (སོགས་ནས)བཙན་པོས་བཀའ་ཇི་སྩལ་བ་གཟུགས་སུ་མི་འཛིན་རེ། (ཞེས་པའི་བར་བྲོ་ཚིག་བཅུ་གཉིས་སོ)འདི་དག་ནི་གནམ་རི་སྲོང་བཙན་སྐབས་ཀྱི་ལོ་རྒྱུས་དངོས་ཀྱི་ཡིག་ཚང་ཡིན་ལ། དེ་ལྟར་རྒྱལ་པོ་གནམ་རི་སྲོང་བཙན་གྱི་སྐུ་གཤེན་ཟ་ལྷ་དབང་ཕྱུག་གིས་བྱས། མྱང་ཙེང་སྐུ་དང༌། དབའ་དབྱི་ཚབ། དབའ་མྱེས་སྣང༌། དབའ་བུ་ཚབ། མནོན་འགྲོན་པོ། ཆེས་པོ་ནགས་སེང་བཅས་ཀྱིས་བློན་པོ་བྱས། འབྲི་བཟའ་ཐོད་དཀར་ཁབ་ཏུ་བཞེས། སྲས་སྲོང་བཙན་སྒམ་པོ་དང་གུང་རི་གུང་བཙན་གཉིས། སྲས་མོ་སད་མ་ཀར་བཅས་མིང་སྲིང་གསུམ་འཁྲུངས། སྤྱི་ལོ་629པའི་ས་གླང་ལོར་འབངས་རྣམས་ཀྱིས་ངོ་ལོག་བྱས་ཏེ་གནམ་རི་སྲོང་བཙན་ལ་དུག་དྲངས་ནས་བཀྲོངས་སོ། །
ས་བཅད་གསུམ་པ། སྤུ་རྒྱལ་རིམ་བྱོན་གྱི་གདུང་རབས་མདོར་བསྡུས།
སྤུ་རྒྱལ་བཙན་པོའི་གདུང་རྒྱུད་ཀྱི་རྒྱལ་རབས་བགྲངས་ཚུལ་སྐོར་ལ། བོད་ཀྱི་ལོ་རྒྱུས་དེབ་ཐེར་རྣམས་ལས་བཤད་ཚུལ་མི་འདྲ་བ་འགའ་ཞིག་བྱུང་འདུག་སྟེ། ཏུང་ཧོང་གི་གཏེར་ཡིག་ནང་དུ་རྒྱལ་རབས་སོ་སོའི་ཡབ་ཡུམ་གྱི་མཚན་དང་བཅས་པ་གསལ་པོར་འཁོད་ཡོད་པ་འདི་ནི་《ཆོས་འབྱུང་མཁས་པའི་དགའ་སྟོན་གྱིས་རྒྱལ་རབས་བགྲངས་ཚུལ་སྐོར་དང་ཅུང་ཟད་མི་འདྲ་བ་ཙམ་ལས་དོན་གཞན་རྣམས་ཕལ་ཆེར་གཅིག་མཐུན་དུ་འདུག དེ་བས་འདིར་སྤུ་རྒྱལ་གྱི་གདུང་རབས་རྣམས་ཆོས་འབྱུང་མཁས་པའི་དགའ་སྟོན་ལ་གཞི་བཟུང་ནས་རྒྱལ་རབས་སོ་སོའི་མཚན་དང་གོ་རིམ་རྣམས་འགོད་དོ། །
གཅིག གནམ་གྱི་ཁྲི་བདུན།
སྲིད་སྐྱོང་གི་དུས་ཚོད་སྤྱི་ལོའི་སྔོན་གྱི་360ནས་སྤྱི་ལོའི་སྔོན་གྱི་84ལོ་བར།
1. སྤུ་རྒྱལ་ཐོག་མ་གཉའ་ཁྲི་བཙན་པོ་ནི། སྤྱི་ལོའི་སྔོན་གྱི་417ལོའི་ཤིང་བྱི་ལོར། སྤུ་བོའི་ཡུལ་དུ་ཡབ་ཐེ་རང་མང་སྙ་ཨུ་བེ་ར་དང༌། ཡུམ་མོ་བཙུན་བྱ་བ་གཉིས་ལ་སྲས་དགུ་འཁྲུངས་པའི་ཐ་ཆུང་དེ་ཡིན་ལ། སྐུ་ནར་སོན་པ་དང་ཐུགས་རྒྱུད་གྱོང་ཞིང་སྟོབས་རྩལ་ཆེ་སྟབས་ཡུལ་དཔོན་དང་འཐབ་འཛིང་བྱས། མཐར་སྤུ་བོ་ནས་ཡུལ་བུད་དེ་བོད་དུ་ཕྱིན། ལམ་བར་དུ་བོད་ཀྱི་རྒྱལ་ཕྲན་གྱི་གཉའ་གནོན་འོག་ནས་བྲོས་བྱོལ་བྱས་དེ་མགོན་དང་དཔུང་གཉེན་བཙལ་བའི་བོད་མི་ཁག་གཅིག་དང་འཕྲད་པ་དེ་དག་དང་བསྡོངས་ནས་བོད་ཡུལ་དུ་ཕྱིན། ཐོག་མར་བོད་ཀྱི་རྒྱལ་ཕྲན་དེ་ཉིད་དབང་དུ་བསྡུས། སྤྱི་ལོའི་སྔོན་གྱི་360 ལོར་བོད་ཀྱི་རྒྱལ་པོ་ཐོག་མ་གྱུར། སྐུ་མཁར་ཡུམ་བུ་བླ་སྒང་བརྩིགས། དེ་ནས་ཞང་ཞུང་ཕུད་པའི་བོད་ཀྱི་ཡུལ་གྲུ་ཕལ་མོ་ཆེ་དབང་དུ་བྱས། བོད་ཀྱི་བཙན་པོ་ཞེས་པའི་མཚན་སྙན་ཐོག་མར་བཞེས། མཆན་ཁེབས་ཀྱི་བློན་ཆེན་ལ་ལྷོ་དང་སྙགས་གཉིས་ཀྱིས་བྱས། བོན་པོ་མཚེ་མི་སྨུ་རྒྱལ་དང༌། ཙོ་མི་ཕྱག་གར་གཉིས་སྐུ་གཤེན་དུ་བསྟེན། ཕྱིང་བ་སྟག་རྩེར་ཕེབས་ཏེ་ཁྲིམས་དང་ལས་ཀའི་སྒྲིག་གཞི་བཟོས། གནམ་མུག་མུག་གམ་མུ་ཚོ་བཟའ་བྱ་བ་ཁབ་ཏུ་བཞེས། སྲས་མུ་ཁྲི་བཙན་པོ་འཁྲུངས་སྐབས་དེར་སྐུ་ན་བགྲེས་པོར་སླེབས་སྟབས་སྲས་ཀྱིས་ཆིབས་ཁ་ཐུབ་ཙམ་ན་སྤྱི་ལོའི་སྔོན་གྱི་345པའི་ཤིང་ཕག་ལོར་སྐུ་གཤེགས་སོ། །
2. སྤུ་རྒྱལ་གཉིས་པ་མུ་ཁྲི་བཙན་པོ་ ནི། ཡབ་གཉའ་ཁྲི་བཙན་པོ་དང་ཡུམ་མུ་ཚོ་བཟའ་འམ་གནམ་མུག་མུག་གཉིས་ཀྱི་སྲས་སུ་སྤྱི་ལོའི་སྔོན་གྱི་355པའི་མེ་སྟག་ལོར་སྐུ་འཁྲུངས། སྐུ་གཤེན་གཅོའུ ་ལན་ཚས་མཛད། གསས་ཁང་ཁོ་མ་ནེ་ཆུང་བཞེངས། བོན་གཤེན་ནམ་མཁའ་སྣང་བའི་མདོག་ཅན་ལས་ཁྲོ་བོ་དབང་ཆེན་གྱི་རྒྱུད་ཞུས། ལྷ་རི་གྱང་ཐོ་ལ་བསྒྲུབ་པ་བྱས། ཞང་ཞུང་ནས་མཁས་པ་ཆེན་པོ་བརྒྱ་རྩ་བརྒྱད་གདན་དྲངས། བོད་དུ་བོན་གྱི་འདུ་གནས་ཆེན་པོ་སུམ་ཅུ་རྩ་བདུན་བཙུགས། བོད་ཀྱི་ཡིག་གཟུགས་ལ་ལེགས་བཅོས་ཐེངས་དང་པོ་བྱས། སྤྱི་སྔོན་272པའི་ས་གླང་ལོར་སྐུ་གཤེགས།
3. སྤུ་རྒྱལ་གསུམ་པ་དིང་ཁྲི་བཙན་པོ་ནི། ཡབ་མུ་ཁྲི་བཙན་པོ་དང་ཡུམ་ས་བཟའ་དིང་དིང་མ་གཉིས་ཀྱི་སྲས་སུ་འཁྲུངས། སྐུ་གཤེན་གཅེ་སྨིན་དཀར་གྱིས་མཛད། གསས་མཁར་ཁོ་མ་ཡང་རྩེ་བཞེངས། སོ་བཟའ་ཐམ་ཐམ་མ་ཁབ་ཏུ་བཞེས།
4. སྤུ་རྒྱལ་བཞི་པ་སོ་ཁྲི་བཙན་པོ་ནི། ཡབ་དིང་ཁྲི་བཙན་པོ་དང་ཡུམ་སོ་བཟའ་ཐམ་ཐམ་མ་གཉིས་ཀྱི་སྲས་སུ་སྐུ་འཁྲུངས། སྐུ་གཤེན་གཅེ་འོད་དཀར་གྱིས་མཛད། གསས་མཁར་རྨུ་ར་དགུ་ཁྱུང་བཞེངས། དགོ་བཟའ་མེར་མེར་མ་ཁབ་ཏུ་བཞེས།
5. སྤུ་རྒྱལ་ལྔ་པ་མེར་ཁྲི་བཙན་པོ་ནི། ཡབ་སོ་ཁྲི་བཙན་པོ་དང༌། ཡུམ་དགོ་བཟའ་མེར་མེར་མ་གཉིས་ཀྱི་སྲས་སུ་འཁྲུངས། སྐུ་གཤེན་མཚེ་མི་ཟུང་སྨན་གྱིས་བྱས། གསས་མཁར་ཟོ་བོ་ཁྱུང་ལག་བཞེངས། གདགས་ལྷ་དཀར་མོ་ཁབ་ཏུ་བཞེས།
6. སྤུ་རྒྱལ་དྲུག་པ་གདགས་ཁྲི་བཙན་པོ་ནི། ཡབ་མེར་ཁྲི་བཙན་པོ་དང་ཡུམ་གདགས་ལྷ་དཀར་མོ་གཉིས་ཀྱི་སྲས་སུ་འཁྲུངས། སྐུ་གཤེན་དག་པ་མི་ཆེན་གྱིས་མཛད། གསས་ཁང་གཡུང་དྲུང་ལྷ་རྩེ་བཞེངས། སྲིབས་ལྷ་སྔོན་མོ་ཁབ་ཏུ་བཞེས།
7. སྤུ་རྒྱལ་བདུན་པ་སྲིབས་ཁྲི་བཙན་པོ་ནི། ཡབ་གདགས་ཁྲི་བཙན་པོ་དང་ཡུམ་སྲིབས་ལྷ་སྔོན་མོ་གཉིས་ཀྱི་སྲས་སུ་འཁྲུངས། སྐུ་གཤེན་གཅེའུ་ཞལ་དཀར་གྱིས་མཛད། གསས་ཁང་ཁོ་མ་རུ་རིང་བཞེངས། ས་བཙན་ཀླུ་རྗེ་ཁབ་ཏུ་བཞེས། སྤྱི་ལོའི་སྔོན་གྱི་84པའི་མེ་བྱ་ལོར་སྐུ་གཤེགས། འདི་ཡན་གྱི་རྒྱལ་རབས་རྣམས་སྐུ་གཤེགས་པའི་ཚེ་སྤྱི་བོའི་རྨུ་ཐག་ལ་འཇུས་ནས་སྐུ་ཕུང་ས་ལ་མ་བཞག་པར་གནམ་དུ་གཤེགས་པའི་ཕྱིར་ན་གནམ་གྱི་ཁྲི་བདུན་ཞེས་པའི་མཚན་བྱུང་བར་གྲགས་ཀྱང༌། དོན་དུ་སྐུ་ཕུང་མེ་ལ་བསྲེགས་པའི་དུ་བ་གནམ་དུ་སོང་བ་ལ་དེ་ལྟའི་ཟེར་སྲོལ་བྱུང་བར་མིན་ནམ་སྙམ།
གཉིས། སྟོད་ཀྱི་སྟེང་གཉིས།
སྲིད་སྐྱོང་གི་དུས་ཚོད་སྤྱི་ལོའི་སྔོན་གྱི་84ལོ་ནས་སྤྱི་ལོའི་སྔོན་གྱི་31བར།
1. སྤུ་རྒྱལ་བརྒྱད་པ་གྲི་གུམ་བཙན་པོ་ནི། ཡབ་སྲིབས་ཁྲི་བཙན་པོ་དང་ཡུམ་ས་བཙུན་ཀླུ་རྗེ་གཉིས་ཀྱི་སྲས་སུ་སྐུ་འཁྲུངས། སྐུ་གཤེན་གཅེའུ་ཚེམས་དཀར་གྱིས་མཛད། གསས་མཁར་ས་ལེ་བྱེའུ་ཚང་བཞེངས། ཀླུ་སྲིང་མེར་ལྕམ་ཁབ་ཏུ་བཞེས། སྤྱི་ལོའི་སྔོན་གྱི་84པ་མེ་བྱི་ལོར་རྒྱལ་པོའི་ཁྲི་འཛིན། དུས་སྐབས་དེར་སྤུ་རྒྱལ་གྱི་མངའ་ཁོངས་སུ་ཡོད་པའི་རྒྱལ་ཕྲན་རྣམས་སྟོབས་ཤུགས་ཆེན་པོར་ཆགས་སྟབས། གཙང་གི་རྒྱལ་ཕྲན་ལོ་ངམ་དང་དེ་ཕྱོགས་ཀྱི་བོན་པོ་རྣམས་ཀྱིས་རྒྱལ་སྲིད་ལ་ཐེ་གཏོགས་བྱས་པས་རྒྱལ་པོས་གཡུང་དྲུང་བོན་བསྟན་བསྣུབས། དེའི་ཚེ་སྟག་གཟིག་གི་གུ་ར་ཝ་ཏ་ཞེས་པའི་ཡུལ་ནས་སྟག་གཟིག་ཡུལ་གྱི་ཆོས་ལུགས་བོད་དུ་བསྒྱུར་ཏེ་རྒྱལ་པོའི་བླ་མཆོད་དུ་བཀུར། ཁ་ཆེའི་ཡུལ་དུ་དཔུང་འཇུག་བྱས་ཏེ་གཡུལ་ལས་རྒྱལ། ཕྱིར་བོད་དུ་ལོག་པའི་ལམ་དུ་གཙང་གི་མྱང་ཡུལ་དུ་སླེབས་པ་དང༌། རྒྱལ་ཕྲན་ལོ་ངམ་གྱིས་གཡོ་ཐབས་ཀྱིས་བསུ་བའི་མཛད་སྒོའི་ཁྲོད་དུ་མདའ་འཕངས་ཏེ་སྤྱི་ལོའི་སྔོན་གྱི་81ལྕགས་བྱི་ལོར་རྒྱལ་པོ་བཀྲོངས། སྤུར་ཟངས་ཀྱི་གའུ་ནང་དུ་བཅུག་སྟེ་ཉང་ཆུའི་ནང་དུ་བསྐྱུར། དམག་རྣམས་ཕམ་པར་བྱས་ཏེ་སྤུ་རྒྱལ་གྱི་རྒྱལ་སྲིད་འཕྲོགརྒྱལ་སྲས་རྣམས་སྤུ་ཀོང་སོགས་ཀྱི་ཡུལ་དུ་བྲོས། སྲས་མོ་བཙན་དབང་གིས་ཆུང་མར་གྱུར། བཙུན་མོ་གཡོག་ཏུ་བཀོལ། བོད་ཀྱི་རྒྱལ་སྲིད་ལོ་བཅུ་གསུམ་ཙམ་ལ་ལོ་ངམ་གྱིས་བཟུང༌།
2. སྤུ་རྒྱལ་དགུ་པ་སྤུ་ལྡེའུ་གུང་རྒྱལ་ནི། ཡབ་གྲི་གུམ་བཙན་པོ་དང་ཡུམ་ཀླུ་སྲིང་མེར་ལྕམ་གཉིས་ཀྱི་སྲས་སུ་འཁྲུངས། སྐུ་ན་གཞོན་པའི་སྐབས་སུ་ཡབ་རྒྱལ་པོ་ཉིད་ལོ་ངམ་གྱིས་བཀྲོངས་ཏེ་རྒྱལ་སྲིད་ཤོར་སྟབས་སྤུ་བོའི་ཡུལ་དུ་བྲོས་བྱོལ་ལ་ཕེབས། ཡུལ་དེའི་རྗེ་བོར་བཀུར། དེ་ནས་ལོ་ངོ་བཅུ་ལྷག་ཙམ་གྱི་རྗེས་སུ་སྤུ་རྒྱལ་གྱི་ཉེ་ཚན་དུ་གྱུར་པ་བཀྲགས་ཀྱི་རུས་ལ་གཏོགས་པའི་བློན་པོ་རུ་ལས་སྐྱེས་དང་དཔུང་སྡེབ་བྱས་ནས་གཙང་ཁུལ་དུ་དམག་དྲངས། མཁར་ཉང་རོ་ཤམ་པོ་རྩེ་ནས་ཕར། ལོ་ངམ་འཁོར་དང་བཅས་པ་བསད་དེ་སྤྱི་ལོའི་སྔོན་གྱི་68པའི་ཆུ་གླང་ལོར་སླར་ཡང་སྤུ་རྒྱལ་གྱི་རྒྱལ་སྲིད་ཐོབ། ཞང་ཞུང་གི་ཡུལ་ནས་ཁྱུང་ཕོ་མུ་ཁྱུང་རྒྱན་དང༌། ལྷ་ཁྱུང་རྒྱན་སྐུ་མཆེད་གཉིས་གདན་དྲངས་ནས་བོན་གྱི་བསྟན་པ་སླར་ཡང་དར་བར་བྱས། ཕྱིང་བ་སྟག་རྩེ་རུ་སྐུ་མཁར་དངོས་སུ་བརྩིགས། སྐུ་གཤེན་གཅེ་གཉའ་བཞེད་ཀྱིས་བྱས་གསས་ཁང་ཁྲི་སྐོར་བཞེངས། འོམ་ཐང་སྨན་མཚོ་ཁབ་ཏུ་བཞེས། སྐབས་དེ་ནི་བཟོ་ལས་ལག་རྩལ་དང་ཞིང་ལས་ཐོན་སྐྱེད་ཀྱི་སྐོར་ལ་ཡར་ཐོན་ཆེ་ཤོས་ཀྱི་དུས་རབས་ཤིག་ཡིན། འདི་གཉིས་ལ་སྟོད་ཀྱི་སྟེང་གཉིས་ཟེར་བའང་སྤུ་རྒྱལ་གྱི་སྲིད་དབང་སྟོང་བའི་བར་སྐབས་ཀྱི་སྔོན་རྗེས་སུ་བྱུང་བའི་རྒྱལ་པོ་གཉིས་ཡིན་པའི་ཕྱིར་ན་མིང་དེ་ལྟར་དུ་བྱུང་བར་སྣང༌།
གསུམ། ས་ཡི་ལེགས་དྲུག
སྲིད་སྐྱོང་གི་དུས་ཚོད་སྤྱི་ལོའི་སྔོན་གྱི་31ལོ་ནས་སྤྱི་ལོ་142ལོའི་བར།
1. སྤུ་རྒྱལ་བཅུ་པ་ཨེ་ཤོ་ལེགས་ནི། ཡབ་སྤུ་ལྡེའུ་གུང་རྒྱལ་དང་ཡུམ་འོམ་ཐང་སྨན་མཚོ་གཉིས་ཀྱི་སྲས་སུ་འཁྲུངས། སྐུ་གཤེན་སྟོབས་ར་ཤིབས་ཤང་གིས་མཛད། གསས་ཁང་ས་ལེ་ལྗོན་ཕྱུག་བཞེངས། རྨུ་ལྕམ་བྲ་མ་ཁབ་ཏུ་བཞེས།
2. སྤུ་རྒྱལ་བཅུ་གཅིག་པ་དེ་ཤོ་ལེགས་ནི། ཡབ་ཨེ་ཤོ་ལེགས་དང༌། ཡུམ་རྨུ་ལྕམ་བྲ་མ་གཉིས་ཀྱི་སྲས་སུ་འཁྲུངས། སྐུ་གཤེན་མི་མོ་ཆུང་གིས་མཛད། གསས་ཁང་ཁོ་མ་ཡང་རྩེ་བཞེངས། ཀླུ་ལྕམ་མེར་མ་ཁབ་ཏུ་བཞེས།
3. སྤུ་རྒྱལ་བཅུ་གཉིས་པ་ཐི་ཤོ་ལེགས་ནི། ཡབ་དེ་ཤོ་ལེགས་དང༌། ཡུམ་ཀླུ་ལྕམ་མེར་མ་གཉིས་ཀྱི་སྲས་སུ་འཁྲུངས། སྐུ་གཤེན་འཛིན་བོན་ཁོག་དེར་གྱིས་བྱས། གསས་ཁང་ས་ལེ་བང་བང་བཞེངས། བཙུན་མོ་གུང་སྨན་ཁབ་དུ་བཞེས།
4. སྤུ་རྒྱལ་བཅུ་གསུམ་པ་གོང་རུ་ལེགས་ནི། ཡབ་ཐི་ཤོ་ལེགས་དང༌། ཡུམ་བཙན་མོ་གུང་སྨན་གཉིས་ཀྱི་སྲས་སུ་འཁྲུངས། སྐུ་གཤེན་མཚེས་པ་གནམ་འདུལ་གྱིས་མཛད། གསས་ཁང་རིན་ཆེན་ཟུར་མང་བཞེངས། མཚོ་སྨན་འབྲོང་མ་ཁབ་ཏུ་བཞེས།
5. སྤུ་རྒྱལ་བཅུ་བཞི་པ་འབྲོང་ཞི་ལེགས་ནི། ཡབ་གོང་རུ་ལེགས་དང༌། ཡུམ་མཚོ་སྨན་འབྲོང་མ་གཉིས་ཀྱི་སྲས་སུ་འཁྲུངས། སྐུ་གཤེན་ལྷ་བོན་ཡེ་གཤེན་བདུད་འདུལ་གྱིས་མཛད། གནམ་སྨན་བུ་མོ་ཁབ་ཏུ་བཞེས།
6. སྤུ་རྒྱལ་བཅོ་ལྔ་པ་ཨི་ཤོ་ལེགས་ནི། ཡབ་འབྲོང་ཞི་ལེགས་དང༌། ཡུམ་གནམ་སྨན་བུ་མོ་གཉིས་ཀྱི་སྲས་སུ་འཁྲུངས། སྐུ་གཤེན་ཨ་ལ་དུན་ཅུག་གིས་མཛད། རྨུ་ལྕམ་རྨང་ལེགས་ཁབ་ཏུ་བཞེས། འདི་དྲུག་པོ་སྐུ་གཤེགས་པའི་ཚེ་བང་སོ་གཡའ་སྤང་མཚམས་སུ་བཏབ་པས་ན་ས་ཡི་ལེགས་དྲུག་ཟེར།
བཞི། ཆུ་ལ་ལྡེའུ་བརྒྱད།
སྲིད་སྐྱོང་གི་དུས་ཚོད་སྤྱི་ལོ་142ནས་སྤྱི་ལོ་341བར།
1. སྤུ་རྒྱལ་བཅུ་དྲུག་པ་ཟ་ནམ་ཟིན་ལྡེ་ནི། ཡབ་ཨི་ཤོ་ལེགས་དང༌། ཡུམ་རྨུ་ལྕམ་རྨང་ལེགས་གཉིས་ཀྱི་སྲས་སུ་འཁྲུངས། སྐུ་གཤེན་བོན་པོ་གཡུང་དྲུང་རྒྱལ་པོས་མཛད། མཚོ་སྨན་ཁྲི་དཀར་ཁབ་ཏུ་བཞེས།
2. སྤུ་རྒྱལ་བཅུ་བདུན་པ་འཕྲུལ་ནམ་གཞུང་བཙན་ལྡེ་ནི། ཡབ་ཟ་ནམ་ཟིན་ལྡེ་དང༌། ཡུམ་མཚོ་སྨན་ཁྲི་དཀར་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་མཚོ་མི་ཀུན་སྣང་གིས་མཛད། སེ་གཉན་མེར་མོ་ཁབ་ཏུ་བཞེས།
3. སྤུ་རྒྱལ་བཅོ་བརྒྱད་པ་སེ་སྣོལ་གནམ་ལྡེ་ནི། ཡབ་འཕྲུལ་ནམ་གཞུང་བཙན་ལྡེ་དང༌། ཡུམ་སེ་གཉན་མེར་མོ་གཉིས་ཀྱི་སྲས་སུ་འཁྲུངས། ཀླུ་མོ་མེར་མོ་ཁབ་ཏུ་བཞེས།
4. སྤུ་རྒྱལ་བཅུ་དགུ་པ་སེ་སྣོལ་པོ་ལྡེ་ནི། ཡབ་སེ་སྣོལ་གནམ་ལྡེ་དང༌། ཡུམ་ཀླུ་མོ་མེར་མོ་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་ཨ་སོ་གཙུག་ཕུད་ཀྱིས་མཛད། འོ་བཟའ་ཏེ་མོ་མཚོ་ཁབ་ཏུ་བཞེས།
5. སྤུ་རྒྱལ་ཉི་ཤུ་པ་ལྡེ་སྣོལ་ནམ་ནི། ཡབ་རྒྱལ་པོ་སེ་སྣོལ་པོ་ལྡེ་དང༌། ཡུམ་འོ་བཟའ་ཏེ་མོ་མཚོ་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་ཨ་ལ་དན་ཅིས་མཛད། ཁྲི་སྨན་རྗེ་མོ་ཁབ་ཏུ་བཞེས།
6. སྤུ་རྒྱལ་ཉེར་གཅིག་པ་ལྡེ་སྣོལ་པོ་ནི། ཡབ་རྒྱལ་པོ་སྡེ་སྣོལ་ནམ་དང༌། ཡུམ་ཁྲི་སྨན་རྗེ་མོ་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་དར་མ་ཧ་རེས་མཛད། ཁྲི་སེ་བཙུན་གཉན་མོ་ཞེས་པ་ཁབ་ཏུ་བཞེས།
7. སྤུ་རྒྱལ་ཉེར་གཉིས་པ་ལྡེ་རྒྱལ་པོ་ནི། ཡབ་ལྡེ་སྣོལ་པོ་དང༌། ཡུམ་ཁྲི་སེ་བཙུན་གཉན་མོ་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་ད་ས་ཧ་རིས་མཛད། སྨན་བཙུན་ལུག་སྐོང་ཁབ་ཏུ་བཞེས།
8. སྤུ་རྒྱལ་ཉེར་གསུམ་པ་ལྡེ་སྤྲིན་བཙན་ནི། ཡབ་ལྡེ་སྣོལ་པོ་དང༌། ཡུམ་སྨན་བཙུན་ལུག་སྐོང་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་མུ་ལ་མ་ཧོས་མཛད། གཉན་བཙུན་མང་མོ་རྗེ་ཁབ་ཏུ་བཞེས། འདི་དག་གི་བང་སོ་ཆུ་བོའི་གཞུང་དུ་བཏབ་པས་ཆུ་ལ་ལྡེ་བརྒྱད་ཅེས་གྲགས་སོ། །
ལྔ། ཚིགས་ལ་བཙན་ལྔ།
སྲིད་སྐྱོང་གི་དུས་ཚོད་སྤྱི་ལོ341ནས་སྤྱི་ལོ་493བར།
1. སྤུ་རྒྱལ་ཉེར་བཞི་པ་རྒྱལ་ཏོ་རེ་ལོང་བཙན་ནི། ཡབ་ལྡེ་སྤྲིན་བཙན་དང༌། ཡུམ་གཉན་བཙུན་མང་མོ་རྗེ་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་ཏ་ར་ལ་ཧ་རེས་མཛད། ཐོན་མི་འབྲིང་པོ་རྒྱལ། སྣུབས་སྨན་ད་རེ། སྟོང་འདར་རྗེ་རྣམས་ཀྱིས་བློན་པོ་བྱས། འོ་མ་ལྡེ་བཟའ་ཁྲི་བཙན་བྱང་མ་ཁབ་ཏུ་བཞེས། བཙན་པོ་འདིའི་གཅུང་པོ་ལྟབ་ནག་ཅེས་པ་ཐང་མཚམས་སུ་ཕབ། དེའི་རྒྱུད་ལ་ཞང་ལྔ་གཅུང་པ་ཞེས་གྲགས་སོ། །
2. སྤུ་རྒྱལ་ཉེར་ལྔ་པ་ཁྲི་བཙན་ནམ་ནི། ཡབ་རྒྱལ་ཏོ་རེ་ལོང་བཙན་དང༌། ཡུམ་འོ་མ་ལྡེའུ་བཟའ་ཁྲི་བཙུན་བྱང་མ་གཉིས་ཀྱི་སྲས་སུ་འཁྲུངས། སྐུ་གཤེན་ཞང་ཞུང་མུ་ལ་ཧ་རྒྱལ་གྱིས་མཛད། སྣུབས་གཉའ་དོར་གཙུག་དང༌། སྲས་ཁྲི་ཟུང་མོང་ཁོང་གིས་བློན་པོ་བྱས། སྨན་བཟའ་ཁྲི་དཀར་ཁབ་ཏུ་བཞེས།
3. སྤུ་རྒྱལ་ཉེར་དྲུག་པ་ཁྲི་སྒྲ་དཔུང་བཙན་ནི། ཡབ་ཁྲི་བཙན་ནམ་དང༌། སྨན་བཟའ་ཁྲི་དཀར་གཉིས་ཀྱི་སྲས་སུ་འཁྲུངས། སྐབས་དེར་ཡང་མུ་ལ་ཧ་རྒྱལ་གྱིས་སྐུ་གཤེན་མཛད། མགར་སྒྲ་ཛི་མུ་དང༌། ཐོན་མི་གླུ་མང་དྲེད་པོས་བློན་པོ་བྱས། སྨན་བཟའ་ཀླུ་སྟེང་ཁབ་ཏུ་བཞེས།
4. སྤུ་རྒྱལ་ཉེར་བདུན་པ་ཁྲི་ཐོག་རྗེ་བཙན་ནི། ཡབ་ཁྲི་སྒྲ་དཔུང་བཙན་དང༌། ཡུམ་སྨན་བཟའ་ཀླུ་སྟེང་གཉིས་ཀྱི་སྲས་སུ་འཁྲུངས། མགར་གཉའ་བཙན་ལྡེམ་བུ་དང༌། སྣུབས་སྐྱེས་ཐོག་རྗེ་མོར་བཙན་གྱིས་བློན་པོ་བྱས། རུ་ཡོང་བཟའ་སྟོང་རྒྱལ་མོ་མཚོ་ཁབ་ཏུ་བཞེས།
5. སྤུ་རྒྱལ་ཉེར་བརྒྱད་པ་ལྷ་ཐོ་ཐོ་རི་གཉན་བཙན་ནི། ཡབ་རྒྱལ་པོ་ཁྲི་ཐོག་རྗེ་བཙན་དང༌། ཡུམ་རུ་ཡོང་བཟའ་སྟོང་རྒྱལ་མོ་མཚོ་གཉིས་ཀྱི་སྲས་སུ་སྤྱི་ལོ་406པའི་ཤིང་རྟ་ལོར་སྐུ་བལྟམས། སྐུ་གཤེན་གཅེའུ་གཡང་སྐྱེས་དང༌། མཚེ་མི་འདུ་འཕྲོ་གཉིས་ཀྱིས་བྱས། རྣོ་བཟའ་མང་དགའ་ཁབ་ཏུ་བཞེས། རྒྱལ་པོ་འདིའི་དུས་སུ་སྤྱི་ལོ་433པའི་ཆུ་བྱ་ལོར་བལ་པོའི་ཡུལ་ནས་པཎྜི་ཏ་བློ་སེམས་མཚོ་དང༌། ལོ་ཙཱ་བ་ཐི་ལེ་སེ་གཉིས་ཀྱིས་སྤང་ཀོང་ཕྱག་རྒྱ་པ་དང་མདོ་ཟ་མ་ཏོག་གི་གླེགས་བམ་གཉིས། གསེར་གྱི་མཆོད་རྟེན་གཅིག་མུ་དྲའི་ཕྱག་རྒྱ་ཞེས་པ་ནོར་བུའི་རིགས་ཀྱི་རྡོ་ལ་ཡིག་དྲུག་རང་བྱོན་ཅན་ཚད་ཁྲུ་གང་ཙམ་གཅིག ཙིན་ཏ་མ་ཎིའི་སྐོས་ཕོར་ཞེས་པ་བཅུ་གཅིག་ཞལ་ཡིད་བཞིན་ནོར་བུའི་གཟུགས་ཀྱི་སྐོས་ཕོར་གཅིག
སྙིང་པོ་ཡི་གེ་དྲུག་པ་བཅས་ཁྱེར་ནས་བོད་དུ་འོངས་ཏེ་ཕོ་བྲང་ཡུམ་བུ་བླ་སྒང་དུ་བཞུགས་པའི་སྤུ་རྒྱལ་ལྷ་ཐོ་ཐོ་རིའི་ཕྱག་ཏུ་ཕུལ། རྒྱལ་པོ་ངོ་མཚར་སྐྱེས་ཏེ་ཕོ་བྲང་གི་དཀོར་མཛོད་དུ་བཞུགས་སུ་གསོལ། གསེར་སྐྱེམས་དང་གཡུ་སྔོན་གྱིས་མཆོད་པ་བྱས། མཚན་གཉན་པོ་གསང་བ་ཞེས་གསོལ། རྒྱལ་པོས་ཕྱག་དང་བཀུར་བསྟི་རྒྱ་ཆེར་བྱས་པས་བོད་དུ་སངས་རྒྱས་ཆོས་ལུགས་ཀྱི་དབུ་དེ་ནས་བརྙེས་པར་རྩི་བའི་སྲོལ་བྱུང༌། སྤྱི་ལོ་493པའི་ཆུ་བྱ་ལོར་སྐུ་གཤེགས། དེ་ལྟར་བཙན་ལྔ་པོའི་མཆད་པའམ་བང་སོ་འཕྱིང་ལུང་དར་བ་ཐང་དུ་བཏབ་སྟེ་སྦྲ་འདྲ་བའི་ས་ཕུང་བྱས་ཡོད་དོ། །
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2360848 位访客


text:
2016/12/01ཉིན་སྤེལ། ཁོས་ཧ་ཅང་ཐལ་དྲགས་པའི་འདེམས་ཁ་འདི་བྱས་ནས་རང་ཉིད་ལོ་བཅོ་ལྔ་ལ་སླེབས་པའི་ཚེ་སྲོག་དེ་མཇུག་སྒྲིལ་དགོས་དོན་ཡང་སྙིང་སློབ་བུ་དེ་ལ་གདུག་རྩུབ་ཆེ་བའི་རྒྱུ་མཚན་ཅི་ཞིག་འཕྲད་ཡོད་ཟེར་ན། སློབ་མ་ཐའོ་ཁྲིན་ཕིང་(陶成鹏)༢༠༠༡ ལོ་ཟླ ༥ ནང་སྐྱེས་པ་དང་། ད་ལོ་བགྲང་བྱ་བཅོ་ལྔ་ལ་སླེབས་ནས་མཚོ་སྔོན་ཞིང་ཆེན་སློབ་འབྲིང་ཞིག་གི་སློབ་མ་རེད་འདུག ད་ལོའི་དྲུག་གཅིག་བྱིས་པའི་དུས་ཆེན་གྱི་ཞོགས་པར་ཁོས་རང་ཁྱིམ་དུ་ཞིང་སྨན་དུག་ཆེན་(黑光灯)ཤེལ་དམ་གང་བཏུང་ནས་རང་ཤི་བརྒྱབ་ཡོད་པ་རེད། གནས་ཚུལ་དེ་ནང་མིས་ཤེས་ནས་མགྱོགས་མྱུར་ངང་སློབ་གྲྭའི་ཉེ་འགྲམ་གྱི་མི་དམངས་སྨན་ཁང་ཞིག་ལ་བསྐྱལ་འདུག་ཀྱང་། མྱུར་སྐྱོབ་མ་ཐུབ་པར་ལོ་ཆུང་བྱིས་པ་དེའི་ཚེ་སྲོག་དེ་ལྟར་རྫོགས།
སྐུ་ན་གཞོན་པའི་རྒྱལ་པོ་ཡཱ་སིན་ཁྱིམ་མཚེའི་རྒྱལ་ཁབ་ཀྱི་འཇབ་དམག་གིས་འཇུ་བཟུང་བྱས། ཡཱ་སིན་གྱི་ལང་ཚོ་དང་སྤྲོ་སྣང་གིས་རྒྱལ་ཁབ་དེའི་རྒྱལ་པོའི་ཡིད་སེམས་ཅིག་ཅར་དུ་ཕྲོགས། དེ་བས་ཁོ་ལ་སྲོག་ཁྲིམས་མ་བཏང་ཐོག འདྲི་དོན་དཀའ་མོ་ཁག་པོ་ཞིག་ལ་ལན་ཐེབས་ན། རྒྱལ་པོ་གང་དེས་ཡཱ་སིན་ལ་རང་དབང་སྟེར་བར་ཞལ་བཞེས་གནང་། དེ་བཞིན་ཡཱ་སིན་ལ་ལོ་གཅིག་རིང་བསམ་བློ་གཏོང་བའི་དུས་ཚོད་བྱིན། གལ་ཏེ་ལོ་ཧྲིལ་པོ་དེའི་ནང་དྲི་བ་དེར་ད་དུང་ལན་མ་ཐེབས་པ་ཡིན་ན། ཡཱ་སིན་སྲོག་ཐོག་གཏོང་རྒྱུ་རེད། དྲི་བ་ནི། བུད་མེད་ལ་དོན་ངོ་མར་ཅི་ཞིག་མཁོ་བ་རེད་ཅེས་པ་དེ་རེད།
རང་གི་བཅའ་དངོས་ཡོད་ཏོ་ཅོག་གཏོར་བཅོམ་བྱས་པའི་སྒྱུ་རྩལ་བ། སྒྱུར་བ་པོ་རིན་ཆེན་དབང་རྒྱལ། __རོང་བོ་དགེ་འདུན་ལྷུན་གྲུབ།
(མ་རྩོམ་དུ་མི་སྣ་རྣམས་ཀྱི་མིང་ཆ་ཚང་བ་བྲིས་འདུག་ཀྱང། འགྱུར་དུ་དེ་ལྟར་བྲིས་ན་ཡིག་ཚོགས་ཆེ་བ་དང་ཀློག་མི་བདེ་བས་མི་སྣའི་མིང་དང་པོ་རྣམས་མ་གཏོགས་བྲིས་མེད། མི་སྣ་གཙོ་བོ (Michael Landy) གྱི་མིང་བརྗོད་དོན་ཚན་པར་སོ་སོ་རུ་མིང་དང་པོའམ་ཡང་ན་གཉིས་པ་བྲིས་འདུག་པས། དེ་ཡང་ཀློག་བདེ་ཆེད་འགྱུར་དུ་མིང་དང་པོ་མ་ཁལ་ཞེས་བྲིས་ཡོད། སྒྱུར་བ་པོ་རིན་ཆེན་དབང་རྒྱལ་གྱིས།)
ནང་དོན་མདོར་བསྡུས། མ་ཁལ་ལན་ཊིས་ཉེ་ཆར་བྷེ་སེལ་རུ་སྒྱུ་རྩལ་གསར་པ་ཞིག་བཤམ་སྟོན་བྱེད་ཀྱི་ཡོད་པ་དང་། ཁོང་ནི་ ༢༠༠༡ ལོར་རང་གི་བཅའ་དངོས་ཡོད་ཏོ་ཅོག་སྒྱུ་རྩལ་གྱི་རྣམ་པའི་ཐོག་གཏོར་བཅོམ་བྱས་པའི་སྙན་གྲགས་ཅན་གྱི་སྒྱུ་རྩལ་བ་ཡིན། ཨ་ལ་སི་ཊར་སོ་ཀིས (Alastair Sooke) ཁོང་དང་ཐུག་འཕྲད་ཀྱིས་གླེང་མོལ་བྱས་ཡོད།
ཐོག་མར”མི་ལྷག”ཅེས་པའི་ཐ་སྙད་འདིར་གོ་བ་སྟབས་བདེ་ཞིག་བླངས་ན། “མི་ལྷག”ཅེས་པ་ནི་གོ་ཆོད་མེད་པའི་མི་ལྷག་མའམ་ཟུར་པ་ཞེས་པའི་དོན་ལ་གོ་དགོས་ཤིང་འདི་ནི་རང་རེས་གསར་དུ་སྤྱོད་ཀྱིན་པའི་ཐ་སྙད་གཅིག་ཆགས་བཞིན་འདུག
བརྩམས་སྒྲུང་མཁན་པོRལགས་ཉིན་འགའི་སྔོན་ལ་ཕྱིའི་རི་ཁུལ་ཅིག་ཏུ་སོང་ནས་ཁམས་གཡེང་བྱས་ལ། ཞོགས་པ་སྔ་མོར་ཁོང་ཝེ་ཡེ་ན་རུ་འབྱོར། ཁོང་གིས་རླངས་འཁོར་འབབ་ཚིགས་སུ་ཚགས་ཤོག་ཅིག་ཉོས་ཏེ་བལྟས་ཤིང་། བལྟས་ཀྱིན་འདབས་ཀྱི་ཟླ་ཚེས་མཐོང་སྐབས་ཉིན་དེ་ནི་རང་གི་སྐྱེས་སྐར་ཡིན་པ་གཞི་ནས་ཚོར། “ད་ནི་རང་ལོ་ཞེ་གཅིག་རེད”སྙམ་པའི་ཚོར་བ་དེ་ཡལ་རྗེས། ཁོང་ལ་སྐྱོ་བ་མེད་ལ་དགའ་བའང་མེད་པར་གླ་གཏོང་རླངས་འཁོར་ཞིག་ལ་བསྡད་དེ་ཁྱིམ་དུ་ལོག ལམ་བར་དུ་ཁོང་གིས་ཚགས་ཤོག་ལ་ལྟ་བཞིན་ཁྱིམ་ལ་སླེབས་པ་ན། ཁོང་གི་གཡོག་པོས་བཤད་རྒྱུར། བདག་པོ་ཕྱི་ལ་སོང་ཤུལ་ནས་མི་མང་པོ་ཞིག་མཇལ་འཕྲད་དུ་ཐོན་ལ། ཁ་པར་དུ་སྐད་ཀྱང་བཞག་འདུག་ཟེར། འཕྲིན་པ་མང་པོ་ཞིག་ཀྱང་དེ་རུ་འབྱོར་ཡོད།
སྤྱི་ཚོགས་གླེང་བར་བྱེད་དུས། ང་ཚོས་ཏག་ཏག་དབྱིབས་སུ་གཏོགས་པའི་ཟླུམ་པོ་གྲུབ་ཚུལ་དང་ཐག་རིང་དུ་འཐེན་པའི་མེ་འཁོར་གྱི་ལྕགས་ལམ་སོགས་ཅིས་ཀྱང་དཔེ་རུ་དྲངས་ཏེ་བཤད་དགོས་འདུག དཔེར་ན་དབྱིབས་ཟླུམ་པོ་ཞིག་གྲུབ་པ་ངེས་ལ་ངེས་པར་དུ་ཚ་ལུ་མ་སོ་སོར་བགོས་པ་ལྟར་ཆ་ཤས་ཆ་ཤས་བྱས་ནས་ད་གཟོད་སྤོ་ལོ་ལྟ་བུའི་གཟར་ངོས་སུ་སྡོད་མི་ཚུགས་པའི་ཟླུམ་པོ་དེ་གྲུབ་པ་རེད། དེ་བཞིན། མེ་འཁོར་ཀྱི་ལྕགས་ལམ་ཞིག་འགྲུབ་པ་ལའང་མཛེར་མ་གཅིག་གམ་གཉིས་བྱས་ཁ་གྲངས་ངེས་ཅན་ཞིག་ལོན་དུས་གཟོད་བགྲོད་ལམ་རིང་མོ་དེ་བྱུང་བ་རེད། དེས་ན་ང་ཚོ་སྟེ་མིའི་སྤྱི་ཚོགས་ཆེན་པོ་དེ་ཡང་དེ་ལྟར་གྲུབ་པ་རེད། དེ་གྲུབ་པ་ལ་ཡང་དང་པོ་མི་སྒེར་བ་གཅིག་གྲུབ་དེ་ནས་དེ་དང་འགྲོགས་པའི་ཁྱིམ་ཚང་གཅིག དེའི་རྒྱབ་ཏུ་ཁྱིམ་ཚང་དང་འབྲེལ་བའི་རུས་རྒྱུད་གཅིག དེ་ལས་རིམ་བཞིན་མི་རིགས་གྲུབ།
“འུ་ཐུག་པའི་བོད་མི”ཞེས་པའི་རྩོམ་བྱང་འདི་བརྗེད་ཐོར་བཏབ་ནས་ཉིན་འགའ་འདས་སོང་། སྤྱིར་ན་རྩོམ་ཡིག་འདིས་སྤྱི་ཁོག་ཙམ་ཞིག་སྔོན་ནས་བློས་བསླངས་ཡོད་མོད། རང་ཉིད་ལེ་ལོའི་དབང་དུ་ཤོར་དྲགས་པས་ད་བར་དུ་ལུས་སོང་། རྩོམ་ཡིག་འདིས་ཁ་བྱང་ནི་ཕལ་བའི་ནང་གི་ཕལ་བ་ཞིག་ཡིན་པར་མ་ཟད། ནང་དོན་ཡང་ཕལ་བ་ཞིག་ཡིན། དེ་བས་འདི་ལ་འགུགས་ཤུགས་སོགས་ཅི་ཡང་ཡོད་མི་སྲིད། ཡིན་ནའང་། རྩོམ་ཡིག་འདི་ནི་ཟླ་འགའི་དུས་ཚོད་ནང་གི་ཁོ་བོའི་མྱོང་བ་དངོས་ཡིན་ནོ།།
ཨ་རིའི་གྲོང་ཁྱེར་ནེའུ་ཡོག་ཏུ་ང་ཚོ་གྲོགས་པོ་སྐོར་ཞིག་ཡོད། ང་ཚོ་རྒྱུན་དུ་རེས་གཟའ་ཉི་མ་ནམ་ཡིན་དང་ཁོམ་སྐབས་ནམ་ཡོད་ལ་མཉམ་དུ་འཛོམས་ནས་ལག་རྩེད་སྤོ་ལོ་རྩེད་ཀྱིན་ཡོད། ཉེ་ལམ་ཞིག་ནས་ང་ཚོར་ལག་རྩེད་སྤོ་ལོ་དང་འབྲེལ་བའི་ཐ་སྙད་སྐོར་ཞིག་གི་ཐོག་དཀའ་ངལ་འཕྲད། དེ་ཡང་བོད་རང་ལ་ལག་རྩེད་སྤོ་ལོ་དང་འབྲེལ་བའི་ཐ་སྙད་ཀྱིས་འདང་གི་མེད་སྟབས་ཡིན། དེར་བརྟེན། ང་ཚོ་ཐུན་མོང་གི་འབད་བརྩོན་འོག་དེ་རིང་ཐ་སྙད་སྐོར་ཞིག་བོད་སྒྱུར་བྱས་ཡོད།
འདི་ནི་ང་ཚོའི་གོམ་པ་དང་པོ་དེ་ཡིན། ང་ཚོས་ད་དུང་མུ་མཐུད་དེ་ཐ་སྙད་མང་དག་ཅིག་བསྒྱུར་རྩིས་ཡོད། ཡིན་ནའང་། འདིར་འཁོད་པའི་ཐ་སྙད་འདི་དག་ཚོད་ལྟའི་ཚུལ་དུ་བསྒྱུར་བ་མ་གཏོགས་ད་དུང་གཏན་འབེབས་དང་བཀོལ་སྤྱོད་བྱེད་ཆོག་པ་དེ་འདྲ་མིན། དེར་བརྟེན། ང་ཚོས་བོད་ཕྱི་ནང་གི་ཤེས་ལྡན་མི་སྣ་དང་དྲ་གྲོགས་རྣམས་ཀྱིས་ཐ་སྙད་འདི་དག་གི་ཐད་དུ་ཕྱག་རོགས་གནང་རྒྱུར་འབོད་སྐུལ་ཞུ་གིན་ཡོད། བཀའ་དྲིན་ཆེ།
སྤྱི་ལོ་ ༢༠༡༦ ཟླ་ ༤ ཚེས་ ༢༢ ཉིན། མར་གྷེ་རེ་ཊི་ ཨ་ལེན་(Margaret Allen) བུ་ཕྲུག་ ༡༤ ཡོད་པར་མ་ཟད། དགུ་གཉེན་སྒྲིག་བྱས་ཟིན་ཡོད་ཀྱང་མོ་ལ་ཚ་བོ་དང་ཡང་ཚ་སྐྱེ་སྤེལ་མི་བྱེད་པས། མོས་རང་ཉིད་ལ་སླར་ཡང་བྱིས་པ་ཞིག་ཡོད་ན་འདོད།
ཕྱི་ལོ་ ༢༠༠༡ ཟླ་ ༦ པའི་བདུན་ཕྲག་དང་པོའི་ནང་ང་ཨ་རིར་འབྱོར་སོང་། ང་ལ་མཚོན་ན་ས་ཨ་རི་ནི་དམ་བཅའ་དང་གོ་སྐབས་ཤིག་ཡིན། གཞིས་སྤོ་བའི་འགུལ་སྐྱོད་ཁྲོད་རང་ཉིད་རྒྱལ་ཁབ་གསར་པ་ཞིག་གི་ནང་སླེབས་པར་འགྱུར་རོ་སྙམ་དུ་དགའ་ཚོར་བརྟས། འོན་ཀྱང་ཁྱད་མཚར་ངང་རྒྱུས་མངའ་ཡོད་པའི་གློག་བརྙན་དང་བརྙན་འཕྲིན་གྱི་ནང་ལྟར་གྱུར་སོང་།
ང་འབྱོར་སའི་ཚོགས་ཁང་ནང་དུ་ངས་རང་ཉིད་ཀྱི་མིང་གིས་འབོད་པ་གོ་བ་དང་མིག་གིས་བལྟས་དུས། ངའི་འདྲ་པར་ངོ་རྟགས་སུ་བཟུང་པའི་སྐྱེས་པ་ཞིག་མཐོང་བྱུང་། ཁོས་ང་ལ་དོ་ཁུར་ཧ་ཅང་ཆེ་ཆེར་བྱས། ཨིན་ཌོ་ཎི་ཤཱི་ཡཱ་(Indonesia) ནང་གི་གསར་འཇུག་ངོ་ཚབ་ལས་ཁང་(recruitment agent) དུ་ང་ལ་ནང་ཤ་མཐོང་བའི་ལྟོད་ཐུང་ཕྱེད་ཀ་མ་སོགས་བསྐྱོན་ཅིང་། དྲོད་འཇམ་དང་འཛུམ་མདངས་བསྟན། ཁོའི་མིང་ལ་ཇཱོའོ་ནཱི་(Johnny) ཟེར་ཞིང་། ངས་ནི་ཁོང་གིས་ང་རང་ལས་ཀ་བྱེད་ཡུལ་གྱི་མགྲོན་ཁང་དུ་སྣེ་འཁྲིད་གནང་རྒྱུ་ཡིན་པའིརེ་བ་བཅངས།


text:
བཙན་བྱོལ་དུ་སོང་བའི་བོད་ཀྱི་རུ་སྡེ།
——-སྐུ་འབུམ་ཁྱུང་ཐར་སྡེ་བ།
ཁྲི་སྐལ་བཟང་བརྩོན་འགྲུས།
སྐུ་འབུམ་ཚོ་དྲུག་ནི་བོད་མདོ་སྨད་ཕྱོགས་ཀྱི་ཚོ་བ་ཆེ་ཤོས་ཤིག་ཡིན་ལ། ལོ་རྒྱུས་ཐོག་མཚན་སྙན་རབ་ཏུ་འབར་བའི་མི་སྣ་མང་པོ་ཞིག་གི་འཁྲུངས་གནས་ཡིན་པ་བོད་ཀྱི་ལོ་རྒྱུས་ལ་ངེས་ཆ་ཅུང་ཙམ་ཡོད་མཁན་ཞིག་ཡིན་ཚེ་མཁྱེན་ངེས། ཚོ་བ་འདི་དག་གི་ལོ་རྒྱུས་ནི་བོད་མདོ་སྨད་ཕྱོགས་དང་། ལྷག་པར་ཙོང་ཁའི་རིག་གནས་ལོ་རྒྱུས་དང་འབྲེལ་བ་དམ་ཟབ་ཡོད་པས་རྟོག་དཔྱོད་ཀྱི་རིན་ཐང་ཤིན་ཏུ་ཆེ་བར་སེམས།
དེ་རིང་། སྐུ་འབུམ་བྱང་ཆུབ་ལོ་མའི་དཔེ་ཚོགས་རྩོམ་སྒྲིག་ཁང་གི་ལས་གྲོགས་རྣམས་དང་མཉམ་དུ། རྗེ་སྐུ་འབུམ་དགོན་པའི་ཤར་ཕྱོགས་ཀྱི་སྤྱི་ལེ་སུམ་ཅུའི་མཚམས་ན་ཡོད་པའི་ཁྱུང་ཐར་ (群塔) སྡེ་བར་ལྗོངས་རྒྱུ་དང་འབྲེལ་ཏེ་གནའ་བོའི་རིག་གནས་ལོ་རྒྱུས་རྟོག་དཔྱོད་དུ་སོང་།
ཁྱུང་ཐར་སྡེ་བ་ནི་སྐུ་འབུམ་ཚོ་དྲུག་གི་ནང་ཚན་ཞིང་སྐྱོང་ཚོ་བའི་ནང་གསེས་ཤིག་ཡིན་ལ། སྔོན་གྱི་དུས་ནས་བཟུང་ “ཁྱུང་ཐར་” ཞེས་འབོད། གནའ་རབས་བོད་ཀྱི་ལོ་རྒྱུས་ཐོག་ཏུ་བོད་ཀྱི་རུས་ལ་ཁྱུང་ཚ་ཞེས་འབོད་པའི་རུས་རྒྱུད་ཆེན་པོ་ཞིག་ཡོད་ལ། དེང་གི་ཟི་ལིང་ལྷོ་ཕྱོགས་ཀྱི་ལུང་པར་ཆགས་པའི་རུས་མིང་ལ་ཝང་ (王) ཟེར་བའི་རྒྱ་མི་དང་མི་རིགས་གཞན་པ་མང་པོ་ཡོད་པ་ཡང་བོད་ཀྱི་ཁྱུང་ཚའི་རིགས་ཡིན་ཞེས་ལོ་རྒྱུས་ཉམས་ཞིབ་པ་མང་པོས་བཤད། དེས་ན་ཁྱུང་ཐར་ཞེས་པ་འདི་ཡང་བོད་ཀྱི་རུས་མིང་ཁྱུང་ཚ་ནས་མཆེད་པས་མི་དེ་ལྟར་ཐོགས་པ་ཨེ་ཡིན་སྙམ། སྡེ་འདི་སྐུ་འབུམ་གདན་རབས་རྣམས་སུ་མཁས་ཆེན་དང་སྐྱེས་ཆེན་མང་པོ་ཞིག་གི་འཁྲུངས་གནས་ཀྱང་ཡིན་པར་བཤད། དཔེར་ན། སྐུ་འབུམ་ཁྲི་ཆེན་དགུ་བ་ཁྱུང་ཐར་བ་བསོད་ནམས་རིན་ཆེན་དང་ཁྲི་ཆེན་བཅོ་ལྔ་བ་ཁྱུང་ཐར་བ་སངས་རྒྱས་ལྷུན་འགྲུབ། རྒྱུད་པའི་ཁྲི་རབས་བཅུ་བ་ཁྱུང་ཐར་བ་དོན་འགྲུབ་རིན་ཆེན་སོགས་ཁྲི་ཆེན་དང་། རབ་འབྱམས་པ་མང་པོ་ཞིག་གི་འཁྲུངས་གནས་སུ་གྱུར་ཡོད།
ཞོགས་པའི་དུས་ཚོད་དགུའི་སྟེང་། ང་ཚོ་རླངས་འཁོར་ཆུང་ངུ་དག་ལ་བསྡད་དེ་ཞོགས་པའི་ཉི་ཟེར་དང་འགྲོགས་ནས་ལམ་ལ་ཆས། མདང་དགོང་ཆར་བ་བབས་པས་ཞོགས་པའི་ཁ་དབུགས་དྭངས་ཤིང་བསིལ། རི་ལུང་ཀུན་ལ་སྔར་ལས་ལྷག་པའི་སྔོ་ལྗང་གི་རྣམ་པ་ཞིག་ཤར་འདུག དུས་ཚོད་གཅིག་ཙམ་ལ་བསྐྱོད་མཐར། ངེད་ཅག་སྐུ་འབུམ་ཁྱུང་ཐར་སྡེ་བ་ཞེས་འབོད་པའི་གྲོང་སྡེ་དེ་ལ་འབྱོར། ཐོག་མར་ང་ཚོས་རྒན་པ་རྣམས་ཀྱི་ངག་རྒྱུན་ན་འདུག་པའི་ཁྱུང་ཐར་རི་ཁྲོད་བཙལ་ཀྱང་། ཐག་རིང་གི་རི་སྒང་ཞིག་ན་ཁྱུང་ཐར་རི་ཁྲོད་ཀྱི་མཁར་ཤུལ་ཙལ་ལས་གང་ཡང་ལྷག་མི་འདུག ཡུལ་འདིའི་རྒན་པོ་ལོ་ན་བདུན་ཅུ་ཅན་ཞིག་གིས་བཤད་ན། ཁྱུང་ཐར་རི་ཁྲོད་དེ་ཁོ་ལོ་ན་ཆུང་དུས་ནས་མཁར་གྱང་ཞིག་གི་ཤུལ་ལས་མི་འདུག་ཟེར། འདི་ལ་བསམས་ན་ཕལ་ཆེར་ལོ་བརྒྱའི་སྔོན་ནས་རི་ཁྲོད་འདི་མེད་པར་ཆགས་ཟིན་པ་འདྲ། ༼མདོ་སྨད་ཆོས་འབྱུང་༽དུ་”ཁྱུང་ཐར་རི་ཁྲོད་”ཅེས་མིང་ཙམ་ལས་དུས་ནམ་ཞིག་ལ་བཏབ་པ་དང་སྐབས་དེའི་གནས་ཚུལ་སོགས་གང་ཡང་བཀོད་མི་འདུག་པས། ཕལ་ཆེར་༼མདོ་སྨད་ཆོས་འབྱུང་༽རྩོམ་དུས་(1865)ཀྱི་སྐབས་ནས་རི་ཁྲོད་འདི་མེད་པར་ཆགས་ཟིན་པ་ཨེ་ཡིན་ནམ།
དྲོས་ཇ་འཐུང་རྗེས། ཁྱུང་ཐར་རི་ཁྲོད་ཀྱི་ཕར་ཁའི་རི་སྒང་ན་གཡང་སྒང་རི་ཁྲོད་ཡོད་པ་ལ་མཇལ་དུ་སོང་། གཡང་སྒང་རི་ཁྲོད་འདི་མདོ་སྨད་ཆོས་འབྱུང་སོགས་སུ་མ་མཐོང་ཡང་། རི་ཁྲོད་འདབས་སུ་བསླངས་པའི་རྡོ་རིང་ངོས་སུ་ཡོན་རྒྱལ་རབས་ཀྱི་རྒྱལ་བོ་ཀྲི་ཀྲིས་ཁྲི་ལོ་གཉིས་པ་ཕྱི་ལོ1322ལོར་རི་ཁྲོད་ཐོག་མར་བཏབ་པར་བཤད། འདེབས་མཁན་སུ་ཡིན་སྐོར་གྱི་ལོ་རྒྱུས་གསལ་བོ་ཞིག་ད་ལྟའི་རི་ཁྲོད་དུ་འདུག་པའི་བླ་རྒན་ཁོ་ལ་ཡང་བཤད་རྒྱུ་མི་འདུག
ཡུལ་འདིའི་རྒན་པ་རྣམས་དང་བླ་རྒན་ཁོང་གི་ངག་རྒྱུན་ན། སྔོན་གྱི་དུས་ཆོས་རྗེ་དོན་འགྲུབ་རིན་ཆེན་མཆོག་ཡུལ་འདི་བརྒྱུད་ནས་བྱ་ཁྱུང་དགོན་དུ་ཕེབས་དུས། ཆོས་རྗེ་ཁོང་ཉིད་རི་ཁྲོད་འདིར་ཕེབས་ཏེ་ཡུན་རིང་དུ་མཚམས་ལ་བཞུགས། དེ་དུས་འཇམ་མགོན་བླ་མ་ཙོང་ཁ་པ་མཆོག་ཀྱང་ཡུལ་འདིར་ཆོས་རྗེ་དམ་པ་ཁོང་གི་སྐུ་མདུན་དུ་ཕེབས་ཏེ་ཡི་གེ་འབྲི་ཀློག་དང་དཔེ་ཆ་བསླབས་མྱོང་། བྲག་ཕུག་འགའ་ཡོད་པའི་གཅིག་གི་ཕུགས་ན་བྲག་ཕུག་ཆུང་ངུ་ཞིག་འདུག་པ་ཆོས་རྗེ་དོན་འགྲུབ་རིན་ཆེན་གྱི་སྒྲུབ་ཕུག་ཡིན་ཞེས་དཀོན་གཉེར་ཨ་ཁུས་རྟེན་བཤད་སྐབས་བཤད། རི་ཁྲོད་དུ་རྟེན་བཤད་རྒྱག་མཁན་གྱི་བླ་རྒན་ལས་གྲྭ་བ་གཞན་མི་འདུག སྒྲུབ་ཁང་འགའ་ཡོད་པའི་ནང་ས་རྡུལ་གྱིས་ཁེངས་པའི་སྐུ་བརྙན་ཆེ་ཆུང་མང་དུ་འདུག རི་རྐེད་ན་སྨན་ཆུ་ཟེར་བའི་ཆུ་མིག་ཆུང་ངུ་ཞིག་བཞུར་ཀྱིན་མཆིས།
རི་ཁྲོད་ཀྱི་ཐག་མི་རིང་བའི་ལུང་བའི་ཕུགས་ན་མདོ་སྨད་ཙོང་ཁའི་ཡུལ་གྱི་གནས་རི་མཐོན་པོ་མགོན་པོ་བྲག་ནག་དང་། དེ་དང་ཐག་མི་རིང་པའི་གནས་ན་ཙོང་ཁའི་སྐྱེས་རིའི་རི་རྩེ་དགུང་ལ་ཟུག་ཅིང་། རི་ཐོད་སྨུག་སྤྲིན་གྱིས་གཡོགས་འདུག མགོན་པོ་བྲག་ནག་གི་ཕར་ཕྱོགས་ན་གསེར་ཁང་རི་ཁྲོད་ཡོད་ཟེར།
ང་ཚོས་ཁྱུང་ཐར་སྡེ་བའི་ལོ་རྒྱུས་ལ་རྒྱུས་ལོན་ཆེད་ཡུལ་འདིའི་རྒན་རབས་གཉིས་དང་ཁ་བརྡ་བྱས་པ་ཡིན། བློ་ཡུལ་ལས་འདས་པ་ཞིག་ལ་རྒན་པོ་གཅིག་སོག་པོའི་རུས་རྒྱུད་ཡིན་ཟེར། རྒན་པ་ཁོང་གཉིས་བརྒྱུད་ནས་ང་ཚོས་སྡེ་འདིའི་ལོ་རྒྱུས་ཤེས་རྟོགས་བྱུང་བ་ནི། སྔོན་མ་ཁྱུང་ཐར་སྡེ་བའི་མི་རྣམས་བོད་པ་ཤ་སྟག་ཡིན་ལ། སྐུ་འབུམ་མཆོད་གཞིས་ཚོ་བ་དྲུག་གི་ནང་ཚན་ཡིན། དུས་རབས་བཅུ་གསུམ་པའི་ནང་སོག་པོའི་ཆབ་སྲིད་ཀྱི་དབང་ཤུགས་ཆེ་རུ་འཕེལ་ཏེ། ཡོན་རྒྱལ་རབས་བཙུགས་ནས་འཛམ་གླིང་གི་ཡུལ་གྲུ་དུ་མ་དབང་བསྒྱུར་སྐབས་སོག་དམག་མང་པོ་ཡུལ་འདིར་ཡང་སླེབས་ཏེ་གཞིས་ཆགས། སོག་དམག་གི་དབང་བསྒྱུར་བཙན་གནོན་འོག་ཡུལ་འདིའི་བོད་ཀྱི་རུས་གཏོགས་ཁྱུང་ཐར་ཚོ་བའི་བོད་པ་དག་སྡོད་མ་ནུས་པར་བྲོས་ཏེ། རི་བོའི་ཕ་རོལ་དུ་བཙན་བྱོལ་དུ་སོང་བ་ད་ལྟའི་སྐུ་འབུམ་ཁྱུང་ཀྱཱ་ཡིན།
དེ་ནས་བཟུང་ཁྱུང་ཐར་སྡེ་བར་སོག་པོ་མང་པོ་གཞི་སྡོད་བྱས་ཏེ་འཕེལ། རྗེས་སུ་དུས་རབས་བཅུ་བཞི་བའི་སྨད་དུ་ཀྲོའུ་ཡོན་ཀྲོས་ཡོན་རྒྱལ་རབས་བསྣུབས་ཏེ་རྒྱ་ནག་མིན་རྒྱལ་རབས་ཀྱི་སྲིད་དབང་བཙུགས་སྐབས། སྐབས་དེའི་རྒྱལ་ས་ནན་ཅིན་གྱི་རྒྱ་མི་སྲང་ལམ་གཅིག་ལྷག་ཙོང་ཁ་ས་ཁུལ་ལ་གཞི་སྡོད་དུ་མངགས་དུས། སྡེ་འདིར་ཡང་རྒྱ་མི་མང་པོ་ཡོང་སྟེ་གཞིས་ཆགས། རིམ་གྱིས་རྒྱ་རིགས་མང་དུ་འཕེལ་ཏེ་དར་རྒྱས་སུ་སོང་། མན་ཇི་ཆིན་རྒྱལ་རབས་ཀྱི་གོང་མ་ཡུང་ཀྲེང་(雍正)སྐབས་ཕྱི་ལོ1723ལོར་མཚོ་སྔོན་དུས་འཁྲུགས་བྱུང་སྟེ་མན་ཆིང་སྲིད་གཞུང་གི་དམག་དཔོན་ཉན་ཀོང་ཡོས་(年羹尧)དམག་ཆེན་དྲངས་ནས་མཚོ་སྔོན་གྱི་བོད་སོག་གཉིས་དང་དམག་འཁྲུག་བྱུང་དུས། སྡེ་འདིར་ཡོད་པའི་སོག་པོ་མང་པོ་ཞིག་ཀྱང་བསད་མྱོང་ལ། ལྷག་པར་ཀྲུང་ཧ་མིན་གོའི་དུས་སུ་ཡུལ་འདིར་དམག་འཁྲུག་ཆེན་པོ་བྱུང་སྟེ་སོག་པོ་མང་དུ་བསད་པས་སོག་པོའི་རུས་གཏོགས་ཀྱི་ཁྱིམ་ཚང་འགའ་ལས་མ་ལྷག སྔོན་སྡེ་འདིའི་ལོ་རྒྱུས་ཀྱི་ཡིག་ཚགས་ཤིག་ཡོད་པ་ཉར་ཚགས་བྱས་ཏེ་སྡེ་བའི་ལྷ་ཁང་ནང་ཡོད་པ་རྐུན་མས་བརྐུས་པས་དེང་རྙེད་རྒྱུ་མ་བྱུང་། ཡིག་ཚགས་དེ་རྙེད་ཐུབ་ཚེ་སྡེ་འདིའི་ལོ་རྒྱུས་གསལ་བོ་ཡིན་ཟེར།
ད་ལྟའི་སྡེ་འདིའི་གནས་ཚུལ་གླེང་སྐབས། ད་ལྟ་ཁྱུང་ཐར་སྡེ་བ་ལ་ཡང་ཕོ། ཁྱུང་ཐར། གོ་ཐང་ཙིས་བཅས་སྡེ་བ་གསུམ་དུ་དགོས་པ་ལ་ཁྱིམ་ཚང་ཉིས་སྟོང་ལྷག་དང་། སོག་པོའི་ཁྱིམ་ཚང་འགའ་ལས་ལྷག་མེད་ལ། བོད་ཁྱིམ་གཅིག་ཀྱང་མེད། སྔོན་མ་སོག་པོ་ཡོང་དུས་བོད་པ་དག་བྲོས་ནས་དེང་གི་ཁྱུང་ཀྱཱ་ཕྱོགས་སུ་གཞིས་ཆགས་པ་ཡིན། སྔོན་མ་བོད་སྡེ་རྐྱང་བ་ཡིན་པའི་ཞོལ་གྱི་ཉ་ཀྱཱ་སྡེ་བར་ཡང་བོད་ཁྱིམ་གཅིག་ཀྱང་མེད། རིའི་ཕར་ནང་གི་སྟག་མཚེར་ཕྱོགས་ཀྱི་ཟོར་ཀྱཱ་སྡེ་བ་རུ་དེང་བོད་ཁྱིམ་འགའ་ཡོད་ཀྱང་བོད་སྐད་ཤེས་མཁན་མེད་ཟེར།
རྒན་པོ་གཉིས་ཀྱིས་གཅིག་རྗེས་གཉིས་མཐུད་ཀྱིས། ཙོང་ཁའི་སྔོན་མའི་ལོ་རྒྱུས་བཤད་སྲོལ་སྤྱི་དང་མཐུན་ཞིང་། གོ་མ་མྱོང་བའི་ངག་རྒྱུན་གྱིས་ཟུར་བརྒྱན་ནས་སྡེ་འདིའི་བྱུང་རིམ་བཤད་ཚར་དུས། ངའི་ཡ་ཆུང་སེམས་ལ་གར་ཡོང་མི་ཤེས་པའི་སྐྱོ་བ་ཞིག་སྐྱེས་བྱུང་ལ། ཁྱུང་ཐར་སྡེ་བ་ནི་བོད་ཀྱི་རུས་རྒྱུད་དུ་གཏོགས་པའི་སྐུ་འབུམ་ཚོ་དྲུག་གི་ནང་གསེས་ཤིག་ཏུ་བསམ་པའི་ད་ནངས་ཀྱི་དགའ་དུངས་དུངས་ཀྱི་བདག་གི་བསམ་བློ་དེ་རྩ་བ་ནས་འགྱུར་དུ་བཅུག
ལོ་རྒྱུས་ཀྱི་རྒྱུད་ལམ་རིང་མོའི་ཁྲོད། སྔོན་མའི་ཁྱུང་ཐར་སྡེ་བ་དངོས་ནི། སྔར་ནས་རི་བོའི་ཕ་རོལ་དུ་བྲོས་ཏེ་བཙན་བྱོལ་བར་ཆགས་འདུག ཤུལ་གྱི་ད་ལྟའི་ཁྱུང་ཐར་སྡེ་བ་རུ་འབོད་པའི་སྡེ་ཆེན་འདི་གསུམ་བོད་དང་འབྲེལ་བ་མེད་ལ། ལྷག་པར་སྐུ་འབུམ་ཚོ་དྲུག་དང་འབྲེལ་བ་མེད་པར་ཆགས་འདུག་པ་དེ་རིང་གཞི་ནས་ཤེས།
གཞན་སྐུ་འབུམ་གདན་རབས་རྣམས་སུ་སྔོན་མའི་ཁྲི་ཆེན་དང་མཁན་པོ་མང་པོ་ཞིག་ཁྱུང་ཐར་སྡེ་བར་འཁྲུངས་བ་མང་དུ་མཐོང་རྒྱུ་འདུག་ཀྱང་། རྗེས་ཀྱི་ཁྲི་རབས་དང་ལོ་རྒྱུས་སུ་”ཁྱུང་ཐར་”ཞེས་པའི་མིང་འདི་ཇེ་ཉུང་ནས་མེད་པར་གྱུར་ཏེ། ཚབ་ཏུ་”ཁྱུང་ཀྱཱ་”ཞེས་བའི་མིང་ཞིག་ཐོན་དགོས་ཚུལ་དང་། “ཁྱུང་ཐར་”དང་”ཁྱུང་ཀྱཱ་”གཉིས་ཀྱི་ལོ་རྒྱུས་ཀྱི་འབྲེལ་བ་དེ་ཡང་། དེ་རིང་གཞི་ནས་ཤེས་ཐུབ་པ་བྱུང་།
རྒན་པོ་ཁོང་གཉིས་ཀྱི་སྐད་ཆའི་ནང་ལྟར་ན། ཡོན་རྒྱལ་རབས་ཀྱི་སོག་དམག་སླེབས་དུས་ཁྱུང་ཐར་སྡེ་བའི་མི་ཡོངས་རིའི་ཕ་རོལ་གྱི་དེང་སང་ཁྱུང་ཀྱཱ་ཟེར་བའི་ཕྱོགས་སུ་བྲོས་བས། ད་ལྟ་སྡེ་འདིར་བོད་པ་གཅིག་ཀྱང་མེད་པར་བཤད་ཀྱང་། ཞིབ་ཏུ་བསམ་ན་དེ་ཁོ་ནའི་རྐྱེན་ཡིན་མི་སྲིད་སྙམ་སྟེ། རྗེས་ཀྱི་མཚོ་སྔོན་དུས་འཁྲུག་སྐབས་སྐུ་འབུམ་ཚོ་དྲུག་གཙོས་ཡུལ་འདིའི་བོད་སྡེ་མང་པོ་ཞིག་མན་ཇི་དང་རྒྱ་དམག་གི་གཉའ་གནོན་གྱིས་བོད་སྐད་བཤད་མི་ཆོག་པའི་ཁྲིམས་སོགས་ལ་མ་བཟོད་པར། ཡུལ་ཕྱོགས་གཞན་ལ་སོང་བར་བཤད་པ་བཞིན། ཁྱུང་ཐར་བ་མང་པོ་ཞིག་ཀྱང་མཚོ་སྔོན་དུས་འཁྲུག་གི་རྗེས་སུ་ཡང་། ཁྱུང་ཀྱཱ་སོགས་ཡུལ་གཞན་དུ་བྲོས་བྱོལ་ལ་སོང་བས། ད་ལྟའི་རྣམ་པ་འདི་རིམ་གྱིས་གྲུབ་པ་ཨེ་ཡིན་ནམ་སྙམ།
ཞིང་ཁྱིམ་གསོལ་ཁང་ཞིག་ཏུ་དགོང་ཟས་ལ་རོལ་རྗེས། སྔར་གྱི་གཞུང་ལམ་དེད་ནས་ཕྱིར་ལམ་ལ་ཞུགས། སེམས་ཁམས་ནི་ད་ནངས་ཀྱི་ཞོགས་པ་དང་མི་འདྲ་བར། ཅི་ཞིག་བོར་སོང་བ་བཞིན་སྟོང་ལྷང་ངེར། བརྗོད་འདོད་པ་མང་པོ་ཞིག་མིད་ནས་ཕྱིར་འོང་དགོས་བྱུང་།
ལུང་ཆེན་གྱི་ཕུ་མདའ་བར་གསུམ་ན་ཆགས་པའི་ཁྱུང་ཐར་སྡེ་ཤུལ་གྱི་གྲོང་སྡེ་དག བྱིས་དུས་ཀྱི་རྩེད་ར་ཆུང་ཆུང་ཞིག་འདྲ་བར་གོ་རིམ་མེད་པར་དགོང་ཁའི་ཉི་ཟེར་གྱི་འོག་ན་ལྷིང་ཞིང་འཇགས་ལ། བརྗིད་ཆགས་པའི་ཨ་མྱེས་ཙོང་ཁའི་སྐྱེས་རི་དང་མགོན་པོ་བྲག་ནག་ནི། མི་ལོ་ཁྲི་ཕྲག་ལ་འགྱིང་བའི་འབྲོང་ཡག་དར་མ་ཞིག་དང་འདྲ་བར། རྒྱང་རིང་གི་གནམ་སའི་མཚམས་ནས་ངེད་ཅག་ལ་སྐྱེལ་མ་བྱེད་པ་དང་མཚུངས།
རིན་ཆེན་བསྐྲུན་པའི་བུམ་པ་ལས།།
ལེགས་འཁྲུངས་ཆུ་ཐིགས་ཕྲེང་བ་ཉིད།།
སྐྱེ་དགུའི་གདུང་བ་གཞོམ་པའི་སླད།།
སྨན་མཆོག་རྫིང་བུ་གཏན་དུ་གྲུབ།།
ཕྱི་ལོ2016ལོའི་ཧོར་ཟླ5པའི་ཚེས22 ཉིན་སྐུ་འབུམ་མཆོད་གཞིས་ཁྱུང་ཐར་སྡེ་ཤུལ་དུ་ཟིན་ཐོ་རུ་ཁྲི་སྐལ་བརྩོན་གྱིས་བཀོད་པའོ།།


text:
གཏེར་གྱི་གནས་ཆེན་མཛོད་གདོང་སྨུག་པོ།
[ཟླ་ཚེས། 2017-03-09 17:03:54][རྩོམ་པ་པོ། གཏེར་སྟོན་གསང་སྔགས་གླིང་པ།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
ན་མོ་གུ་རུ་ངྷེ་བ་ཌཱཀྐི་ཡ། རབ་འབྱམས་རྒྱལ་བ་ཐམས་ཅད་ཀྱི། །མཁྱེན་བརྩེ་ཡེ་ཤེས་གཅིག་བསྡུས་པ། །འཆི་མེད་གསང་འདུས་གཤེན་གསུམ་དང་། །ལྷ་ཀླུ་མི་ཡི་རིག་འཛིན་རྗེ། །ནམ་མཁའ་སྣང་བ་མདོག་ཅན་དང་། །བླ་ཆེན་དྲན་པ་ཡབ་སྲས་གསུམ། །མཁའ་འགྲོ་ཚོགས་བདག་ཐམས་ཅད་ཀྱིས། །མ་འོངས་བསྟན་དང་འགྲོ་བའི་དོན། །གནས་ཆེན་གནས་ཕྲན་དུ་མ་ལ། །ངོ་མཚར་བཀོད་པ་ཟབ་གཏེར་སོགས། །འཛམ་གླིང་ཡུལ་འདིར་བསམ་མི་ཁྱབ། །ཁྱད་པར་མདོ་གམ་འབྲི་ཀླུང་ཕྱོགས། །མཛོད་གདོང་བསམ་གཏན་དཔལ་གྱི་རི། །དེ་ཡི་གནས་ཀྱི་དཀར་ཆག་ནི། །བསྟན་གཉིས་གསང་སྔགས་གླིང་པ་བདག །སྟག་ཞིག་མཁས་སྲིད་གཡུང་དྲུང་གླིང་། །འདུག་པའི་ནུབ་མོའི་ཐོ་རེངས་སུ། །ནང་འཁོར་འོད་གསལ་དྲྭ་བའི་ཀློང་། །མཁའ་འགྲོ་དཀར་མོ་རིན་ཆེན་བརྒྱན། །གསེར་གྱི་མེ་ལོང་མཁའ་ལ་ཕྱར། །ཞལ་ནས་ཚངས་དབྱངས་འདི་སྐད་གསུངས། །ཨེ་མ། གསོན་དང་སྐལ་ལྡན་ལས་འཕྲོ་ཅན། །སྦས་གནས་ཡིད་བཞིན་ནོར་བུ་འདི། །སྔོན་ཚེ་སྟོན་པ་སངས་རྒྱས་ཀྱིས། །འགྲོ་དོན་སྨོན་ལམ་བཏབ་པ་ཡིས། །འཛམ་གླིང་ཞིང་ཁམས་གངས་ཅན་ལྗོངས། །མདོ་གམ་ཟལ་མོའི་སྒང་ཆེན་གྱི། །ཉེ་གནས་འབྲི་ཀླུང་ཡུལ་གྲུ་རུ། །རིན་ཆེན་བཾ་བྲག་བརྩེགས་པའི་ལྷོར། །མདོ་སྡེ་མཛོད་འབུམ་སྦས་པའི་གདོང་། །དམུ་རྒྱལ་དམུ་རིགས་སྨུག་པོ་ཡིས། །བཀའ་གསུང་མདོ་སྡེ་སྦས་པའི་རི། །མཛོད་གདོང་སྨུག་པོ་ཞེས་སུ་གྲགས། །གནས་ཆེན་འདི་ཉིད་ཆགས་ཚུལ་ལ། །ཕྱི་ཡི་གནས་རིའི་བཀོད་པ་ནི། །རྒྱལ་བ་སྟོན་པའི་སྐུ་གཟུགས་ལ། །རྒྱན་དྲུག་སྤྲས་པའི་ཚུལ་དུ་ཡོད། །ནང་གི་གཞལ་ཡས་ཕོ་བྲང་ཆེ། །ལྷ་ཡི་ཞིང་ཁམས་ཚད་ལས་འདས། །རྒྱལ་བ་སྟོན་གཙོ་འཁོར་བཅས་བཞུགས། །གསང་བ་རིག་འཛིན་མཁའ་འགྲོའི་ཞིང་། །འཆི་མེད་དྲན་པ་ཡབ་སྲས་ཡུམ། །སྦས་གནས་བཀའ་གཏེར་འབུམ་ཕྲག་བཞུགས། །
རྩེ་མོ་ཁྱུང་ཆེན་བྲག་རི་ལ། །སྟོན་པའི་བཀའ་གཏེར་རྒྱུད་ཆེན་ཡོད། །དྲན་པ་ཚེ་དབང་པདྨ་འབྱུང་། །མཐུ་ཆེན་མི་དགུའི་སྒྲུབ་ཕུག་ཡོད། །གླང་ཆེན་འགྱིང་འདྲའི་རི་བོ་ལ། །གླང་པོ་རབ་འབོག་རྒྱུད་ཆེན་ཡོད། །སེང་གེ་འགྱིང་འདྲའི་བྲག་རི་ལ། །གསང་སྔགས་རྒྱུད་དགུའི་གཏེར་ཁ་ཡོད། །ཤང་ཤང་གླིང་བུ་གཤིབ་འདྲའི་སྦུབ། །མདོ་སྔགས་བཀའ་ཡི་ལྡེའུ་མིག་ཡོད། །མཆོད་རྟེན་བརྩེགས་པ་འདྲ་བའི་བྲག །བརྣག་པ་སྔགས་ཀྱི་སྤུ་གྲི་ཡོད། །ཆུ་མིག་རིན་ཆེན་སྤུངས་འདྲ་ལ། །ཀླུ་གྲུབ་སྙིང་པོའི་མདོ་སྡེ་ཡོད། །ཆུ་མིག་དུང་དཀར་འཁྱིལ་འདྲ་ལ། །ཚེ་ཆུ་བདུད་རྩི་བཏུང་ཆོག་ཡོད། །ཕ་ཝང་རུས་སྦལ་རྩེ་འདྲ་ལ། །རྒྱལ་བ་སྟོན་པའི་ཞབས་རྗེས་དང་། །སྐུ་གསུང་ཐུགས་ཀྱི་ཡིག་འབྲུ་བཀྲ། །ཐར་ལམ་འདྲེན་པའི་འཛུལ་ཆོག་ཡོད། །འཆི་མེད་ཡབ་སྲས་བཞུགས་ཁྲི་ལ། །བདུད་སྲིན་ཟིལ་གནོན་ཞབས་རྗེས་ཡོད། །བྲག་དཀར་བྱ་གུར་འདྲ་བ་ལ། །ཟབ་མོའི་གཏེར་ཁ་ཆ་གསུམ་ཡོད། །དོམ་ནག་གད་ལ་ཉལ་འདྲའི་སྣ། །བེེ་རོའི་མཆོད་རྟེན་འབུམ་པ་ལ། །དྲེགས་པ་བདུད་སྲིན་མནན་ཤུལ་ཡོད། །པར་བུ་ཁ་ཁེབ་སྦྱར་འདྲའི་བྲག །སྡེ་བརྒྱད་སྲོག་གི་འཁོར་ལོ་ཡོད། །སྦྲུལ་ཤུལ་འདྲ་བའི་ལུང་མདོ་ལ། །སྟག་གདོང་དམར་པོའི་སྟག་རྗེས་ཡོད། །བྱ་ཟེ་འདྲ་བའི་གདོང་ཟུར་ལ། །ལྷ་མོ་དྲེལ་དམར་དྲེལ་རྗེས་དང་། །མ་མོ་གསང་བའི་གཏེར་ཁ་ཡོད། །ཐང་དཀར་ཉི་ཟླ་བརྩེགས་འདྲ་ལ། །དཔའ་བོ་དཔའ་མོའི་བྲོ་རྗེས་ཡོད། །བྱ་གཤོག་བརྒྱང་འདྲའི་བྲག་དམར་ལ། །སྟོང་རྒྱུང་མཐུ་ཆེན་ཞབས་རྗེས་སྟེང་། །ཞང་ཞུང་རྒྱུད་སྡེ་སྣ་ལྔ་ཡོད། །སྟག་གཟིག་མ་བུ་རྩེ་འདྲ་ལ། །སྟག་ལ་མེ་འབར་དབལ་རྔ་ཡོད། །འཇའ་ཚོན་འདྲ་བའི་བྲག་རི་ལ། །ཀུན་དགའ་བོ་ཡི་འདུལ་ཆས་ཡོད། །སྲིད་རྒྱལ་བླ་མཚོ་ཕྱུག་མོ་ལ། །རིན་ཆེན་སྣ་ལྔ་གཏེར་སྦྲམ་ཡོད། །གསེར་གྱི་མེ་ལོང་འདྲ་བའི་བྲག །དྲན་པའི་སྐུ་ཆས་ཕྱག་སིལ་ཡོད། །
བྲག་རྩེ་དར་དཀར་ཕྱར་འདྲ་ལ། །ཁྲོ་བོ་གཙོ་མཆོག་མཁའ་འགྱིང་ལ། །ཁྲོ་རྒྱལ་བརྒྱད་ཅུ་གྱ་དྲུག་དང་། །སྲིད་པར་མི་ནུབ་དར་ལྕོག་ཡོད། །པདྨ་སྤུངས་འདྲའི་སྦྲམ་བྲག་ལ། །དུང་དཀར་གཡས་སུ་འཁྱིལ་བ་ཡོད། །ཚེ་ཆུ་ལུང་དང་ལྷ་སྨན་ལུང་། །བསོད་ནམས་ལུང་དང་དགའ་བ་ལུང་། །གནས་ཀྱི་ཁྲུས་ཆབ་བདུད་རྩི་འབབ། །གསོལ་བཏབ་ཚེ་དཔལ་དབང་ཐང་འཕེལ། །གདོང་ཆེན་གདོང་ཟུར་བཞི་བོ་ལ། །དམ་སྲི་མནན་བསྒྲལ་ཕུར་ཤུལ་དང་། །གཏད་ཁྱུང་ཧོམ་ཟུར་ནག་པོ་ཡོད། །བཾ་ཆེན་ཁ་སྦུབ་གན་བསྒྱེལ་ལ། །ལྷ་འདྲེ་དམ་བཏགས་གདབ་ཕུར་བརྒྱད། །གནམ་ལྕགས་ངར་ལས་གྲུབ་པ་ཡོད། །སྦྲུལ་ནག་ཁ་འཐབ་ཆུ་མདོ་ལ། །གཤིན་རྗེ་ནག་པོའི་དམོད་སྔགས་ཡོད། །བྲག་དཀར་བྲག་དམར་འདྲེས་འདྲ་ལ། །གཡུང་དྲུང་ཁ་ཊྭཱྃ་རྒྱ་གྲམ་བཀྲ། །གསང་བ་འདུས་པའི་ཐུགས་གཏེར་ཡོད། །ཕྱོགས་ཀྱི་མཁའ་འགྲོའི་བཀའ་རྟགས་ལ། །སྲོག་ཡིག་ཧ་རི་རྣི་ས་དང་། །རིགས་ལྔའི་མཁའ་འགྲོའི་ཕྱག་ཞབས་རྗེས། །ངོ་མཚར་རང་བྱོན་ཡིག་འབྲུ་སོགས། །བཀའ་རྟགས་བསམ་གྱིས་མི་ཁྱབ་བཞུགས། །གནས་ཆེན་ཁྱུང་ལུང་དངུལ་མཁར་དང་། །འོད་ཟེར་དྲྭ་བ་སྦྲེལ་ནས་ཡོད། །དུས་བཟང་རིག་འཛིན་མཁའ་འགྲོ་དང་། །གནས་ཀྱི་འདུ་བ་ཆེན་པོ་བྱོན། །ལས་ཅན་སྐྱེས་བུས་མངོན་ཞལ་མཇལ། །ལུང་བསྟན་ཞལ་གདམས་ཡང་ཡང་འཐོབ། །སྒོམ་སྒྲུབ་རྣལ་འབྱོར་ཚེ་ལུས་གཅིག །གྲུབ་པ་རྣམ་གཉིས་འཐོབ་པར་འགྱུར། །ལུས་ཅན་སྐྱེ་བོ་ཐ་མལ་པས། །བསྐོར་པ་བཅུ་རེའི་སྙིང་པོའི་གྲངས། །དུང་ཕྱུར་རེ་རེའི་གྲངས་དང་མཉམ། །བསྐོར་ཕྱག་གཅིག་འཚལ་ལུས་སྒྲིབ་བྱང་། །གཉིས་ཀྱིས་ངག་གི་སྒྲིབ་པ་བྱང་། །གསུམ་གྱིས་ཡིད་ཀྱི་སྒྲིབ་པ་བྱང་། །བཅུ་ཡིས་ཚེ་རབས་སྡིག་སྒྲིབ་བྱང་། །བརྒྱ་ཡིས་མཚམས་མེད་སྒྲིབ་པ་བྱང་། །དེ་ཕྱིར་མ་འོངས་འགྲོ་བའི་དོན། །མ་བརྗེད་སྙིང་གི་དཀྱིལ་དུ་ཞོག །ལས་འཕྲོ་ཅན་ལ་གདམས་པར་མཛོད། །ཅེས་གསུངས་མཁའ་འགྲོ་དབྱིངས་སུ་གཤེགས། །
དེ་བཞིན་སྟག་ཞིག་ཉི་མ་དང་། །གཡུང་རྒྱལ་སོགས་དང་གྲྭ་རིགས་ཀྱིས། །གནས་ལམ་བཏོད་དགོས་ཡང་ཡང་བསྐུལ། །སྐབས་སུ་རིགས་ལྡན་ཌཱཀྐི་མ། །མཁའ་འགྲོ་དབང་གི་སྒྲོན་མ་ཡིས། །ལུང་རིང་བྲག་དཀར་འདུག་པའི་ནུབ། །ཁྲོ་སྤྲུལ་རིན་པོ་ཆེ་ཉིད་ཀྱིས། །འགྲོ་བ་ཡོངས་ཀྱི་མགོན་གྱུར་རྟེན། །སྐུ་འདྲ་མཆོད་རྟེན་སྣོད་ཀྱིས་གསུངས། །དངུལ་གྱི་གའུ་ཆེན་པོ་ཞིག །དར་སྣ་དཀར་སེར་དམར་ལྗང་སོགས། །མཁའ་འགྲོའི་བརྡའ་ཡིག་སྣམ་ཤར་འདྲ། །བདག་ལ་གཏད་སྣང་བྱུང་བར་རྨིས། །སྟག་ཞིག་དགོན་དུ་ཕྱིན་པའི་སྐབས། །བླ་མ་ཉི་མ་བདུད་འདུལ་དང་། །དགེ་བཤེས་གཡུང་དྲུང་རྒྱལ་མཚན་གྱིས། །གནས་ལམ་བཏོད་དགོས་བསྐུལ་བའི་ནུབ། །ལྷ་ཁང་ཡངས་ཤིང་རྒྱ་ཆེ་བ། །འགེབས་བརྩེགས་ལྔ་ལྡན་གཞལ་ཡས་ཁང་། །ངོ་མཚར་བཀོད་པ་རྫོགས་པའི་ནང་། །བདེར་གཤེགས་རྒྱལ་བ་ཞི་ཁྲོའི་ཚོགས། །བསམ་གྱིས་མི་ཁྱབ་བཞུགས་པ་ཡིས། །དཀྱིལ་འཁོར་བརྒྱ་ཕྲག་དུ་མ་བཤམས། །རིན་པོ་ཆེ་ཡི་ཐེམ་སྐས་བཙུགས། །ཕྱི་ནང་གསང་གསུམ་ཡོན་ཏན་རྫོགས། །མི་དྲག་འདྲ་བའི་ཆས་ཅན་གྱིས། །བདག་ལ་དགྱེས་པའི་ཚུལ་གྱིས་ནི། །རིན་ཆེན་གཏེར་གྱི་ལོ་རྒྱུས་བཤད། །གནས་ཀྱི་འགྲོ་དོན་བྱུང་ཚུལ་རྨིས། །ཕྱི་ཉིན་གཏེར་ཆེན་གྲོགས་སུ་བགྱིས། །གནས་ལམ་བྱོན་ནས་བསྐོར་ལམ་བཏོད། །དེ་ཉིད་མཁའ་འགྲོའི་ལུང་བསྟན་ཏེ། །དད་ལྡན་སྐྱེས་བུ་ཐམས་ཅད་དང་། །གནས་ལམ་ཕྱིན་ནས་རྟེན་འབྲེལ་གྱི། །བར་ཆད་མེད་པར་ལེགས་ལམ་གྱུར། །བསྟན་དང་སེམས་ཅན་དོན་ཆེན་འགྲུབ། །དེ་ལྟར་སྦས་གནས་མཛོད་གདོང་གི །དཀར་ཆག་བཀོད་པའི་རྣམ་དཀར་གྱིས། །རྒྱལ་བའི་བསྟན་དང་བསྟན་འཛིན་གཤེན། །ཞབས་པད་བརྟན་ཞིང་སྨིན་གྲོལ་གྱིས། །མཁའ་ལྟར་ཁྱབ་ཅིང་ཞིང་ཀུན་བདེ། །བཀྲ་ཤིས་དཔལ་གྱིས་རྟག་ཁྱབ་ཤོག །ཅེས་པའི་གནས་ཆེན་མཛོད་གདོང་སྨུག་པོའི་དཀར་ཆག་འདི་ནི། མཁའ་འགྲོ་དབང་གི་སྒྲོན་མ་དང་། སྟག་ཞིག་བླ་མ་ཉི་མ་བདུད་འདུལ། གཡུང་དྲུང་རྒྱལ་མཚན། མཆོག་སྤྲུལ་ཉི་མ་རྒྱལ་མཚན། གཡུང་དཔལ་སོགས་གྲྭ་རིགས་མང་པོས་བསྐུལ་ངོར། བསྟན་གཉིས་གསང་སྔགས་གླིང་པ་ཡབ་ཡུམ་ལྷ་ལྡན་ཕྱིན་སྐབས་སུ་གནས་ཀྱི་ལུང་བསྟན་དང་བསྐོར་ལམ་སོགས་དང་བཀའ་རྟགས་གནས་ཡིག་སོགས། སྟག་ཞིག་མཁས་སྲིད་གཡུང་དྲུང་དར་རྒྱས་གླིང་གི་ལྷ་ཁང་རྩེར་ཤིང་བྱི་ཟླ་བ་དགུ་བའི་དཀར་ཕྱོགས་སུ་གསང་སྔགས་གླིང་པས་སྦྱར་ཞིང་། ཐོག་མའི་ཡི་གེ་པ་ནི་སྟག་ཞིག་ཉི་མ་བདུད་འདུལ་གྱིས་བགྱིས་པ་གཡུང་དྲུང་བོན་བསྟན་དར་ཞིང་རྒྱས་པའི་རྒྱུ་རུ་གྱུར་ཅིག དགེའོ། བཀྲ་ཤིས་སོ། ། ཐ་ཚན་མུ་ཙུག་སྨར་རོ། །
གཏེར་གྱི་གནས་ཆེན་མཛོད་གདོང་སྨུག་པོའམ་བསམ་གཏན་དཔལ་རི་ནི། དེང་སྐབས་བོད་ལྗོངས་ཆབ་མདོ་གྲོང་ཁྱེར་འཇོ་མདའ་རྫོང་དབོན་པོ་སྟོད་ཤང་མཁར་གསུམ་མདོའི་གྲོང་གི་མངའ་ཁོངས་སྟག་ཞིག་དགོན་གྱི་ཉེ་འཁྲིས་སུ་ཆགས་ཡོད་པ་དང་། གནས་རི་འདི་ནི་སྔར་གཏེར་སྟོན་བདེ་ཆེན་གླིང་པས་མཇལ་སྣང་ལུང་བསྟན་སྟག་རྩེའི་དཀར་ཆག་ནང་དུ་འཁོད་ཡོད་པར་མ་ཟད་དེའི་རྗེས་སུ་རབ་བྱུང་བཅོ་ལྔ་པའི་ཤིང་བྱི་ལོ་སྟེ་སྤྱི་ལོ༡༩༢༤ལོར་བསྟན་གཉིས་གསང་སྔགས་གླིང་པ་ཡབ་ཡུམ་ལྷ་ལྡན་དུ་ཕེབས་སྐབས་དཀར་ཆག་རྒྱས་པར་ལུང་བཞིན་ཕབ་སྟེ་གནས་ལམ་བཏོད་པ་དང་གནས་བསང་དང་གནས་གསོལ་སོགས་ཀྱང་མཛད། གནས་རི་འདི་ནི་ཕྱི་ལྟར་ན་རྒྱལ་བ་སྟོན་པ་གཤེན་རབ་ལ་ན་བཟའ་པད་ལོ་རིས་དྲུག་གིས་བརྒྱན་པའི་ཚུལ་དང་། ནང་གི་གཞལ་ཡས་ཕོ་བྲང་དུ་རྒྱལ་བ་སྟོན་པ་གཙོ་འཁོར་བཞུགས་ཤིང་གསང་བར་རིག་འཛིན་མཁའ་འགྲོ་རྣམས་ཀྱིས་ཟབ་མོ་གཏེར་དུ་སྦས་པའི་བཀའ་གཏེར་བསམ་ཡས་བཞུགས་ཚུལ་སོགས་དཀར་ཆག་ནང་དུ་འཁོད་ཡོད། ཧཱུྃ༔ཆེན་འགྲོ་འདུལ་གླིང་པའི་གསང་འདུས་སྒྲུབ་སྐོར་གྱི་གཏེར་གནས་ཀྱང་ཡིན།